text
stringlengths 33
26.1k
| label
stringclasses 5
values |
|---|---|
Виталий Пронин "Тол Айа" 2-тӥ-7-тӥ толшор - «Лымы мунёослэн парадзы». Лымы мунё лэсьтыса ӵошатскон. Этноплощадкаосын калык шулдыръяськонъёс. Кизнер ёрос, Бемыж черкогурт. 4-тӥ толшор - «Тол Айа дорын куноын». Тол Айа - толлэн кузёез. Тымет вылын конькиен нискылан, шудон, Выль ар шудонъёс лэсьтонъя мастер-классъёс, спорт ӵошатсконъёс, вуж арен люкиськон, выль арез пумитан. Дэри ёрос, «Лудорвай» музей-заповедник. 12-тӥ толшор - «Вожодыр» пӧртмаськон. Шудонъёс, кырӟан-веранъёс, лӧптылонъёс, лымыын погылляськонъёс, мастер-классъёс, пӧртэм конкурсъёс, тыметэ Вожоез уллян. Дэри ёрос, «Лудорвай» музей-заповедник. ВожодырТуспуктэм: "Я люблю Лудорвай" огин1-тӥ тулыспал - «Удмурт дунне» газетлэн кубокез понна куасэн бызьылонъя ӵошатскон. Красногорск черкогурт. 8-тӥ тулыспал - Пельняньлы сӥзем калыккуспо фестиваль. Ижкар, Шор площадь. 23-тӥ тулыспал - «Дондыдорлэн тылъёсыз». 9-тӥ-13-тӥ дауръёсысь Чупчи дурысь карлэн улон-вылонэз. Татын улӥсьёсын ӵош сьӧд кужымъёслы пумит султон, чылкытатӥсь тылэз аратон. Пӧртэм мастер-классъёс, вуз карон но концерт. Глазов ёросысь Адам гурт, «ДондыДор» парк. "дондыдорлэн тылъёсыз" фестивальТуспуктэм басьтэмын "ДондыДор" огинысь29-тӥ тулыспал - «Кватчи табань» фестиваль. Удмурт табань сиён, «Заря» СПК-лэсь вуззэ веръян-басьтон. Пӧртэм шулдыръяськонъёс, ӵошатсконъёс: «Командаослэн квестсы», «Гурт хоккей», «Салазкиослэн парадзы». Можга ёрос, Кватчи гурт. 16-тӥ куартолэзь - куно пумитанлы сӥзем «Шудо табань, табань на счастье!» юмшан. Веръяны луоз чабей, сьӧдчабей, сезьы, кӧжы пызьёслэсь табань. Удмурт калыклэн пӧраськон сям-йылолъёсыныз тодматскон, ӵошатскон. Сиён пӧранъя, киужъя мастер-классъёс, концерт. «Чеберинка-2020», «Ошмес гур - 2020» конкурсъёс. Вотка ёрос, Кукуи гурт. 23-тӥ куартолэзь - Песянайёслы сӥзем фестиваль. Ёросъёсысь ветеранъёслэн коллективъёссылэн концертсы. Поселениос куспын квест. Ӝук сиён, турынэн чай юон. Можга ёрос, Почешур гурт. 30-тӥ куартолэзь - удмурт семьяослэн «Кырӟась дор» элькун праздниксы. Кырӟась семьяос пӧлын конкурс. Уйпал удмуртъёслэсь тетера сиёнзэс пӧранъя мастер-класс. Выль пушнерен шыд, ӝук сиён, тетераен кунояськон, турынэн чай юон, этнодискотека. Сьӧлта ёрос, Зямай (Малый Жайгил) гурт. 12-тӥ инвожо - фольклоръя но калык эктонъя «Тугоко» конкурс. Грак ёросын улӥсь пӧртэм калыкъёслэн эктонъёссылы сӥзем концерт. Нылпиослы площадка, мастер-классъёс, калык киужъёсты адӟытон. Шулдыръяськон, чай юон. Грак черкогурт, Этнопарк. 19-тӥ-20-тӥ инвожо - «Эктоника», «Табань FEST» но «Бабушкина дача» проектъёсты огазеясь крезьгуръя фестиваль. Шаркан черкогурт, Тол бабайлэн усадьбаез. 20-тӥ инвожо - удмурт калыклэн Герберез. Вавож ёрос. 26-тӥ инвожо - «Батырево - удмурт батыръёслэн шаерзы» ӵошатскон. Концерт, пӧртэм спорт шудонъёс, «Батыр шудонъёс» вожвылъяськон, лобась кыйёслэн парад-конкурссы. «Италмас бусы» фотозона, дискотека. Кизнер ёрос, Батырево гурт. "Батырево - удмурт батыръёслэн шаерзы"Туспуктэм басьтэмын "РДК "Зори Кизнера" огинысь 4-тӥ пӧсьтолэзь - фин-угор пӧраськонъя «Быг-быг» фестиваль. Шаркан черкогурт, Тол бабайлэн усадьбаез. 2-тӥ-5-тӥ пӧсьтолэзь - калык творчествоя «Окно в небо» фестиваль-конкурс. Дэри ёрос, Люк черкогурт. 11-тӥ пӧсьтолэзь - «Узы-боры» фестиваль-конкурс. Сюмси черкогурт. 12-тӥ пӧсьтолэзь - Куарсур (Петрол ӝук). Петрол нунал - гужемлэн шорыз. Вуоно урожайлы сӥзем вӧсяськон. Турнаськон, выль кенъёслэн но семьяослэн ӵошатсконъёссы. Калык кырӟанъёс, шудонъёс, ӝук сиён. Дэри ёрос, «Лудорвай» музей-заповедник. 17-тӥ пӧсьтолэзь - кырӟась гуртъёслэн «Жингрес гуръёс» фестивальзы. Эгра ёрос, Сэп гурт. 2-тӥ гудырикошкон - «Выль». Выль урожайлы сӥзем адӟытон, мастер-классъёс. Егитъёс пӧлын быдэ вуонлы сӥзем «Эру» конкурс, концерт, этнодискотека. Грак ёрос, Порым гурт. 2-тӥ гудырикошкон - «Выль». Инкуазьлы тау карыса выль урожайлы сӥзем шулдыръяськон, пӧртэм конкурсъёс, концерт, выль ӝук сиён. Ижкар, Кызьпу арама. 14-тӥ-16-тӥ гудырикошкон - гурт культуралы сӥзем «ГуртFEST» фестиваль. Пӧртэм гуртъёсысь делегациослэн шествизы. Фольклор коллективъёсын, кырӟасьёсын тодматскон, киужъёсын адӟытон-вуз карон. Дэри ёрос, «Лудорвай» музей-заповедник. "Гуртфест"Басьтэмын "Я люблю Лудорвай" огинысь9-тӥ-23-тӥ гудырикошкон - Калык культурая фестиваль. Ортче пӧртэм ёросъёсын. Йылпумъяське Пичи Пурга ёросысь Брангуртын. 22-тӥ гудырикошкон - пӧртэм выжы калыкъёслэн чеберлыксылы, устолыксылы сӥзем «Тыло толэзь» фестиваль. Ческыт калык сиёнэз быръён, нылкышно чеберлыкез возьматон, мастер-классъёс, рок- но фолк-группаослэн концертсы. Глазов ёросысь Адам гурт, «ДондыДор» парк. 29-тӥ-30-тӥ гудырикошкон - «Сибирь трактлэн крезьгурез». Сибирь тракт кузя улӥсь пӧртэм выжы калыкъёслэн фестивальзы. Кырӟанъя конкурс, «Сьӧлта базар», купеч лавкае экскурсия, автопробег, «Кильмезские зори» концерт. Сьӧлта черкогурт. "Сибирь трактлэн крезьгурез"Туспуктэм басьтэмын МБУК "Селтимнский РДК" огинысь29-тӥ гудырикошкон - «Мултан ярмарка». Дун-чылкыт Инмар Анайлэн Успение храмаз служба. Яркыт концерт, егитъёслы, покчиослы площадкаос, киужъёсъя мастер-классъёс, Кизнер райполэсь но нимаз ужбергатӥсьёслэсь вуззэс басьтон. Кизнер ёрос, Короленко черкогурт. 12-тӥ куарусён - «ГУБИ ФЕСТ» фестиваль. Яр ёрос, «ЯРсКАЯ» база. 12-тӥ куарусён - Гордъёслэн 17-тӥ фестивальзы. Ижкар, Космонавтъёслэн парксы. 12-тӥ куарусён - удмурт калык дӥсьлы сӥзем «Чильтр-вальтр» фестиваль. Чеберлыклэн, модалэн нуналзы. Быдэс республикаысь дизайнеръёслэсь выль коллекциоссэс возьматон. Удмурт чеберъяськонъёс лэсьтонъя, кускерттонъёс пунонъя мастер-классъёс, ярмарка, табань сиён. Можга ёрос, Пазял гурт. 23-тӥ коньывуон - «Кырӟанэн шаермес данъяса» фестиваль. Самодеятельной композиторъёс, удмурт ансамбльёс, нимаз кырӟасьёс пӧлын конкурс. Грак ёросысь пӧртэм калыкъёслэн самодеятельной композиторъёсынызы тодматскон. Грак черкогурт. 3-тӥ-4-тӥ шуркынмон - Удмуртилэн кунлык басьтэмез дырысен 100 ар тырмонлы сӥзем сӥё-дано ужрадъёс (удмуртия100.рф). 12-тӥ-13-тӥ толсур - «Выжыкылъёсысь геройёс Тол бабай дорын» фестиваль. Шаркан черкогурт, Тол бабайлэн усадьбаез. 22-тӥ толсур - «Тылыс юмшан». | Иворъёс |
Виталий Пронин Валтӥсь зоотехник Л. Григорьева.Азинскон я бырон потэ кивалтӥсь бордысь, шуо калыкын. Алнаш районысь «Писеевское» хозяйствоын ужасьёс та веранэн быдэсак соглаш. Малы ке шуоно хозяйствозылы кивалтӥсе Николай Михайловез юнматэмзы бере умой пала воштӥськонъёс адӟиськыны кутскизы.Дышетскемезъя Николай Иванович дышетӥсь, озьы ке но гурт удысэз вить чиньызэ кадь тодэ. Берло дыре воргорон трос кужымзэ сётэ фермаосты но трактор-машинаосты выльдонлы. Ужез пӧрме. Гуртазы вуылыку, синмез тужгес но кыско туала выль гидъёс.Скал гидзэс пуктӥзы кылем арын. Воштӥз со ньыль вуж гидэз. Чакламын 400 йырлы. Пудоос ньыль радэн сыло. Гидын югыт но шуныт, пуктэмын выль йӧл кыскон тӥрлык.Выль скал гид пуктэмезлэсь азьло Михайлов вуылӥз республикаысь унояз хозяйствоосы. Мар тунсыкозэ, выльзэ адӟиз, ваньзэ бератаз ас дораз пыӵатӥз. Табере тунсыкъяськись куноос дорысьтызы уг кошкыло.Куд-ог хозяйствоос, сиён уг тырмы шуыса, пудо йырзэс кулэсто ке, Писэйгуртын сое йылэто. Кылем арын сюро таза пудозы 1 сюрс 56 ке вал, туэ со 1 сюрс 208-озь ӝутӥськиз. Пудолэн выжыез но умоя. Туэ 35 ветыл вайизы районысьтызы ик «Молодая гвардия» племрепродуктор хозяйствоысь. Эшшо 110-сэ «Иж-Кама» хозяйствоысь вуттӥзы. Ваньмыз со юрттэ продукция поттонэз йылэтыны. Кылем арен ӵошатыса, туэ Писэйгуртын йӧл 761 центнерлы тросгес кыскемын. Скаллы быдэ со 4 сюрс 515 килограмм усе. Ар йылпумъяськытозь, та лыдпусэз 6 сюрсозь вуттыны малпало.Выль гидэ потыса, дояркаослэсь ужзэс мукет сямен радъяно луиз. Соос татын 12 кузя, шор-куспо арлыдзы 40 арес. Кык мурт борды юнматэмын 70 скал. Туэ тужгес но чырмыт ужало В. Семёнова но Т. Кулакова - укмыс толэзь куспын скаллы быдэ 4 сюрс 685 килограмм йӧл кыскизы. Соослэсь ӧжыт гинэ берегес кылизы Р. Михайлова но Н. Колесникова. Пудо утисьёслэн уждунзы йӧллэсь потэ - толэзяз ог 8-10 сюрс манет.Скал фермаысь вань ужез бергатэ В. Максимова. Валтӥсь зоотехнике юнматэмын Л. Григорьева. Удысэз кельше. Солэн верамезъя, фермаын али ӟеч ужан понна ваньмыз лэсьтэмын. Одӥг липет улэ интыямын пудоез бызьылытӥсьлэн, пудо эмъясьлэн, зоотехниклэн кабинетъёссы. Скал кыскисьёслы нимаз висъет лэсьтэмын кылиськыны-дӥсяськыны. Со сяна, вань шутэтскон комнатазы, отын холодильник, сиён пӧсятъян электро- гур сылэ. Ваньмон дыръязы татын чай юо, юбилейёссэс но куддыръя ортчытъяло.2010-тӥ арын сямен ик, алнашъёслы куазен туэ нош ӧз удалты. Гужем зоръёс ӧй вал бере, начар кылизы юос но пудо сюдон культураос. Соин ик уноез шуге-леке вуизы пудо сиёнэн.- Кылем арын кадь ик сиёнмы бусьтыр ӧвӧл, - шуэ зоотехник Л. Григорьева, - но толэз потомы. Милям кылем арын тырем силосмы вань на. Турын дасяны бускель Можга районэ потамы. Ваньзэ сое чотаса, пудо йырлы быдэ 49 центнер сиён дасямын. Азьланьзэ учкыса ужаськод ке, секыт аръёс но капчиен сётӥсько.Ӵуказе нуналзэс верано ке, гурт калыклэн малпанъёсыз эшшо но бадӟымесь. Уноез соос герӟаськемын пудо вордонэн. Кулэ на выль гидъёс. Матысь дыре Улын Сырьезе выль ферма улэ фундамент кисьтыны малпало. Отын скалъёс кунян ваёзы. Зэм, таӵе гидзы татын вань, но со вуж, туала куронъёслы уг тупа. Эшшо одӥг бадӟым сюлмаськонзы вань ай Улын Сырьезь гуртысь пудо утисьёслэн. Татчы скал ферма вӧзы ик выль кунян гид ӝутэмын. Отчы 300 кунянъёсты пыртозы. Со вуыны кулэ октябрь толэзь пумын. Мукет бригадае, Писэйгуртэ, мылкыдзы вань пуктыны одӥг но кык аресозь кунянъёсты будэтонъя выль фермаос.Хозяйствоын вань асьсэлэн лэсьтӥськон ужен вырись бригадазы. Кулэ дыръяз палэнысь кибашлыосты но ӧтьыло. Уждунлы но материаллы уксёзы асьсэлэн ик тырме - кредитъёс уг окто. Уксёзэс шыръяса куто. Азинскон сюрессы отӥяз но вольыт кошкыны кулэ. Леонид Ушаков Теги: Алнаш | Иворъёс |
Виталий Пронин Россиысь граждан обороная но кышкыт учыръёсъя министрлэн Сергей Шойгулэн Пичи Пурга ёросысь Пугачёвое вуылэмез дырысен толэзь ортчиз. Ма лэсьтэмын та дыр ӵоже?Юртъёсты тупатъян-лэсьтон ужъёслэсь мынэмзэс эскерыны Пичи Пурга ёросэ вуылӥз Президент Александр Волков, Россиысь МЧС-лэн Приволжск центрезлэн кивалтžсез генерал-лейтенант Игорь Паньшин, республикаысь но ёросысь кивалтӥсьёс, МЧС-ын ужасьёс.Игорь Паньшин Сергей Шойгулэн вуылэм интыостӥз ортчиз. Пугачёвоысь Зинаида Ахматовалэн квартираяз пыраз. Кузё кышно тупатъян ужын тырмымтэос сярысь вераз. Собере сюрес вуттӥз Яган посёлоке. Заречной ульчаысь Крестина Моховалэн кык этажъем коркаез толэзь куспын ӝутэмын. Ӝоген шуныт юртамы улыны пыромы, мунчоын улыса, жадимы вал ини, капчи мылкыдын вера нылкышно. Мытэм ужзэс дырыз дыръя быдэстэмзы понна подрядчиклы Денис Курбатовлы министр ӟеч кылъёс вераз.Пичи Пурга черкогуртысь Ленин нимо но Кирзаводской ульчаосын куашкан калэ вуэм коркаос интые ӵыж-выльёсыз ӝутэмын. Со юртъёслэн кузёоссы - Гараевъёс но Федотовъёс - лэсьтӥськисьёслэн бригадазылы шумпотэмзэс шара вератэк ӧз чидалэ: таӵе-таӵе тыршозы шуыса, ӧм, пе, малпалэ вал. Туалетмы но, ваннамы но табере корка пушкын. Озьы ик корказы пыртэмын ни газ но, тыл но, ву но. Комнатаоссы вӧл-вӧлэсь, югытэсь, чебересь. Борддоръёсазы яркытэсь шпалеръёс лякылэмын, выж вылазы шуныт линолеум вӧлдэмын. Ӧсъёссы но укнооссы туала куронъёсъя пуктылэмын.Тупатъям коркаосты эскерыны вуэм комиссия котыре котькудаз гуртын уно калык люкаськылӥз. Юанъёс, ӝожтӥськонъёс трос. Шуге-леке шедем адямиосты кивалтӥсьёс оскытӥзы: вань ӝожтӥськонъёс но вазиськонъёс лыдэ басьтэмын луозы, выльысь шараям шекъёсты тупатъялозы.Уж шӧдскымон азинскиз Шойгу вуылэм бере, ивортӥзы гуртоос, зуркам коркаосты тупатъязы, улыны ярантэмъёссэ сэрттыса, выльёссэ ӝутӥзы. Тупатъян ужъёс šоген йылаз-пумаз вуозы.- Асьмелэн лэсьтӥськись-ёсмы ужаны быгато, соослы дыр гинэ пуктоно, - подрядчикъёслэсь тыро-пыдо ужамзэс ушъяз Игорь Паньшин. - Мынам малпамея, та югдурез федерал эскеронъёсысь куштыны луоно ни. Адямиослэн ымныразы пальпотон кылдэмын. Соос, шумпотэмзэс ватытэк, тау карыны быгато Сергей Шойгулы но Александр Волковлы.Тупатъян ужъёслы йылпумъянъёс лэсьтыса, та нуналэ ик, ӝытазе, Александр Волков комиссиез люказ. Со пусйиз:- Туннэ нуналлы тупатъян ужъёслы но шуге-леке шедем адямиослы компенсация тырыны республикалэн бюджетысьтыз 300 миллион манет быдтэмын. Тупатъян ужъёсты йылаз-пумаз вуттон вылысь коньдон витиськом на Москваысь.Любовь Тихонова. Теги: АлександрВолков МЧС ПичиПурга | Югдурез утён |
Виталий Пронин Кин вормиз, со ик куно пумиталоз Кылем арня пумын Юкаменск черкогуртын удмурт Олимпиада ортчиз. Вань ёросъёсысь сюрс пала гурт спортсменъёс 21-тӥ тол шудонъёсы пыриськизы. Бадӟым ужрад котыр ласянь синмаськымон ортчиз. Кезьытэз улляз Юка Куноосты пумитась ёрос маин ке паймытыны выре. Юкаменск ульчаосты шулдыртӥллям чебер флагъёсын, нош юбоосы ошылэмын вал спортсменъёслэн кортлэсь лэсьтэм мугоръёссы, уйин соос тылын пиштӥзы. Ужрадэз усьтон нырысьсэ йӧ вылын ортчиз. Йӧлэсь зӧкталазэ пыр-поч эскеризы спасательёс. Ӵыпетлэн мурдалаез 1 метр пала, пе, йӧ 80 сантиметр. Люкаськемъёслы нокыӵе кышкытлык ӧвӧл. Йӧ вылын пуктэмын вал бадӟым экранъёс, отын возьматӥзы азьвыл аръёсы ортчем Гурт шудонъёсысь суредъёсты но видеороликъёсты. Ужрадэз сӥё-дано усьтонэ 100-лэсь ятыр адями пыриськиз. Гурт шудонъёслэн утисьсы - Юка лудкеч. Спортсменъёслы ачиз кадь шаплы, сэзь луыны сӥзиз. Юкаменск ёрослэн командаез одӥгез бадӟымез вал - 70 мурт. Пӧлазы полиатлонъя калыккуспо классъем спортъя мастер Николай Злобин, спортъя мастере кандидатъёс Надежда Шутова (армспорт) но Анатолий Невоструев (полиатлон). Спортысь кизилиосты данъям сяна, гурт удысын ужасьёсты но ушъязы. Уно аръёс ӵоже «Урняк» хозяйствоын азьветлӥсь скал кыскись луэ Галина Ившина, «Звезда» хозяйствоын - Насия Абашева. Пудо утем сяна, спортэн эшъясько, кыкназы ик соос Россиысь Гурт шудонъёсы пыриськылэмын, Галина Ившина Россиысь чемпион луэмын. Удмурт Республикалэн Тӧроез Александр Соловьёв, Юкаменск черкогуртэ вуыса, Глаз но Юкаменск ёросъёсысь хоккеистъёслэсь шудонзэс мытӥз, нырысетӥ шайба куштыса. Отӥяз шаерысьтымы вылӥ кивалтӥсьёс куас сюресэз эскеризы. Гурт шудонъёс дыръя спортэн эшъяськемзэс возьмато кивалтӥсьёс. Правительстволэн но ёрос йыръёслэн командаоссы волейболэн шудӥзы. Шудонын, азьвыл аръёсы сямен, Правительстволэн командаез 3:1 лыдын вормиз. Солэн капитанэз Владимир Варламов пусйиз: арнялы 2-3 пол волейболэн шудыны ветлӥськомы ке но, арысь аре вормон понна тросгес пӧсяно луэ. Ёрос кивалтӥсьёс выльдӥсько, шумпотоно, кивалтон удысэ кужмо егитъёс вуо шуыса. Кытын ке ӵем, кытын ке шер Куд-ог ёросъёсын Гурт шудонъёс 2-тӥ-3-тӥ ползэ ортчо ини. Юкаменск ёрос но гурт спортсменъёсты 3-тӥзэ пумитаз. Со понна Сьӧлта, Сюмси но Кияса ёросъёсы гуртысь спортсменъёс одӥг пол но ӧз вуылэ на. Кызьы ивортӥз мугор кыдатон культурая, спортъя но егитъёсын ужан политикая министр Игорь Краснов, матысь 5 ар куспын югдур тупатэмын луоз. 2017-тӥ арысен кутскыса, та пичи ёросъёс но куно пумитасьёслэн списоказы пыртэмын ни. Со понна асьсэлы но гуртоослы тыршоно гурт удысын но спортын вормонъёс басьтыны. Юкаменскын одӥг школа но кӧня ке нылпи садъёс. Ӵапак отчы улыны интыямын вал спортсменъёс. Кӧлан но сиськон интыосын ӟоскытгес вал ке но, ӝожтӥськисьёсыз ӧй вал. Баскетболэн шудӥсь воргоронъёс медаль понна воксё но Яр каргуртын вожвылъяськизы. Пу медаль ке луысал Куасэн бызьылон, ыбылӥськон но турникын ӝуткаськон мугорез кыдатэ кадь, лыдъяны-чотаны быгатэм но кулэ вылэм. Котькуд очкозэс лыдъяло полиатлонистъёс. - Вань спортсменъёс 2 группалы люкисько: 18-39, 40 арес но солэсь бадӟым. Куасэн бызьылон дыръя лыдэ басьто спортсменлэсь арлыдзэ, - шуэ Дэри ёросысь 55 аресъем полиатлонист Александр Дмитриев. - Ыбылӥськонын но гимнастикаын ваньмыз умой пӧрмиз ке, куасэн бызьылон дыръя берпуметӥ кужымме сётоно луиз. Ачим ик пайми, Эграысь 63 аресъем Вениамин Ефремовез 3 секундлы азьпалтӥськем. Озьы огъя зачётын ми соин одӥг мында очко люкаськеммы, но куас сюрес вылын шаплы луэме понна вормонэз мыным сётӥзы. Полиатлонистъёс ваньзы ӧрӟиос выллем. Арлыдо спортсменъёс пӧлын 3-тӥ инты басьтӥз Якшур-Бӧдья ёросысь 68 аресъем Николай Замыров, турникын со 36 пол ӝуткаськиз. Арлы быдэ паймытэ тужгес арлыдоез спортсмен - Камбарка ёросысь 73 аресъем Юрий Евдокимов. Турникын со 17 пол ӝуткаське. Нылкышноос пӧлын суй кужымзэс эскеронын котькинлэсь трос, 106 пол, ӝуткаськиз Юкаменскысь Карина Зямбаева. Нимо-дано спортсменъёсын артэ кужымзэс кыдато пиналъёс. Тужгес пичи спортсмен лыктэмын вал Сьӧлта ёросысь. 7 аресъем Антон Шутовлы ваньмыз туж кельшиз, вуоно ӵошатсконлы ӟечгес дасяськыны кылзэ сётӥз. - Малы меда Гурт шудонъёсын пу медаль уг сёто? - серекъяса шуэ Балезино ёросысь Галина Наговицына. - Одӥгзэ но Гурт шудонъёсыз ӧй кельты на, егитгес дыръям вормисьёс радысь ӧй пота, нош берло аръёсы ялан 4-тӥ интыын. Пу медальёсы лыдъяса быдтонтэм луысалзы ни. Воштӥськонъёс но вормисьёс Шаерысьтымы Гурт шудонъёс йылпумъяськизы гинэ, Удмуртиысь команда нош ик сюрес вылэ потӥз. Та нуналъёсы Чайковский городын Россиысь Гурт шудонъёс ортчо. Отчы мынэмын шаерысьтымы спортэн эшъяськись тужгес кужмо муниципал кылдытэтъёс: Можгаысь 3 команда, Юкаменскысь 2, быдэн одӥг Шаркан, Эгра, Глаз ёросъёсысь. Семьяослэсь данзэ утёзы Можгаысь Алексеевъёс. Россиысь Гурт шудонъёсыз чакласа ик, Юкаменскысь шудонъёсы но куд-ог воштонъёс пыртэмын вал. - Дартсэн шудэм сяна, семьяос 2 пол куасэн бызьылӥзы: командаен но эстафетаын, - шуэ Гурт шудонъёсты радъясь, валтӥсь судья Вячеслав Беляев. - Нылпиослэсь мылкыдзэс ӝутон, ӵошатсконъёсыз шулдыргес карон вылысь комбинированной эстафета пыртӥмы. Пиналъёс шарез питыръяса капкае пыртӥзы, анайёс ведраен ву нуизы, атайёс быдэс семьязэс дӧдьыен ворттылытӥзы. Ӵошатсконэ пыриськон понна семьяослы одӥг курон пуктэмын вал: кутчано гын сапег. Ӵапак та выллем ӵошатскон луэ Россиысь Гурт шудонъёсын. - Ведраен, карнанэн ву но нуллэм вунӥз ни вал, - шуо Кизнер ёросысь Наталья но Михаил Беловъёс. - Ведраосысь вуэз пальккам понна штраф сёто. Туала вакытэ шуг вылэм гын сапег шедьтыны, быдэс гуртысь утчамы, ярано коть, бускельёсмы - алнашъёс - юрттӥзы. Кулэ дыръяз семьяос котьку но ог-огзылы кизэс мычо. Юкаменскын ортчем Гурт шудонъёс дыръя мукет выльдон но пыртэмын вал. Азьвыл аръёсы куасэн бызьылӥсьёс одӥг линиысь стартэ потылӥзы, нош табере лыдэ басьтӥське спортсменлэн азьвыл Гурт шудонъёсын басьтэм вормонъёсыз. Котькинлэсь трос очко люкам мурт нырысетӥ интыысь стартэ потэ. Вань спортсменъёс куас сюресъёслэсь ӟечлыксэс пусйизы, соос, пе, Сочиын выллем - паськыт но гурезё. Ӵошатсконлэн берпуметӥ нуналаз эстафетаос вал. Нылкышноослэн нырысетӥ этапазы котькинлэсь ӝӧг ортчиз Дэри ёрос понна бызьылӥсь Екатерина Воронцова. Жаляса верано, эшъёсыз со вормонзэ утьыны ӧз быгатэ, 7-тӥ интые кылизы. Азьвыл аръёсы сямен ик, вормизы Шарканысь нылъёс: Ольга Баталова, Светлана Турова, Юлия Широбокова но Алёна Перевозчикова. Воргоронъёс пӧлын котькинлэсь шаплы вал Вавож ёросысь команда. Вормись командаос азьвыл аръёсы сямен ик 3 группалы люкемын, ёросын улӥсьёслэсь лыдзэс чакласа. Вормизы эграос, шарканъёс но юкаменскъёс. Вуоно арын Гурт тол шудонъёсыз ортчытозы эграос, нош табере спортсменъёс дасясько гужем шудонъёслы, соос ортчозы Сарапул городын. Гурт шудонъёс ворсасько Спортсменъёслэн кортлэсь лэсьтэм мугоръёссы уйин ӝуазы Ёросъёсысь спортсменъёсты пумитало Табанен куноято Ыбылӥськон Вормонъёслы шумпотон Шашкаосын шудон Куасэн бызьылон Валентина Емельянова Теги: Гуртшудонъёс Юкаменск | Спорт |
Виталий Пронин Улон азинскемъя кылдо выль шузимытӥсь суретъёс: синтетикалэсь сылалъёс, спайсъёс, снюсъёс... Соосты поттӥсьёс суретъёссэс нырысь ик вӧлмытыны тыршо быдэ вуымтэ нылпиос пӧлын. Тодо угось: суретъёссэс огпол веръяса, таос пыраклы куриказы шедёзы, соос вылын уксё поттыны луоз. Кызьы соослэсь нылпиосты утёно? Та пумысен кенешимы Наркологияя элькун диспансерысь медициная психологен Сергей ЧУВАШОВЕН. С. Чувашов пиналъёсын пумиськон ортчытэ Туспуктэм басьтэмын Наркологияя элькун диспансерлэн "ВКонтакте" бамысьтыз— Кыӵе муген пиналъёс вуо диспансерады? — Диспансерын тыршисько ни 10 арлэсь кема. Чакламея, ог 5-6 ар талэсь азьло калык ӵемгес шугоме вал кудӟытӥсь юонъёсын но тамак кысконэн сэрен, берло дыре тросэз кушласько синтетикалэсь лэсьтэм шузимытӥсь суретъёсын. Нырысь ик, соос капчиен вӧлмо дунтэм луэменызы валче. Кыкетӥез: туала нылпиос пуко гаджетъёсын, Интернетын. Сурет вӧлмытӥсьёслы та ик кулэ: потребительзэс капчиен шедьтыны быгато. Таосыз суретъёсты асьсэос но кыско-зынъяло, эшъёссы но эшъёссылэн эшъёссы пӧлын вӧлмыто. Но котькуд наркотик — синтетикалэсь-а со лэсьтэмын луоз яке шунды улын будэмын-а — вуттэ одӥг адӟонэ: сутэ йырвиымез. Пышлэсь (конопля) наркотик вылын пукисьёс адями туссэс кемагес возьыны быгато ке, синтетическойёсыз адямиез вакчи дыр куспын шузи каро. Та суретъёсты веръям адями вераськыны уг быгаты ни, уйбыртэ, оломар но дауртэ. Жаляса верано, изиз, сайкиськиз ке но, йырвиымез азьло кадь сайкыт уз луы ни. Нош суретъёсты со уно пол кыскиз-зынъяз на ке? Малпаськыны быгатонлыксэ воксё ыштоз. Басьтом тани спайсъёсты. Со токсической веществоос пӧлын возем турын, сылал выллем но луэ. Диспансерамы огпол вуттӥзы сое кыскись быдэс группа пияшъёсты — 13-14 аресъемъёсты. Асьсэды соос «клуб» шуыса гинэ нимало вал. Школа бере люкаськылӥськом, кыскиськом, жадёнмес, пе, веськатӥськом. Нош кыӵе жадён 13 арескын! Астэ ачид пӧян со. Быдэ вуымтэос пӧлын угось, суретъёс сяна, вӧлме веран: маке кыскиськод ке, озьыен, тон туала, тон модной. Нош пинал огшорыгес дышетске ке, сыӵе-таӵе вормонъёсыз-тунсыкъяськонъёсыз ӧвӧл ке, солэн потэ ук эшъёсыз азьын чеберъяськемез, ассэ возьматэмез. Нылпилэн наркотикъёсын кушласькыны кутскемез нырысь ик ӵапак та муген герӟаськемын луэ. Пиналъёслэн ваньмон дырзы медаз кыль Туспуктӥз Максим ЕгоровЭмъяськонниямы юрттэт сётэм сяна, валэктон уж нуиськомы, шаерысьтымы школаосы вуылыса. Тодӥськоды-а, кыӵе юан нырысь ик сёто школьникъёс? Турын, пе, инкуазьын будэ ук: тӥни, пе, Америкаын сое аптекаысь гинэ но басьтыны луэ, Голландиын но лэземын, нош малы, пе, асьме дорын шузимытӥсь суретъёс пӧлы пыртэмын? Асьсэлы кулэ луись иворез соос, конешно, Интернетысь шедьтэмын! Нош турынлэн урод палыз сярысь лыдӟемын ик ӧвӧл. Соос уг тодо, кылсярысь, берло 15 ар ӵоже Голландиын лэземын ӧвӧл ни пышез вузаны но кыскыны лэзись выль интыосты радъяны. Турын угось кунзэс уно ыштонъёсы вуттӥз: калыклэн тазалыкез лябӟиз, наркоманъёслэн но йыружъёслэн лыдзы чараклы будӥз. Турынэз кыскыны кутскемъёс со вылын кема дыр ӵоже пукыны уг чидало. Соин ик сое «тэтчон» наркотик шуыса нимало. Сое веръям бере адямилэн мылкыдзэ эшшо но золгес бугыртэмез потэ — кужмо наркотикъёс вылэ выже. — Берло вакытэ шаерамы школьникъёс пӧлын шараяськизы снюслэсь шугомон учыръёс… — Эмъяськонниямы но вазиськонъёс ичи ӧвӧл: анай-атайёслэсь но, дышетӥсьёслэсь но. Снюсъёс тамак пӧлы пыртэмын, магазинъёсын сое эркын вузало. Законъя сое быдэ вуэмъёслы гинэ вузаны лэземын, но со покчиослэн киязы но шеде. Соослы басьто быдэ вуэм эшъёссы, эшъёссылэн эшъёссы. Юрттэт сётоно луылӥз снюсэн сэрен шугомем 4-тӥ, 6-тӥ классъёсын дышетскисьёслы: тӧдьы пызен пакетикез ым пушказы возиллям, соку ик йырсазьзэс ыштӥллям. Одӥгаз пакетын — 7 тамаке тэрымон никотин! Бадӟым мурт но шугомоз таӵе дыръя! Нош малы сомында никотин, юалоды? Тамак поттӥсьёс озьы каро: адями ӝоггес тамакен мед кушласькоз шуыса. Вӧлмыны кутскизы тамактэм никотиновой суретъёс яке сюпсён канфетъёс. Таяз тамак турынэз ӧвӧл бере, тамакъёс пӧлы пыртэмын ӧвӧл, вӧлмытыны яра быдэ вуымтэос пӧлын но. Сое веръям нылпи йырсазьзэ ыштэ, ӧске, урод сямызлэсь уг ке куштӥськы, будэмысь дугдэ. Тазэ но вӧлмыто киысь кие, Интернет, социальной сетьёс пыр. Вераны кулэ: никотинлэсь зависимость туж ӝог кылдэ, солэсь куштӥськыны туж секыт. — Электронной сигаретъёсты — вейпъёсты — быдэ вуымтэослы вузаны лэземын ӧвӧл ке но, урамъёсысь синйылтоно пар поттыса ортчись пиналъёсты. Таиз кызьы шӧдӥське тазалык вылын? — Тамак поттӥсь огазеяськонъёс быдэс дунне тыр верало: снюсъёс, вейпъёс тамак кысконлэсь куштӥськыны юртто. Басьтэ, басьтэ! Но учконо ке, сояз но, таяз но озьы ик никотинэз вань. Электрон сигаретэн со вире, тыосы пар пыр пыӵа: со потэ вейплэн пушказ кисьтэм суретлэсь — жижалэсь, кызьы шуо кыскисьёс. Нош кыӵе гинэ веществоосыз ӧвӧл отын! Пӧртэм ароматизаторъёсыз, никотинэз, глицеринэз, трос оломар кулэтэмез. Адями сое кыске но, та суретъёслэсь тыосаз плёнка кылдэ. Америкаын таӵе тамакъёс кемаласьгес вӧлмемын ни бере, уно эскеронъёс ортчытэмын ни. Шараямын: тыосысь со плёнкаез номырин сузяны уг луы. Адямиез быронлэсь утьыны быгатоз таза муртлэсь тыоссэ пуктон гинэ (пересадка). — Кызьы валано нылпилэсь шузимытӥсь суретъёсын кушласькыны кутскемзэ? — 12-13 аресозяз нылпи понна авторитетъёс — анай-атайёс. Нош таос бӧрсьы соос воштӥсько, азьпал радэ пото эшъёс, урам. Сюлмаськоно быдэ вуытозязы но, со бӧрсьы но соослэсь ваньмон дырзэс радъяны, саклык висъяны. Быгатонлыкъёссэ, тунсыкъяськонъёссэ пинал кытчы кутыны уг тоды ке, анай-атайёс уг юртто ке: нылпи ас понназ будэ, кылдо кырыж сюрес вылэ кыскись эшъёс, малпанъёс, вамышъёс. Шӧдӥды ке, пинал бордысь кыӵе ке зын лыктэ яке со шонаське, уйбыртэ шуыса, озьыен, кызьы шуо, поезд кошкиз, бер ни. Котькуд нылпи вала: шузимытӥсь суретъёсын кушласькон — со умойтэм, со понна нокин но йырез уз маялля. Нырысь-валысь тыршоз ватыны, наркотикъёсты веръяз ни шуыса. Возьдаськонэз-кышканэз быремын ни ке, озьыен, шузимытӥсь суретъёсын юн герӟаськемын ни, дыр вуэмын специалистъёслы вазиськыны. Городъёсысь гинэ ӧвӧл, гуртъёсысь школаосы но вуылӥсько, нылпиосын кенешисько бере, чаклай ни: 5 ар талэсь азьло гуртъёсысь школьникъёс шузимытӥсь суретъёс сярысь юанъёс ӧз ик сётъялэ — соослы тунсыко ӧй вал. Нош табере город но гурт куспысь пӧртэмлыксэ уг адӟиськы. Гуртысь пиналъёс но гаджетъёс пыр оломае но тодо, шузимытӥсь суретъёсты ӵектӥсь ялонъёсты шедьто. Гуртоослы специалистъёс дӥне вуыны куддыр капчи ӧвӧл. Наркологияя диспансермылэн сайтэз пыр анай-атайёс сюлмаськытӥсь юанъёссылы валэктонъёс шедьтыны быгатозы. Эмъясьёс визь-кенешен юрттыны быгатозы онлайн амалэн но. Елена ТУГАШОВА | Иворъёс |
Виталий Пронин Фото: Первый каналУдмуртиысь пиналъёс паймытӥзы Максим Галкинэз но быдэс Россиысь учкисьёсты «Лучше всех» передачаын. Ижысь Тимофей Репников дышетӥз пельнянь кутыны, нош Глазовысь Алёна Ялочкина фокусъёсыныз абдратӥз.Алёна Ялочкиналы 3 арес гинэ. Нош телекамераослэсь со уг но кепыра кадь.— Кылем арын январе Алёна куриськиз Галкин доры горд диван вылэ. Нылы котьку но лӧптыса учке «Лучше всех» передачаез. Нош маин паймытоно программа кылдытӥсьёсты? Ми кутским фокусъёсын вырыны. Февраль ӵоже дорын занятиос карим. Собере Алёна волшебной коробкаеныз нылпи садэ мынӥз. Кык толэзь ортчыса выль фокус малпамы, кызьы шляпае понэм ныркышетъёс буёлзэс вошто, — вера нылоклэн анаез Татьяна Ялочкина.12-тӥ мае Алёналы 3 арес тырмиз. Мар кузьманы? Анаез но атаез фокусъёс ортчытыны бадӟым набор кузьмазы. Нылыз телевизоре куриськемысь Татьяна жингыртӥз программаын ивортэм телефонъя, кастинге гожтӥськиз. Матысез таӵе ужрад Нижний Новгородын радъяськиз. Сентябре Ялочкинъёслэн семьязы кастинге мынӥз. Татын 3 аресъем нылаш клоунлэн костюменыз пӧрмытскиз, фокусъёссэ возьматӥз. Программаез радъясьёс Алёнаен вераськизы, нош анай-атаез ӧс сьӧрын возьмазы. Кастинг бере Ялочкинъёсты ӧз но шумпоттэ, ӧз но ӝожомытэ. Программаез лэсьтӥсьёс жингыртӥзы 1 но ӝыны толэзь ортчыса гинэ, ӧтизы Москвае.«Первый канал» юрттӥз нылашлы дышетӥсен но. Съёмкаос дорозь покчи фокусникен дистанционно амалэн ужаз иллюзионист Артём Щукин. Собере 19 ноябре Алёна, анаез но Галя апаез съёмкаосы кошкизы. Съёмкаос 3 нунал кыстӥськизы. Татын но пичи фокусник вӧзын ялан вал юрттӥсез.Алёналэсь быгатонлыкъёссэ дунъяны вуизы 3 тодмо иллюзионистъёс, агай-вынъёс Сафроновъёс. Соос туж ушъязы ке но, нылаш аслэсьтыз «секретъёссэ» ӧз шарая.1-тӥ январе Алёна Ялочкинаез телевизор пыр возьматӥзы. Табере нылаш быдэс Глазовлэн данъяськонэз.— Ярам, Алёна пичи ай, со уг вала на кизилияськыны. Ми азьло сямен ик нылпи садэ ветлӥськом, азьло сямен ик улӥськом, — пальпотэ Татьяна Ялочкина.Таяз передачаын ик воректӥз мукетыз пичи кизили — Тимофей Репников. Ижысь 5 аресъем пияш дышетӥз Максим Галкинэз пельнянь кутыны. Тимофей пӧрась луыны малпа, усьтыны чакла аслэсьтыз ресторанзэ.Пияш пӧртэм буёло ыльняньлэсь пӧртэм тусо пельнянь кутӥз. Солы юрттӥськиз актриса Светлана Пермякова. Шумпоттӥз Тимофей тодон-валанэныз но: пельнянь кыллэсь пуштроссэ ивортӥз.«Лучше всех» передачаын котькуд усточи пиналлы рюкзак кузьмало. Мар меда отын? Алёна Ялочкина но Тимофей Репников табере тодо: рюкзакын конфетъёсын салам. Нош солэсь но усто кузьым — кема возьмам малпанзы быдэсме ке.Елена Скворцова | Иворъёс |
Туспуктӥз Максим Егоров Элина Кумачёва Туэ улон инты висъямын ни 15 сирота пиналъёслы. Но черодын 4 сюрс 459 нылпиос на. Пӧлысьтызы ог 750-эзлы 25 арес тырмемын. Югдурысь потон понна пӧртэм амалъёсты кутоно, шуиз Тӧро. 2022-тӥ арын улон инты висъяны федерал но элькун бюджетъёсысь 386 но ӝыны миллион манет висъямын луоз. Со 242 квартиралы тырмоз. 56 миллионэз кошкоз Алнашын сирота нылпиослы 18 квартираем юрт пуктыны. — Но жаляса верано, 2024-тӥ арозь черодэз быдтыны асьме кужымен гинэ ум ворме, — ватсаз А. Бречалов. — Соин ик, ватсаса коньдон курыса, Россилэн Президентэзлы но Правительстволы вазиськыны чакламын. | Улон-вылон |
Виталий Пронин Та музей гуртъёслэн ортчем вакытсы сярысь ӧвӧл, со азьланез сярысь, шуиз В. Потанинлэн фондысьтыз Ирина Лапидус, Эгра ёросысь Сэп гуртысь музеез усьтыку. Со сӥземын Сэп муниципал кылдытэтысь 7 бырем гуртъёслы. Бырем гуртъёсын карта.Бисар, Ыжнюк, Пежвай Йыл, Лужан, Новая (Митроки и Троицкое), Улысь Луд, Палым — та гуртъёс сюризы Сэпысь музее. Одӥг музейын люкамын калыклэн тодэ ваёнъёсыз, туспуктэмъёс, вашкала арбериос но мукет. Котькуд арбери - луло. Кылсярысь, тани кыллё Афанасий Лужанинлэн (басня гожъясь бырем Лужан гуртын вордскемын) песьтэрез но гожъяськон машинкаез. Музейлэн оглюкетэз - со Афанасий Лужанин нимо библиотека.[gallery link="file" size="large" ids="27553,27552,27548"]Музей утӥз 3 миллион манет грант, сое сётӥзы В. Потанинлэн фондэз но пичи городъёслы но гуртъёслы юрттӥськись «Перспектива» фонд. Озьы луонлык кылдӥз туала но чебер музей кылдытыны - таӵе музейёс Ижын но трос ӧвӧл. Солэсь туссэ кылдытыны юрттӥзы Самараысь вуоно дизайнеръёс.- «Вошъяськись музей вошъяськись дуннеын» номинацие арлы быдэ 400 проект вуэ, ми 20-езлы гинэ уксё висъяськом, - вера В. Потанинлэн фондысьтыз Ирина Лапидус. - Ми дурбасьтӥськом выль амалэн кылдытэм музейлы, азьланяз со мукет музейын ужасьёслы но тунсыко мед луоз. Та югдур тросаз улосвылъёсын пумиськылэ: гуртъёс быро, адямиос гуртэ улыны кыстӥсько. Музей люказ бырем гуртъёсын улэмм калыкез.Музеез усьтон нуналэ, 23-тӥ куарусёнэ, Сэпе вуизы бырем гуртъёсын улэмъёс. Вуизы сяськаосын но тодэ ваёнъёсынызы. Ог-огенызы вераськыса, музеетӥ ветлыса, соос выльысен вордскем палъёсазы вуылӥзы кадь.Мария Векшина | Улон-вылон |
Виталий Пронин Хозяйствоослы 1 сюрс 300 ужась кулэ Гурт хозяйствоосын кадръёслы арысь аре золгес но золгес ёрмо. Кин ужалоз азьланяз? Эгра ёросысь Мазьги гуртысь нылпиосты фермае экскурсие нулло.Туспуктӥз Ольга СОЛОВЬЁВАУждун уг куты Гурт хозяйствоос ичизэ 1 сюрс 300 муртэ али ик уже кутыны дасесь. Но лыктӥсь ӧвӧл. Городъёс котырысь хозяйствоосын но кадръёслы ёрмо. — Тужгес секыт югдур скал кыскисьёсын, пудо утялтӥсьёсын, — вера гурт удысъя но сиён-юонъя министр Ольга Абрамова. — Та удысын али 8 сюрс адями тырше, ог 400 мурт уг тырмы. 4 сюрс 300 трактористъёс-машинистъёс бусыосын но фермаосын бергало, эшшо 270-лэсь ятыр механизаторъёслы вакансия вань. Специалистэ лыктӥсьёс гинэ но уг сюро. Кылсярысь, хозяйствоосын али кулэ пудо эмъясьёс, зоотехникъёс, агрономъёс, инженеръёс — оглом 230 мурт. Туала вакытэ бадӟым уждунэн нокинэ гочатыны уг луы ни, шуо хозяйствоосын кивалтӥсьёс. Кылсярысь, туэ 1-тӥ июньлы Эгра ёросысь хозяйствоосын 11 агрономъёс ужало, эшшо 3 муртлы вакансия вань. Сыӵегес ик югдур зоотехникъёсын, инженеръёсын, энергетикъёсын. Эшшо секытгес пудо эмъясьёсын — 13-ез ужа, эшшо 8 специалист кулэ. Шуге-леке вуэмын трактористъёсын — 19 муртэ туннэ ик кутысалзы, бусыосын таӵе пӧсь вакытэ ужась уг тырмы. Скал кыскыны кинэн паймо — 6 доярка уг окмы. Ярам, кыед но тузон пӧлын ужамзы уг поты, но бухгалтере гинэ но ёросын лыктӥсь уг сюры. — Юн хозяйствоос но ужасьёслы ёрмо, — лулӟе Эгра ёросысь «Зуринский» агрокомплексэн кивалтӥсь Елена Чиркова. — Кужмо специалистъёслы ми 100 сюрс манет но тырыны дасесь. Но сомында уждун басьтон понна рос-прос ужаны, ӟеч результатъёс возьматыны кулэ. Зэм, уждунэн гинэ егитъёсты уд возьы. «Мон ачим кыед пӧлын быдэс даурме ужай, тон ке но городэ кошкы» шуыса, нылпиоссэс данакез гуртысь улляло. Отын йӧнала уждун, улон сэрег вань-а, ӧвӧл-а — созэ нокин уг учкы — мед гинэ кошкозы. Кинэн ужаны но куддыр паймоно. Милемлы али дояркаос уг тырмо. Уждунзэс эшшо будэтон понна фермаямы перестройка лэсьтӥськомы, выль оборудование басьтӥськомы. Скал кыскисьёслэн нагрузказы йылоз ик, но 100 сюрс манетозь уждун тырыны луонлык кылдоз. Агрокомплексэ куриськисьёс нуналлы быдэ вань. Но ваньзэс туала техника сьӧры уд пукты, скалэз но ваньзылы уд оскы. Юисьёсты хозяйство чот йӧнатӥ ни кадь, шуэ Елена Михайловна. Но дырын-дырын ӟенелик борды кин но со кутске. — Асьмелы асьмеос заложник кадь потӥськомы: ужась кутӥськомы, кузяз ветлӥськомы, нош соос сьӧраз ортчо, асьсэлэсь условиоссэс пуктыны кутско, — азинтэ Елена Михайловна. — Ужась уг шедьы ке, кытчы пырыны но уд вала. Али тани пудо эмъясь уг тырмы. Квартирамы но вань. Практиказэс ми дорын мед ортчозы, гуртэнымы, калыкен мед тодматскозы шуыса, Можга агроколлеждысь кӧня ке муртэ ӧтчамы. Огез соглаш кариське кадь ужаны. Табере малпаськиськомы: кызьы сое гуртэ кельтоно? Кинэн умойгес пияшен тодматоно шуыса, йыр висе ни. Кивалтӥсь со понна гинэ но сюлмаськыны кулэ ук. Хозяйствое ум мынэ, секыт, шуо студентъёс. Гуртын дояркаос ведра уг ӝутъяло ни, но малы ке калык весь сыӵе малпанэн улэ. Комбайнъёсын но кондиционер, бортовой компьютер вань ни. Азьвыл 10 комбайнэн ужаськомы вал ке, али 3-ез тырме — сокем уж капчияз, бусыос йылӥзы ке но. Подъёмной уг гочаты Министр Ольга Абрамова пусъемъя, кылем арын Ижысь гурт удысъя академиез но училищеосты 186 мурт йылпумъяз. Таос пӧлысь 40-эз гурт хозяйствоосы вуизы ик, но соос радысь но 3-ез 1 ар но ужаны ӧз чида. Нош 3 ар ужамзы бере гуртысь пегӟисьёс эшшо но йыло — та дыр ӵоже егитъёс министерстволэсь подъёмной басьто ни угось. Кылсярысь, очно амалэн дышетскем егит специалистлы тыриське 250 сюрс манет, трактористлы — 140 сюрс манет. Озьы ик выплата сётӥське дояркалы — 140 сюрс манет. Подъёмной тыриське 36 аресозь егитъёслы, со понна министерствое вазиськоно. 2018-тӥ арын выплата басьтӥз 310 мурт, 2019-тӥ арын — 279 мурт, миым — 294 мурт. — Туэ 1-тӥ июньлы 92 егитъёс выплаталы вазиськизы, — шуэ Ольга Викторовна. — Подъёмнойлы 7 миллион 93 сюрс манет висъямын ни. Выплатаослы оглом ог 30 миллион манет чакламын. Студентъёсты доразы практикае кутэмзы, улон интыен юрттэмзы понна хозяйствоослы быдтэм уксёзы пӧлысь 90 процентсэ кун берыктыны дась. Озьы ик субсидия вуоз со хозяйствоослы, кин студентлы целевой направление сётоз но стипендия тыроз. Оглом 4,6 миллион манет субсидия висъяны чакламын. Вакансиос Ужало Уг тырмо Валтӥсь специалистъёс (зоотехникъёс, агрономъёс, инженеръёс но мукетъёсыз) 895 87 Специалистъёс (пудо першалъёс, зоотехникъёс но мукетъёсыз) 2067 144 Тракторист-машинистъёс 4290 270 Шофёръёс 1022 42 Пудо вордӥсьёс, скал кыскисьёс 7987 373 Переработкаен вырисьёс 481 6 Зэм, туала вакытэ целевой направлениея но дышетскыны пырисьёслэн лыдзы ялан кулэсме. Пӧртэм факультетъёсын визь люкан понна «целевикъёслы» 10-15 процентэз бюджет интыос висъясько ке но, соос ӵемысь уг тырмо. Малы кин ке борды «думылӥськод», оло, гуртэ ик ум мынэ, шуо студентъёс. Хозяйствоослэн но кышканзы вань направление сётыны, стипендия тырыса дышетыны. Егитъёсты угось нокыӵе контракт уг куты. Кылсярысь, «Зуринский» агрокомплексэ кӧня ке ар талэсь азьвыл целевойлы 4 мурт вазиськиз, контракт гожтӥзы. Но, диплом басьтыса, огез но хозяйствое ӧз берытскы. — Туэ агроинженерия факультетэз 116 мурт йылпумъяз, — вера Ижысь гурт удысъя академиысь наукая но инновациосъя проректор Сергей Коконов. — Гуртлэсь соос кӧня ке кышкатскемын. Тросэзлэн выпускникъёслэн хозяйствоосы мынэмзы уг поты, уждун пичи шуыса. Кытын 50 сюрс манет тыро, отын ужасьлы но уггес ёрмо. Соиз но вань: уноез ӝожтӥсько, куд-ог хозяйствоосын егитъёсты уг дунъяло шуыса. Уд быгатӥськы ке, мукетсэ кутом, шуо, пе. Я специалистъёсты разнорабочий интые возё, быгатонзылы уггес оско. Но адямиез ужын воземед потэ ке, оскыны, валэктыны, мылкыдзэ бурдъяны кулэ. Али гинэ студентъёс радысь потэмъёс кыл кутонлэсь асьсэос но нырысь-валысь кышкало. Ар пала ужаса гинэ, ӧраз пыро ай. Нош хозяйствоослы соку ик рос-прос ужась кулэ ни. Кыл кутонлэсь кышкаса но, уноез шуо: котькыӵе уже, но городэ ик кылём. Куддыр магазинын вуз карыны, пудоен вырыны сярысь, трослы капчигес. Кылсярысь, агроном но зоотехник бордысь хозяйстволэн азьпал улонэз потэ. Бен, студентъёсмы гуртэ уг мыно шуыса, ми, дышетӥсьёс, асьмеос но куректӥськомы. Ужась студентъёслы дышетскыны каньылгес медло шуыса, нимысьтыз график но лэсьтӥськомы — мед гинэ ужалозы. Сергей Коконов верамъя, хозяйствоосын кивалтӥсьёс академие ӵемысь вазисько, умой специалистъёс кулэ шуыса. Но куд-огез соку ик кӧня ке ужез быдэсъясь-валась универсальной специалистэз куре. Кылсярысь, зоотехниклэсь но пудо першаллэсь, механизаторлэсь но агрономлэсь ужзэ огдыре мед быдэсъялоз, пе. Ми дышетомы созэ но, тазэ но, милемлы ужпум гинэ пуктэ, дышетскисьёсмы кулэ мед луозы, шуэ проректор. Ольга Абрамова пусъемъя, туэысен дышетон системае воштонъёс пыртыны чаклало, хозяйствоослэсь куронъёссэс санэ басьтэ. Елена Сараматова | Иворъёс |
Виталий Пронин 14-17 аресъем нылъёс-пиос возьмато шуге-леке шедем муртъёслы юрттэт сётыны, нюлэскы яке нюр интые йыромем-ышем адямиез, вуэ выйисез шедьтыны-поттыны быгатэмзэс.Удмуртиысь команда нырысетӥ интые потӥз. Таӵе вожвылъяськон кык арлы огпол радъяське. 14-17 аресъем нылъёс-пиос возьмато шуге-леке шедем муртъёслы юрттэт сётыны, нюлэскы яке нюр интые йыромем-ышем адямиез, вуэ выйисез шедьтыны-поттыны быгатэмзэс. Таяз лагере люкаськиз 11 команда. Москваысь, Дагестанысь, Адыгеяысь, Мордовиысь, Липецк, Челябинск, Нижний Новгород улосъёсысь но мукет интыосысь пиналъёс пӧлын Удмуртиысь нылъёс-пиос тужгес шаплы, визьмо, етӥз луизы. - Вань командаос туж золэсь вал, милям пыд берамы лёгаськизы Мордовиысь но Челябинскысь нылпиос, но Удмуртиысь команда ӧз сётӥськы. Асьмелэн пиналъёсмы, Глазовысь но Сарапулысь спортэз гажась нылъёс-пиос, ваньзэ шонер но ӝог лэсьтӥзы, - шуэ Удмуртысь командалэн тренерез Сергей Филатов. Галина Савина | Иворъёс |
Виталий Пронин Кун Думае быръёнъёсозь 1 арня кылиз. 9-тӥ куарусёнэ Выль политической технологиослэн центрзылэн ёзчиосыз кенешизы, кин уно куара люканы быгатоз. «Республика» журналлэн валтӥсь редакторез Владимир Чепкасов: — Мон малпасько, калыкмы стабильной политической югдур понна куаразэ сётоз, Кун Думае вань 4 парламентской партиос пырозы. Тужгес но трос мандатъёсыз луозы «Огъя Россиялэн», бӧрысь мынозы КПРФ, ЛДПР но «Справедливой Россия — патриоты — за правду». Россиысь пенсионеръёслэн партизы чупыресгес кариськиз ке, 5-тӥ партия луыны быгатоз. Дырзы вань на. Ижкарысь Гуманитарной лицейлэн кивалтӥсезлэн воштӥсез, историк, политолог Александр Юрпалов: — Быръёнъёс пумысен пӧртэм адямиосын кенеши, соослэн малпанъёссы вылэ пыкъяськыса, таӵе йылпумъян лэсьтӥ. «Огъя Россия» партия куараослэсь 40 яке 45 процентсэ люкалоз, 300 пала мандат басьтоз. Оппозиционной партиосысь депутатъёслы Кун думаын интыос тазьы люкиськозы: КПРФ — 70 инты, ЛДПР — 40, «Справедливая Россия – патриоты – за правду» — 30. Быръёнъёсы кунамы улӥсь калык пӧлысь 50 процентэз лыктоз, дыр. Соин ик, пӧрме, мукет пичи партиослы интыосты тазьы люкылозы шуыса: «Яблоко» — 2 инты, «Родина» — 2 инты, «Коммунисты России» — 1 инты, «Справедливая Россия – патриоты – за правду» — 1 инты, «Партия Роста» — 1 инты, самовыдвиженецъёс — 2 инты. Тросэз экспертъёс верало, «Огъя Россия» сокем трос куара люканы быгатоз, малы ке шуоно быръён кампаниязы Россилэн Президентэз Владимир Путин пыриськиз. Мон соосын соглаш. Кызьы Кун думаысь интыосты люкылозы, пумозяз тодмо луоз быръёнъёс бере гинэ. Удмурт Элькунысь Общественной палатаысь экономикаез, ужбергатонэз, услугаосъя удысэз но потребительской рынокез азинтонъя комиссилэн председателез Раиль Галиахметов: — Россиын партийной списокъёсъя «Огъя Россия» куараослэсь 40 яке 45 процентсэ люкалоз, одномандатнойёссэ вадьсаса 70 процент луоз. Удмурт Элькунын но озьыгес ик луоз, дыр. КПРФ куараослэсь 15 процентсэ люкалоз, элькунамы — 20 процентсэ, ЛДПР отын но, татын но 10-12 процент люкалоз, «Справедливая Россия – патриоты – за правду» — 5 процент. 5-тӥ партия, мон малпамъя, уз луы. «Новые люди», «Коммунисты России», «Гражданская платформа», «Российская партия пенсионеров за социальную справедливость» партиослы Кун Думаын быдэн 1-3 инты висъяськоз. УД Теги: Быръёнъёс выборы КунДума | Иворъёс |
Виталий Пронин Вуоно арын Кам но Буй шуръёс вамен выжон понна дунъёс ог 2,44 процентлы йылозы. Озьы 10-тӥ толшорысен дунъёс 50-100 манетлы будозы. Кылсярысь, легковой машинаен Кам вамен выжон понна 250 манет тыроно луоз, пикапъёсын, пичи фургонъёсын - 500 манет, автобусъёсын но бадӟым машинаосын - 900 манет, секыт машинаосын - 1 сюрс 200 манет. Буй вамен легковой машинаен выжон понна сётоно луоз - 150 манет, пикапъёсын, пичи фургонъёсын ворттылӥсьёс тырозы 350 манет, автобусъёсын но бадӟым машинаосын - 550 манет, секыт машинаосын - 800 манет.Сергей Захаров | Улон-вылон |
Виталий Пронин 24-тӥ ноябре Удмурт театрын ортчоз национальной дышетонлы сӥзем конференция. Бадӟым ужрадын 100 арес тырмонэныз ӟечкылалозы УАССР-ысь дано дышетӥсез, «Удмурт кыл» учебникъёслэсь авторзэс Августа Конюховаез. Озьы ик туэ 15 ар тырме шаерамы Национальной дышетонъя институт кылдэм дырысен.Конференциын пӧртэм ужпумъёсъя докладъёс лыдӟозы, анай кыллы дышетонъя методикаосын тодматозы, туала технологиосты визьнодан удысэ пыртон пумысен кенешозы.Дано дышетӥсьлэн дауръем юбилеезлы сӥзьыса, печатласькиз «Век прожить - не поле перейти» книга. Татчы люкамын Августа Васильевналэн тодэ ваёнъёсыз. Та нуналэ ик Ижысь Национальной библиотекаын усьтӥськоз А. Конюховалэн ужъёсыныз выставка. Озьы ик конференцие пыриськисьёс адӟозы дано педагог сярысь кинофильм.Елена Скворцова. Теги: Удмурттеатр | Лулчеберет |
Виталий Пронин Удмурт шаерын выль школа кылдоз - Кез ёросысь Степанёнки гуртын. Сое ӝутон пумысен та нуналъёсы кенешон ортчиз. Отчы пыриськиз Удмурт Республикалэн Президентэз Александр Волков. Со пусйиз: туэ ар пумозь дасяно школаез ӝутонлы проект, вуоно арын, чик ӝегатскытэк, басьтӥськоно ни лэсьтӥськон ужъёс борды. Вуоно арын 1-тӥ сентябрьлы школа дась луыны кулэ - таӵе курон пуктӥз Президент.Гуртъёсын социальной объектъёсты пуктон-выльдон ласянь туэ рекорд пуктэмын луоз: пиналъёсты липет улаз пыртоз 21 нылпи сад но 9 школа. Озьы выль детсадъёсын усьтӥськоз ваньзэ-ӧвӧлзэ 3 сюрс пиналлы инты. Ӵошатон вылысь: Киров улосын усьтӥськоз 700 тэшкылилы инты, нош Пермь улосын туэ пуктозы 2 нылпи сад.Кез ёросысь Степанёнки гуртын школа чакламын луоз 1 сюрс 500 муртлы. Со юртын ик интыяськоз 2 дошкольной группа, 9 классъем школа, озьы ик киужен вырыны чаклам мастерскойёс, спортъя зал, библиотека но вӧл-вӧл сиськонни. Та школаез ӝутонлы нимысьтыз проект кылдытонэз но уксё быдтонэз ӧвӧл - со ӝутӥськоз азьвыл дасямезъя. Таӵе проектъя пуктэмын ни Алнаш ёросысь Тылоысь, озьы ик Эгра ёросысь Кушъя гуртысь школаос.Елена Никитина Туспуктэмез: www.udmurt.ru Теги: АлександрВолков Кез | Иворъёс |
Виталий Пронин Та пумысен сюлмаськонзэ шараязы Чепца механикая заводын ужасьёс. Соосын пумиськылӥз Удмуртилэн Тӧроезлэсь ужзэ быдэсъясь Александр Бречалов. Чепца механикая заводын ужасьёс Александр Бречаловлы юанъёсын вазисько.Шаерамы тазалыкез утёнъя удысын оптимизация шуген ортчиз, гуртъёсын ворсаськизы медпункъёс, больницаосын - койка-интыос. Глазовын, кылсярысь, огазеямын вал 2 бадӟым эмъюртъёс — ёрос но кар больницаос. Александр Бречалов куриз Глазовлэн йырызлы Олег Бекмеметьевлы но Удмуртиысь Правительстволэн Тӧроезлэн воштӥсезлэсь ужзэ быдэсъясьлы Наталья Судариковалы пусйыны, кыӵе тужгес лэчыт юанъёс вань та пумысен Глазовын, собере соосты сэрттоно-пертчоно.Чепца механикая завод Глазовын валтӥсь предприятие луэ. Со поттэ цирконийлэсь арбериос, атомной энергетикалы топливо дася но мукет. Вузъёссэ дуннеысь пӧртэм сэрегъёсы лэзья. Азинскон понна кулэ ужан амалъёсты но выльдыны, инкуазь сярысь сюлмаськыны - завод та бордын чырмыт ужа, пӧртэм проектъёслы уксёен юрттӥське.Тодады вайытом, Удмурт элькун но "Росатом" корпорация огкыл тупатӥзы: соя Глазовын выльдэмын но пуктэмын луозы куд-ог юртъёс, хоккея но мини-футболъя командаослы юрттэт сётӥськоз. Сергей Захаров Туспуктэм: udmurt.ru | Улон-вылон |
Виталий Пронин Ижысь Суредаськон искусствоосъя музейын оштолэзь но куартолэзь ӵоже ужалоз Удмуртиысь калык суредасьлэн Семён Виноградовлэн «Природный календарь» адӟытонэз (0+). «Природный календарь» адӟытонын искусство но этнографияюн герӟаськемын. Туспуктэм басьтэмын «Музей искусств» огинлэн «ВКонтакте» бамысьтызВыставка сӥземын суредасьлэн, этнографлэн, писательлэн юбилеезлы (туэ январе солы 85 арес тырмиз) но радъяське элькунысьтымы Гуртлэн арез улсын. «Природный календарь» адӟытон, Семён Виноградовлэн творчествоез кадь ик, этнографиез но искусствоез эшъяськытэ. Суредъёс сяна, татын люкамын суредаськон искусствоосъя музейысь калык киужъёс (кубоос, тусьты-пуньы, пӧртэм ужан тӥрлык) но Кузебай Герд нимо Йӧскалык музейысь вуж туспуктэмъёс. Суредъёс бордын ошылэмын пӧртэм ужъёсын (етӥн дасян, турнан вакыт, пӧраськон, киужъёс) тодматӥсь табличкаос. Арлэсь бергамзэ, инкуазьлэсь, ужъёслэсь воштӥськемзэс 2 зал возьматэ. Нырысетӥяз пырыса, бусые шедиськод кадь — татын пӧсь шунды улын пыжем, пыд улын куажыртӥсь турынлэн зыныз вӧлске. Таиз люкет тодматэ тулыс, гужем, сӥзьыл ортчылӥсь ужъёсын, возьматэ та вакытъёслэсь чеберзэс. Егит нылкышно етӥн утялтэ, кышномурт пудо возьма, егитъёс ю кутсало… Мукет залын — удмурт юртъер: пӧсь гур, ӝомӟем (ӵыжектэм) табань, яркыт выж лёгетъёс, нуны сюан… Та суредъёс син азьын улӟо, зынъёсын-куараосын тырмыны ӧдъяло. Шӧдӥськод эстэм гур бордысь потӥсь пӧсез, кылӥськод эктӥсь кышноослэн дэремъёссылэсь шильыртэмзэс… Йӧно но лякыт учке «Анайлэн тусбуез» суредысь кышномурт, визь-нод сётыны ӧдъя кадь «Удмурт усточи К. Чирков» (сое С. Виноградов суредам М. Врубельлэн «Пан» суредэзъя). Суредаськон искусствоосъя музейысь искусствовед Елена Стерхова вера: — С. Виноградовлы туж кельшо Возрождение вакытысь суредасьёс, шуом, Леонардо, Тициан… Тани «Анайлэн тусбуез» туж тупа со вакытысь быдӟым суредъёслы. Художник анайзэ улӥысен учкыса кадь суреда, соин кышномуртлэн мугорыз быдӟым памятник кадь адске. Нош зэмзэ ке, суредасьлэн анаез лапег гинэ, 1 метр но ӝыны пала, вылэм. Возрождениын быдӟым, йылтэм-пумтэм луонэн (вечность) герӟаськем образъёс трос. С. Виноградовлэн но соос вань, со дыре ик ужъёсаз улонлэн ӝог ортчемез шӧдӥське. Шуом, бадӟым суредын коӵышлэн мышкыз, быжыз вань. Озьы суредъёсыз улэпесь адӟисько. С. Виноградовлэн ужъёсыз шоры учкыса, зэм но шӧдӥськод улонлэсь ӝог воштӥськемзэ. Суредъёсаз возьматэм удмурт йылолъёс али гинэ ӵем ортчытъяськыло вал, пӧртэм котыр улонын ӵем кутӥськылэ вал. Пумен ваньмыз пӧрме музейысь экспонатъёслы, кыле этнографической книгаосы. Улонлэн воштӥськемезлы ӧпкелёнэз токма, дыр. Шумпотоно таизлы: кошкись узырлыкмес сыӵе чебер возьматӥз, дунне культурае пыраклы кельтӥз удмурт Тицианмы. Анастасия Шумилова | Лулчеберет |
Виталий Пронин Киясаысь П. А. Кривоногов нимо музейКияса ёрос музейысь Выль ар кызмы туэ чебермамын вуж шудонъёсын, маскаосын, открыткаосын, гирляндаен. Вань чеберъянъёсмылы - 40-50 ар. Ма, вож кызмы но ӝыны дауръем.Тау гуртоослы, вайизы вуж шудонъёсэс. Нош Серафима Александровна Захарова вераменыз сюлэмез ик бугыртӥз.- Нырысьсэ ёлка шуонэз адӟи тылож вакытэ, маде Сима апай. - Соку малы ке но гуртысьтымы начальной школаез ворсазы, медпункт, пе, луоз. Озьы ми, 10-14 аресъемъёс 12 иськеме дышетскыны ветлӥм. Улӥм Красногорск ёросын, тэль шорысь пичигес гуртын. Гуртамы кӧня «похоронка» вуиз. Милям но тятямы быриз...Выль ар празднике школае ӧм ни мынэ, артэ гуртысь дышетӥсь милемды ёлка адӟыны ӧтем. Ярам, таиз гурт 3 иськемын вал. Коркамы вуж газетъёсын лякылэмын. Мемей адӟымтэ дыръя бадӟым ӟус улысь газетэз кеси но солэсь снежинка лэсьтӥ. Эшъёсы но ма но со дасяллям. Я, шумпотыса вуим ини сьӧр гуртысь школае. Эктӥм но кырӟам ёлка котыртӥ, витиськом ини, ма меда Тол бабай кузьым сётоз? Куинь пыжем картофка сётӥз. Кыксэ ачим сии, куинетӥзэ вынылы вайи, дотово шумпотӥз Тол бабайлэн кузьымезлы. Школае ветлыку, милемлы нуназе быдэн куинь пыжем картошка сёто вал...Огаз Выль ар азьын нылы доры Сочие ветлӥ. Пенсиын вал ини, внукме но адӟо шуи. Вуэ ини со школаысь Тол бабайлэн кузьыменыз. Вот, шуэ, мамае сомында уксё сётӥз подароклы шуыса, нош саламез ӧжыт. Ойдо, шуисько, дуное, воштом кузьыммес. Мон тыныд куинь пыжем картофкаме сёто, нош тон - быдэс пакет канфет-шоколаддэ. Уг, пе, мынам пакетам мандаринэз но, бананэз но, апельсинэз но вань.Тӥни озьы, котькуд вакытлэн аслаз тодметэз, солы гинэ тупась пусэз. Тол бабайлэн бадӟым мешоказ котьмаиз мед луоз, нош пыжем картошка историе мед кылёз.Геннадий Парфёнов Теги: Выльар Кияса | Улон-вылон |
Виталий Пронин Кезлэсь 3 иськемлы палэнэ пуксем Югуртын 20-тӥ июне быдэс шаермы пусъёз Гербер шулдыръяськонэз. Ужрадэз радъянэ пыриськиз тодмо режиссёр, актёр Ольга Александрова.Гербер шулдыръяськон кутскытозь, кылемын 1 нунал. Кезын уж огыр-бугыр пӧзе. Нуналлы быдэ 11 час 30 минутысен ёросысь культурая юрт азьысь площаде пиналъёс пазьгисько. Кутске Герберлы репетиция. Соосты пумен вошто шоро-куспо арлыдъем муртъёс. Кезъёс гинэ 160 кузя концерт возьматыны кулэ уго. Соос сяна, калыкез шумпоттозы шаерысьтымы тужгес даноосыз ансамбльёс. Таос вӧзын кезъёслэн бездыт адӟиськемзы уг поты. Соин ик пеймыт луытозь быгатонлыкъёссэс волято. Куазь шоры но уг учко.- Пиналъёслы гинэ дӥсь вурыны луонлык шедьтӥмы. Солы 100 сюрс манет кошкиз, - шуэ Кез ёрос администрациысь культурая ёзэн кивалтӥсь Татьяна Иванова. - Мукетъёсызлы костюмъёс ваёмы дась вуремъёссэ. Балезино, Глазов, Дэбес ёросъёс, удмурт шӧмо дэремъёсын юрттом, шуизы. Таиз арня вискын дӥсьёсты ёросъёсысь вайыломы, мерталомы, кытӥ кулэ, тупатомы.Артистъёс Югуртысь сценаос вылын репетицизэс ортчытъяло. Возь быдэсак турнамын. Отын «Труженик» хозяйство люцерна будэтэ вал. Ог 30 гектарез табере лёгаськоз. Возьысь 500 тонна пудо сиён поттыны луэ вал, шуэ хозяйствоен кивалтӥсь Василий Порсев. «Труженик» понна та ӧжыт ӧвӧл. Бусымес лёгатыны жаль ик, но Герберез ортчытыны та быдӟа дан усем бере пумитъяськыны умой ӧвӧл, шуэ Василий Михайлович.Туннэ бусыын йыг-дым вазе. Юрттӥськисе ӧтемын Кезысь профучилищеысь лэсьтӥськисьлы дышетскись студентъёс но.- Ёрос администрациысь воргоронъёс гинэ но киязы тӥр но молот куто. Ваньмы валаськомы уго: дыртоно, пуконъёсты ги-нэ но рос-прос шукконо. Юрттӥськисе гуртоос асьсэос но ӵектӥсько, коньдон но, пе, кулэ ӧвӧл, ужмы гинэ мед адӟиськоз. Ваньзы сюлмасько, Кезлы быдэс шаер азьын возьыт медаз луы шуыса, - вера Татьяна Иванова.Туннэ Герберлэн 20 азбаръёсыз пӧлысь ваньмыз дась ни. Липет улэ пыртэмын ни сьӧросъёс. Бадӟым саклык висъяське ӵошатсконъёс но шудонъёс ортчытъян азбарлы. Татчы пумен вутто бадӟым машинаослэсь покрышкаоссэс, лусъё коръёсты. Вашкала мадёсъя, Батыр кужмо писпуэз выжыеныз валче ишкалтэм бере Кез котырын Кам шур пӧзьыны ӧдъям. Соин ик ӵошатсконъёс но кужмо батырен герӟамын луозы. Мылкыд карисьёсты кор нуллытыны малпало. Конкурсъёсын вормисе потэмъёсты кузьымъёсын пусъёзы. Со сяна, секталозы чылкыт ошмес вуэн.Герберлэн режиссёрез Ольга Александрова вань шутэтскон нуналъёсы Кезын ужаз. Уйпалъёслэн быгатонлыкъёссылы синмаськиз. Одӥг номерзэс но ӧй кушты - ваньмыз умой малпамын, волятыны но тупатыны гинэ кулэ на куд-ог шеко интызэ, шуэ. Озьыен, крезь шудэм улсын улӟозы удмуртъёслэн инмаръёссы. Инбам улын сайкалоз Шунды-мумы, гудыръям-чилекъям улсын потоз Гудыримумы. Шуныт зор бере инбамын ӝужалоз Вуюись.- Лыктэм куноосты паймытыны ми дасесь. Кезмы сярысь выль кырӟан но гожтӥмы ни. «Милям Кезмы» нимаське. Быдэсак удмурт кылын чузъяськоз. Кылъёссэ но гурзэ гожтӥзы ёрос культурая юртын ужась кузпалъёс Екатерина но Николай Ардашевъёс, - шуэ Татьяна Иванова.Елена Сараматова Туспуктӥз Александр Горбунов | Лулчеберет |
Виталий Пронин 23-тӥ январе 6 часын ӵукна Ижысь 4 номеро троллейбусысь кондуктор дугдылонниысь синйылтӥз ошиськем пиосмуртэ.26 аресъем пиосмурт нокытын уг ужа вылэм. Улэм анай-атаез вӧзын. Воргоронлэн туганэз, нылпизы уло мукет коркан. Улонэныз люкиськон азяз пиосмурт кудӟемын вылэм.Ольга Корепанова | Иворъёс |
Виталий Пронин 2015-тӥ арын нылпиосты кык кылын дышетонъя «Билингва» центр усьтӥськем бере удмурт анайёслэн нимысьтыз огазеяськонзы кылдӥз кадь: соос пӧртэм проектъёс малпало, ӵем люкаськыло. Мумы-бубыос кенешыку, пиналъёс шудӥзы.Берлоез пумиськон, кылсярысь вал кылем кӧснуналэ, 30-тӥ куарусёнэ - Эшъяськон юртын ортчиз кык кылын нылпиосты дышетонлы сӥзем семинар. Отчы пыриськиз 50 адями.Семинар кутскыку, нылпиос удмурт кылын сценка пуктӥзы. Инкуазь кужымъёс сярысь выжыкылэз лыдӟиз дышетӥсь, нош геройёс понна вераськизы асьсэос нылпиос.Семинарлэн кыкетӥ люкетаз нылпиос но анай-атайёс нимаз ужазы. Котьку сямен анай-атайёс понна радъямын вал психологъёсын но дышетӥсьёсын вераськон. Педагогика наукаосъя доктор И. Ворожцова но нылпи психолог О. Смирнова юанъёслы валэктонъёс сётъязы.- Анай-атайёслэн туж трос юанъёссы луыло, - вера проектлэн кивалтӥсез Татьяна Волкова. - Кылсярысь, нылпиен анаез вераське удмурт кылын, нош атаез - ӟучен. Нош нылпи котьку вазе ӟучен. Мар кароно? Специалистъёсмы верало: нылпиез зӥбоно ӧвӧл, возьмано. Нылпилэн арлыдыз вуиз ке, со усьтӥськоз. Нош али солы капчигес ӟучен вераськыны. Семинар кутскыку, нылпиос удмурт кылын сценка пуктӥзы.Мумы-бубыос кенешыку, пиналъёс шудӥзы — пӧртэм шуг-секытъёсты вормылыса, «Нылпи карлэсь» сюрессэ ортчизы. Та семинаре пӧртэм арлыдъем нылпиос люкасько бере, соос 2 группаослы люкемын вал. Шудон пумын ваньзы ческыт салам басьтӥзы.Та семинаръёс сяна, удмурт анай-атайёс но нылпиос мукет но ужрадъёсы пырисько. Кылсярысь, туэ кылдӥз «Нуныкай» центр.- «Билингва» проект кылдӥз 2015-тӥ арын интернет-проект кадь, юрттӥськиз Нациосын ужан политикая министрество. Но сайт кылдэм бере ми валамы: кулэ анай-атайёсын но нылпиосын улэпкын пумиськылыны. Соин ик ми чаклам толэзьлы огпол семинаръёс ортчытъяны, - вера Татьяна Волкова. - Татын ми мумы-бубыослы методической юрттэт сётӥськом, кызьы кык кылын вераськись нылпиосты будэтоно.Но толэзяз огпол пумиськылыны - со тырмыт ӧвӧл. Соин сэрен «Удмурт Кенеш» огазеяськонлэн юрттэмезъя «Нуныкай» проект гожтэмын вал. Татын нылпиос толэзяз 3 пол люкаськыло. Соос шудо, киужен выро, крезьгурен тодматско - ваньмыз удмурт кылын. Таизлэн проектлэн ужпумез - нылпиослэсь удмурт кылзэс волятон.- Анайёс ужало пӧртэм удысъёсын, соин ик удмурт кылын ӵем вераськыны уг кылды. Озьы вордӥськиз мукет малпан - «Анай клуб». Анайёсын пумиськылӥськом кафеын, я мукет интыын, куспамы котькыӵе темаосъя вераськыса пукиськом. Кылсярысь, толон кыӵе кино учкимы, - вера Татьяна Волкова.Мария Векшина Туспуктэмъёс: vk.com (Татьяна Волкова)http://udmdunne.ru/2017/09/mi-tuala-anajjjos-ky%d3%b5e-uzhpumjos-as-azyaz-pukteh-nunykajj-centr/ Теги: Нылпиос | Улон-вылон |
Виталий Пронин Нижневартовск городын улӥсь удмуртъёслэн калык культурая огазеяськонзы сюлмаськемъя, туэ 5-тӥ - 6-тӥ апреле та городын ортчозы удмурт культуралы сӥзем нуналъёс. Та ужрад ӟеч сяме пыӵаз ни: кылем арын отын ортчиз тодмо артистлэн Надежда Уткиналэн ӝытэз, нош туэ февраль толэзе отысь калыкез кырӟанъёсыныз шумпоттӥз Анна Плотникова. Ханты-Манси автономия улосысь Юграын улӥсьёс понна таӵе ужрадъёс вунонтэм кылизы. Таяз радэ отчы мынозы "Шунды" огазеяськонысь егитъёс Н. Наговицына, А. Тимерханова, К. Никитин, озьы ик та огазеяськонлэн кивалтӥсез Ольга Тронина. Сюрес вылэ потыны соослы юрттӥз Удмурт Республикаысь Нациосын ужан политикая министерство но Эшъяськон юрт.Наталья Седова Туспуктэм: "Шунды" огазеяськонлэн афишаез. Теги: Культура Шунды | Иворъёс |
Виталий Пронин Грак ёросын улӥсьёслэн сотовой телефонъёссы умойгес кутозы. Котловкаысь сотовой связья вышка Туспуктэм басьтэмын Виктор беловлэн "ВКонтакте" бамысьтыз Кылем арня шорын Котловка но Бадӟым Вожой гуртъёс доры сотовой связья вышкаос пуктӥзы. Та уж быдэстэмын «Цифровая экономика» нацпроект улсын пыӵась «Сельсовет» программая. Вышкалэн ӝуждалаез 30 метр, табере со котырысь 10 иськемын связь но Интернет умой луыны кулэ. Информатизацияя но связья министерство ивортэмъя, матысь дыре вышкаос пуктэмын луозы на шаерысьтымы эшшо 18 гуртъёсын, соос пӧлы шедемын Грак ёросысь Новогорское черкогурт но. УД | Иворъёс |
Виталий Пронин Пичи Пурга ёросысь Кечейыл гуртысь Зоя Бехматовалы 30-тӥ апреле 90 арес тырмиз. Улонлэсь курытсэ но, кузьытсэ но веръяз. З. Бехматова (бурысез) З. Утеева эшеныз.Зоя 3 аресысен будӥз Кечейыл бордысь ик Лялинын - со гурт али быремын ни. Анай-атаез уен-нуналэн тыршизы «Муш» колхозын. Зоялы 8 арес тырмем бере со но мӧйыос борды итӥськиз ни. Гуртысь мукет нылпиосын ӵош колхозэ потаны кутскиз: зор-кот-а, шунды туж зол пыже-а - бусыын, возь вылын тыршизы. Уриськизы, турын дасязы. Валэн гыризы-кизизы. Нош вал ӧз кылзӥськылы - пудо-живот но жадьылӥз, вылды.Война кутскем бере Зоялэсь дядяйзэ оже басьтӥзы. Со нуналэз Зоя Леонтьевна али но уг вунэты, синвуаськыса тодаз вайылэ. Валэн-дӧдьыен келяськизы, Зоя, дядяез вӧзы пуксьыса ик, кыдёке бӧрдыса мынӥз на. Дядяез, сое ӟыгыртыса, синвуаськиз. Озьы соос люкиськизы. Дядяез берытскиз, но пал пыд. Но озьы но ужаз колхозын - вал но сюдӥз, возьмаськиз но.Война вакытэ Зоялы 15 арес тырмиз гинэ - келязы Ижевск - Балезино чугун сюрес лэсьтыны. Нош собере, нылпиез ӧй вал на бере, 7 пол ветлӥз нюлэс кораны. Кызьы тэльын курадӟылӥзы - трос пол верамын но, гожъямын но ни: сием, изем потыса, кынмыса... Уй ӵоже дӥсьсы, пыдкукъёссы куасьмыса ӧз вуттылэ - ӵукназэ сое ик дӥсяллязы-кутчаллязы. Секытэз чидатэк, куд-огез пегӟыны но вырылӥз. Но таӵеос сьӧры уйиськылӥзы валъёсын, валамон, кутылӥзы но берыктылӥзы. Зоя Леонтьевна ваньзэ чидаз.Гуртсэс «неперспективной» карем бере отысь улӥсьёс тросэз выжизы Кечейылэ. Зоя Леонтьевнаос Лялинысь корказэс но вайизы, угось сое 4 ар солэсь азьло гинэ пуктӥзы вал ай. Со коркан нылкышно али но улэ. Пенсие потытозяз, Зоя Леонтьевна ужаз колхозын. Кладовщица но, учётчица но, бригадирлэн юрттӥсез но вал. Котьку вордӥз пудо-живот, чипы-курег. Туж яратылӥз чылкытлыкез - али но солэн азбарез но, корка пушкыз но котьку утялтэмын.- Мон 100 аресозь улыны малпасько ай, - вера Зоя Леонтьевна.Озьы ик мед луоз! Галина Сидорова Пичи Пурга ёрос, Кечейыл гурт Теги: Быдымож | Улон-вылон |
Виталий Пронин Коркась поттон Кышноеным люкиськимы. Юртъер солэн вал. Али мон воксё мукет городын улӥсько, но аслам юртъере ӧвӧлэн пропискае азьвыл кышное дорын ик кылемын. Мынэсьтым юатэк-вератэк, быгатэ-а со монэ коркасьтыз выписать карыны?Анатолий В., Можга Валэктэ адвокат Олег Юскин.- Юртъер кышнодылэн, шуиськоды. Россиысь Улон интыя кодекслэн 31-тӥ статьяысьтыз 4-тӥ частяз гожтэмын: люкиськем сярысь свидетельство басьтэмды бере тӥляд нокыӵе праводы ӧвӧл ни муртлэн ваньбурезлы - коркалы. Кузпалды быгатэ судэ вазиськыны, тӥледыз юртысь мед поттозы шуыса. Зэм, асьтэлэн юртъерды ӧвӧл бере, югдурды тупатӥськытозь, тӥледлы дыр сётыны быгатозы. Но таин сэрен кышноды быгатэ курыны коммунальной услугаос понна тӥледыз тыриськытыны. Ваньзэ чаклалоз ни суд.Юртъерез люкон Анаймылы 74 арес. Картэз кулэмын. Ми 6 пиналъёс. Витезлэн асьсэ семьяоссы но юртъеръёссы. Мон гинэ, самой покчиез, анаймы бордын улӥсько. Пӧламы сӧсыръёс ӧвӧл, ваньмы ужаськомы. Огез гинэ нылыз пенсиын ни. Анае ваньбурезлы нотариус дорын завещание мон вылэ гожтӥз. Со документ утёз-а монэ агай-апайёсылэсь, соос но кузё кариськыны ӧдъязы ке? Мар карыны луэ на, кылсярысь, корка понна вожмаськон кутскиз ке? Оло, завещание интые умойгес луоз дарственной гожтыса?Дмитрий Р. Алнаш ёрос - Адями ваньбурезлы завещание гожтыны быгатэ котькин вылэ. Кулэмез бере со документъя ваньбурлы кылдэ выль кузё. Но Россиысь Гражданской кодекслэн 1149-тӥ статьяезъя государствоен утем муртъёс вань. Ваньбурысь одно ик асьсэ люкетсэс басьтыны быгато инвалидъёс, быдэ вуымтэ нылпиос, ужаны быгатӥсьтэм (нетрудоспособной) гражданъёс. Пӧлады сӧсыръёс ӧвӧл, гожтӥськоды. Но вань пенсие потэм апайды. Озьыен, ваньбурысь 1/12 люкетсэ басьтыны правоез солэн вань. Зэм, тӥ пала кариськыса, солэсь куштӥськыны но быгатэ.Анайды коркалы, кылсярысь, дарственной гожтӥз ке, липетлы тӥ соку ик кузё луиськоды. Соку нокин но со понна уз вожмаськы - со тӥляд лыдъяськоз. Но быдэс ваньбурезлы анайды дарственной уз гожты ук. Кылсярысь, оло банкын счётэз вань, оло музъемез, мукет пуктӥськемъёсыз. Та ваньбурысь аслэсьтыз люкетсэ басьтыны правоез вань котькуд пиналызлэн, завещание ӧз луы ке. Теги: гурт дэмланъёс Юан-веран | Улон-вылон |
Виталий Пронин Ижын ортчем «Удмурт-а мон?!» форумысь егитъёс уката удмуртомыса бертӥзы, асьсэды но котырысьтызы дуннеез выль сямен усьтӥзы кадь. А. Соловьёвен селфи - синпельлы.Мон политик луысал!Ужась удмурт егитъёсты огазеясь, визь-кенешен юрттӥсь площадкаос татчыозь ӧй вал. «Удмурт Кенеш» огазеяськон гужем ужпум ӝутӥз: форум люкано. Удмуртилэн Тӧроез Александр Соловьёв солы дурбасьтӥз, егитъёсын ачиз но пумиськыны мылкыд кариз. Ижысь Эшъяськон юртын егитъёслэн луонлыксы кылдӥз Тӧролы меӵак юан сётыны. Адӟиськиз: квартираос-субсидиос сярысь гинэ пинал калык уг сюлмаськы. Туала егитъёс туж куректо гуртъёсын калыклэн зол юэмез пумысен. Александр Соловьёв ачиз но та ужпум сярысь уг вунэты. Магазинъёсын уго аракы пӧзьтон аппаратъёсты но шара вузало ни. Соин та ужпум бордын вылӥ кивалтӥсьёс одно ик ужалозы, шуиз. Со дыре ик Александр Васильевич паймемзэ вераз: арлы быдэ котькуд ёросын ӝутӥське стадион, куасэн бызьылонъя база, но егитъёсты отчы кыскыны шуг, ог 20 процентэз гинэ таза улонэн эшъяське. Залэ люкаськем егитъёсты та ласянь малпаськыны косӥз.Удмурт кун университетын дышетскись Степан Черепанов юаз: мынам улонме политикаен герӟаме потэ, политикае вамыштэмды бере макем воштӥськиз матысь адямиосыныды кусыпъёсты?- Мон ноку политик луыны ӧй малпалля, - шуиз Тӧро. - Асме умой адямиен лыдъясько вал, но Кун Кенеше быръёнъёс дыръя мыным калык нырысь-валысь ӧз оскы. Быръёнъёсы кыкетӥзэ пыриськыкум гинэ, куара люканы быгатӥ. Тон, Степан, мын политикае, эн кышка, курдыт ӧвӧл. Но котьку тод: тон мукетъёсызлэсь пӧртэм ӧвӧл. Соин ик котьку тыршы умойгес луыны, адямиосты кылзыны. Тонэ бырйизы ке, адямиослэсь эн палэнскы. Куддыръя тодӥсько ке но, шорам кытысь ке из вуыны быгатоз шуыса, калык пӧлысь уг кошкиськы. Нош тӥ, егитъёс, эн кышкалэ. Милемыз воштыны дась луэ.Свердловск улосысь Антон Тимиршин юаз: чакла-а Тӧро палэнын улӥсь удмуртъёслэсь улэм-вылэмзэс? Александр Васильевич вераз: Свердловск улосысь удмурт диаспораен ӧз на пумиськылы. Но ужрад дасяны косӥз, Выль ар праздник бере вуо, шуиз.Кылбурчи но кырӟась Богдан Анфиногенов Александр Соловьёвлы удмурт кырӟанъёсын диск кузьмаз. Со дыре ик Богдан удмуртъёс понна бадӟым ужпумез ӝутӥз: «Удмуртия» ГТРК-лэн архивысьтыз удмурт кырӟанъёсты, передачаосты поттыны, соосын егитъёсты тодматыны, ужазы кутыны луонлык ӧвӧл. Тӧро оскытӥз, та ужпумез интыысьтызы вырӟытыны тыршоз шуыса.- Форум ог-огеныд кенешыны луонлык гинэ уг сёты. Татын адӟиське, маин уло егитъёс. Со сяна, асьсэды но возьмато. Туж потэ, шаермес азинтыны юрттӥсь ӵектонъёстэс шара мед вералоды. Та форумез ойдолэ азьланяз но ортчытъялом. Мыным та ласянь оскыны луэ - дурбасьто, - шуиз Александр Соловьёв. Жаляса верано, вань ёросъёсысь егитъёс форуме ӧз пыриське.Одӥг нунал арез воштэЖаляса верано, вань ёросъёсысь егитъёс форуме ӧз пыриське. Куд-огез, оло, малпаз: мар со сётоз? Алнашысь Митрошин кыкто вынъёс верамъя, нырысь та выллем ужрад ёросъёсын радъяно вал, егитъёс интыысь кивалтӥсьёсын мед пумиськозы, югдурзэс мед эскерозы шуыса. Тужгес умой ӵектонъёс сётэм егитъёсты ик Иже нуоно. Но та форум нырысетӥез, соин но валан ӧзгес тырмы на. Котьма ке но ужрадэ пыриськем 50 мурт пӧлысь жалясез вань меда? Воткинскысь Дмитрий Чорыгов шуиз: ас удысам асме шедьтон, ужме шонер радъян, юанъёслы валэктон шедьтон понна мыным ӝыны ар кулэ луиз, нош форуме лыктэм адямиос вань юанъёссылы валэктон одӥг нуналскын шедьтӥзы.Зэм, «Удмурт Кенешлэн» вице-президентэз Татьяна Ишматова верамъя, тросэз егитъёс кыӵе юанэн кин доры вазиськыны но уг тодо. Уноез уг валало, маин выре Правительство, нош маин Кун Кенеш. Соин но егитъёс понна Кун Кенешын экскурсия радъям гинэ ӧвӧл, вылӥ кивалтӥсьёсын пумиськон но ортчытэмын вал. Кун Кенешлэн Тӧроезлы Владимир Невоструевлы егитъёс анай кылынызы вазиськыны быгатӥзы, тужгес лэчыт юанъёссэс сётӥзы. Кылсярысь, Удмурт кун университетысь вуоно дышетӥсьёс кие нокызьы но уг вуы «Ӟеч-а, бур-а, удмурт кыл!» учебник - соос уг тырмо. Владимир Невоструев та ужпумез эскерыны косӥз нациосын ужан политикая министрез Лариса Бурановаез. Книга тырмымон ӧвӧл бере, сое поттыны эшшо коньдон висъяломы, шуиз Владимир Невоструев. Грак ёрос больницаысь егит специалист Елена Орлова сюлмаське оптимизациен валче роддомзэс пытсан пумысен. Койкаосты кулэсто, ужан инты быре.- Гуртын медпункт но, нылпи ваён юрт но ӧз луы ке, гурт калык кытчы мыноз? Пытсанэн мон соглаш ӧвӧл. Та ужпумез сессиосын но эскериськомы. Оптимизацияя планэ воштонъёс пыртытэк уз луы. Но югдурез тазьы кельтыны уг яра, - шуиз Владимир Невоструев. Кылбурчи но кырӟась Богдан Анфиногенов Александр Соловьёвлы удмурт кырӟанъёсын диск кузьмаз.Ку выльдӥськоз кыллюкам?Эшшо ӟырдытгес вераськон пуромиз Кун Кенешысь Наукая, дышетонъя, культурая но егитъёсын ужан политикая комиссилэн кивалтӥсеныз Наталья Судариковаен пумиськон дыръя. Егитъёсын кенешонэ ӧтемын вал дышетонъя но наукая министр Алексей Мирошниченко но культурая но туризмъя министр Владимир Соловьёв.Таяз пумиськонэ уногес люкаськемын вал удмурт кылъя дышетӥсьёс. Соос мадизы, кыӵе шуг-секытъёсын пумисько котькуд нуналэ. Кылсярысь, туннэ трос вераськиськомы ӟучомем пиналъёсты удмурт кыллы дышетон сярысь. Но со дыре ик берпуметӥез ӟуч-удмурт кыллюкам потэмын ни кылем даурлэн шораз. Пиналъёслы пыӵатэмын ӧвӧл анай кылын лыдӟиськон мылкыд. Художественной литература вань, но нылпи садын но покчи классъёсын дышетскисьёслэсь тунсыксэс бугыртон понна яркыт энциклопедиос кулэ. Со ласянь номырмы ӧвӧл. Асьмелэн ӧвӧл логопедъёсмы но психологъёсмы, кудъёсыз валасалзы пиналэз кык кылын дышетонлэсь аспќртэмзэ. Егитъёс огымысь шуизы: пиналлы пичи дыръяз саклык уд висъяськы ке, бадӟым будэмез бере сое сайкатыны туж шуг ни, нош калыкмес но культурамес утеммы потэ. Кивалтӥсьёс соосты кылӥзы, вань та ӝутэм юанъёсты одно ик санэ басьтомы, шуизы.Культура удысэз азинтонъя но ӵектонъёс чузъяськизы. Кылсярысь, калыкез шаеренымы тодматон понна ёросъёсын турмаршрутъёс усьтыны косэмын, но та ласянь дышетон уж уг нуиськы, дэмланъёс но стандартъёс ӧвӧл. Табере матысь дыре та пумысен нимысьтыз семинаръёс радъямын луозы.Ивор вӧлмытон технологиосын тунсыкъяськисьёсын пумиськизы Нациосын ужан политикая, кышкытлыклэсь утиськонъя, регламентъя но Кун Кенешлэсь ужзэ радъянъя комиссилэн кивалтӥсез Энвиль Касимов но Печатья но ивор вӧлмытонъя агентствоен кивалтӥсь Алексей Воронцов. Егит журналистъёс эскеризы, кызьы удмурт кылэз но культураез калыклы тунсыкогес кароно. Егитъёсты мед кылозы шуыса, валче ужан вылысь кылдытыны ӵектэмын егит журналистъёслэсь коллегизэс.Ижысь Светлана Галактионова форум ортчем бере вератэк ӧз чида:- Форуме пыриськон паськытгес учкыны юрттӥз элькунысьтымы шуг-секытъёс шоры. Шумпотымон: кивал-тӥсьёс дась милемыз кылзыны, юаньёсмылы валэктон сётыны. Ас поннам валай: удмурт кылэз но культураез азинтон бордын мон ужаны дась. Форумын асме удмуртэн золгес шӧдӥ. Ужасько косметолог луыса, астэ утялтон ласянь мастер-классъёс ортчытъясько. Азьланяз одно ик мылкыды вань та ужрадэз удмурт кылын нуыны. Кин тодэ, форуме ӧй пыриськысал ке, ку ай сайкасалыз мон пушкын та малпан.Елена Сараматова Туспуктӥз Э. Карипов Теги: Егитъёс Удмурткенеш удмуртлык ужпум | Улон-вылон |
Виталий Пронин Пичи Пурга ёросысь Выль Мӧнья гуртысь Лёги агайлэн юртъерез тыро-пыдо но валаса лэсьтэмын. Корка пушказы киын лэсьтэм арбериоссы трос. Борддоръёсын пужыятэм ӵушконъёс, ӝӧк вылын чильтэръёс, выж вылын ворпо-чебер выж лёгетъёс. Пичи Пурга ёросысь Выль Мӧнья гуртысь Иванов кузпалъёс тэк пуконэз уг тодо.Кузпалъёс Римма Андреевна но Егор Фёдорович Ивановъёс Выль Мӧнья гуртын вордскемын, ужысь ветеранъёс кыкназы ик «Родина» колхозын тыршемын. Егор Фёдорович 45 ар ӵоже шофёр вылэм, али но со колхоз мастерское пота на. Римма Андреевналэн колхозын ужам стажез 43 ар пала луэ. Со егитысен скал но кыскиз, парсь но сюдӥз.- Ми Лёгореным 57 ар ӵош улӥськом ини, - улэм-вылэмзы сярысь вера Римма Андреевна. - Но кык пинал сяна ӧм вордэ. Оломалы Инмар озьы гинэ сётӥз. Пиналъёсмы кыкназы ик Пичи Пурга черкогуртын уло. Ваньмыз-ӧвӧлэз 4 внукъёсмы но 5 правнукъёсмы. Та быдӟа корка шал-шал кыкнамы улыны кылимы. Улытозямы 3 корка ӝутӥмы. Ярам, Лёгорлэн киыз котьмар лэсьтыны мынэ, муртэ косонэз ӧвӧл.- Егит дыръя котьмар лэсьтыны мылкыды вал, - ачиз сярысь востэмак гинэ вера Егор Фёдорович. - Комод но, ӟус но, ӝӧк-пукон но, штора ошон но, юртъер котырын кулэ луись олокыӵе чыры-пыры арбериосты но лэсьтылӥ. Ас дыраз колхозлы дӧдьы но уробо лэсьтылӥ. Мылкыд котьмарлы вылэм на, табере синъёс лябӟизы. Но «Удмурт дунне» газетэз возьмаса гинэ улћськом, ми сое Риммаен вожмаськыса кадь лыдњиськом.Римма Андреевналэн, кузпалызлэн сямен ик, киужъёсыз кие кутымонэсь, пужыятэм но чильпам удмурт дэрем-айшетъёсыз пырак магазинысь басьтэм кадь вольыт но чылкыт лэсьтэмын.Римма Андреевна кутскиз ук сандыкысьтыз киужъёссэ поттаны. Киужъёсыз лыдъянтэм трос. Пӧлазы вань бадӟымъёслы но пичиослы пыдвылъёс но пӧзьыос, борддоре ошылон ковёръёс, бадӟымесь шобретъёс.- Егит дыръя чильпаськем но, керттӥськем но потэ вал. Ку сомында ужез ужаськем, али аслым ачим паймисько. Одӥг киужен гинэ ӧм пукылэ ук, бакча но, колхоз уж но вал, соос вискын гинэ керттӥськон вень киямы кутылӥмы. Киуже чаляк мед вуоз шуыса, тыл доры султыса, керттӥськисько вал.- Кылем сӥзьыл милесьтым киужъёсмес учкыны Москваысь лыктэм адямиос вуылӥзы, - шуэ нылкышно. - Тӥ сямен ик, котьмарлы паймо, киосын лэсьтэм арбериосты воксё оломар кожало, киосынызы кутылыса ик, учкыло. Нош гулбечме усьтӥ но, синъёссы маке быдӟаесь луизы. Сьӧразы компотъёсме но, салатъёсме но шумпотыса келяй. Соос эшшо но золгес куанӥзы кадь, гуртын, чылкыт азьын будэм бакча сиёнъёслэсь но емышъёслэсь лэсьтэм салатъёсты, пе, шумпотыса сиёмы ини.Любовь Тихонова Теги: гуртоос ПичиПургаёрос | Иворъёс |
Виталий Пронин Визьнодасьёслы материалъёсты люказ Н. Хайдарова.Та бичетэ пыризы «Вордскем кыл» журналысь азьвыл аръёсы печатлам, чылкак выльёсыз но ӟуч кылысь берыктэм чиньы-пӧлыосын шудонъёс но физкультминуткаос.Нылпилэн улоназ вал-тӥсь инты басьтэ шудон. Шудон пыр со дыше вылезлы, будэ, визьмаське - паськыт дуннее вамыштэ. Кемалась тодмо ини, чиньыосын выретыса, пиналлэн малпаськон радыз умойгес азинске, котыр ласянь быгатонлыкъёсыз но воляло. Ӟуч педагоглэн В. Сухомлинскийлэн верамезъя, нылпилэн визьмыз чиньы йылаз луэ.«Чиньы но Пӧлы эшъясь-кизы» бичет пайдаё луоз воспитательёслы, покчи классъёсын дышетӥсьёслы но анай-атайёслы, песянай-песятайёслы.Любовь Михайлова Теги: вылькнига | Улон-вылон |
Виталий Пронин Камышлы урамТуж шулдыр, тупаса улӥмыМожга ёросысь Камышлы гурт Бадӟым Уча муниципал кылдытэтэ пыре. Гуртын 29 корка лыдъяське. Одӥг гинэГуртын одӥг гинэ ульча. Со кузь ик ӧвӧл.- Ураммылэн ноку но нимыз ӧй вал, - вера кылем арын 80 арессэ пусъем, та гуртэ Ӵужъемысь бызем Антонида Камашева. - Одӥг нуналэ сходэ люказы но, ойдолэ, пе, урамдылы кыӵе ке но ним малпаломе. Со милям одӥг гинэ бере, ваньзы одӥг ымысь кадь Единственная шуизы.Гуртмы вазен бадӟымгес вал, 49 корка лыдъяськиз. Клубмы но, магазинмы но асьмелэн вал. Собере клубез ворсазы, со интые нылпи сад усьтӥзы. Огвакытэ чиста улыны Можга каре но Бадӟым Учае кошкылӥзы. Соин ик нылпи садэз ворсазы, егитъёс гуртэ уг кылё ни бере.Гурт пуме вуыса адӟимы: татын колхоз ужъёс мыно на - артысь артэ тӧдьы избурен буям гидъёс сыло, татчы, пе, свинокомплекс интыяськемын, ю-нянь куасьтон но шертон лапасъёс но КЗС адӟисько. А. Камашева - «Россия» колхозмы котьку зол возиськиз, - азинтэ Антонида Ивановна. - Тау шуыны кулэ Аркадий Вершининлы. Али колхозэн Юрий Аркадьевич пиез кивалтэ. Соосын валлин колхозмы али но возиське. Аркадий Николаевич сюлмаськемен, гуртамы кемалась ини чагыр эстӥськон пыртэмын, ву гумыос кыскемын. Мон ачим но колхозын кема гинэ дояркаын ужай. Группаям 18 скал, ваньзэ киын кысконо вал. Нылпиосы ӵемысь юрттыны ветлылӥзы. Мынам соос 7 кузя, ваньзы сямен ик вылӥ тодон-валан басьтӥзы. Ваньзы бурдъяськизы но улыны кин кытчы кошкизы. Кузпалы кемалась ӧвӧл ни. Табыдӟа коркан табере огнам улӥсько. Воксё мӧзмыт медаз луы шуыса, кролик но чипы-курег вордӥсько, гужемзэ, вань нылкышноос сямен ик, бакча котырын бергасько.Бакча берысьтымы возьёсмы но Кельвай шурмы котырын, мон тодэмъя ай, копакыз камышен басьтэмын вал. Буш интыез чик ӧй вал. Солы луыса, дыр, ини пересьёс гуртмес Камыш шуыса нималлям. Вашкалаосмы татчы Бадӟым Уча гуртысь лыктӥллям. Тэлез кораса, та нюро интые пуксиллям. Гурезь йыламы тачак боры будэ. Гурт вӧзысьтымы Умлудмы вӧзын пичи гинэ тэльмы вань, ми сое Посадка шуиськомы. Отчы пиналъёсмы, школаын дышетскыкузы ай, кызъёс но пужымъёс мерттӥзы вал. Ӝужытэсь луизы ини соос. Отысь табере губи бичаськом. Нина но Леонид Соловьёв - кузпалъёс Кык скал, жон-жон юртъер- Вазен гурт калык туж тупаса улӥз, - вера Юлия Соловьёва - Табере бӧлякен юмшаса ум ветлӥське ни, ваньмыз ас понназ кариськиз. Кузпалъёсмы улонысь кошкизы, ми, нылкышноос, огнамы кылимы. Нылпиосмы городэ интыяськылӥзы. Семьяосын улӥсь ӧвӧл ни шуэмысь, дугды ай, ма Рая но Сергей Шабалинъёс вань на. Соос бордын Вася пизы но Оля нылзы уло. Егитъёс Можгаын ужало, нуналлы быдэ доразы бертыло. Бӧлякен юмшанмы быриз ке но, ог-огенымы чылкак адӟиськытэк ум улӥське, адямиез берпум сюресаз келяны, кисьтонъёсы одно ик ваньмы мынӥськом. Озьы ик ке ураме ик ум потаське ни. Нянь дорын пыжиськом. Ярам ай, тазьы ке но асьме гуртын ик улӥськом, неперспективной шуыса, кӧня ми вӧзысь гуртъёс бырыны шедизы. Милемыз но быдтыны малпало ни вал. Инмарлы тау, татчыозь «Россия» эштосмы возиське.- Ми палан турын туж удалтэ, - вераськонмы борды итӥське Юлия Серапионовналэн Геннадий пиез. - Вазен сое утялтон понна юри техника, трактор басьтӥськиз, табере со бакча гырыны сяна уг яра ни. Пудо-животэз азьло аръёсы сямен ум вордӥське ни. Туэ ваньмыз-ӧвӧлэз 13 хозяйство скал возе на, кылем арын гинэ 15 вал ай. Арлы быдэ скал йыр кулэсме. Адями табере капчияк гинэ ошпи борды басьтӥське. Сое вордыны курадӟонэз туж ик ӧвӧл. Тани Иван Борисовмы, ноку но со кышнояськылэмын ик ӧвӧл, огназ йыраз кык скал вордэ, жон-жон юртъерын улэ. И. Борсиовлэн коркаез - Ачим кыскисько, пичиысен мон со ужлы дышемын, йӧлме государстволы сдать карисько, - дыртытэк гинэ асэныз тодматэ Иван Борисов. - Гуртамы йӧл бичасьёс юри ветло, мыным кыдёке мынонэз ӧвӧл, ваче капка азе гинэ машиназэс дугдытъяло. Озьы ик ке оломар карысал йӧлыным, ваньзэ сиыса уд быдты ук. Сузэръёсы городын уло, берто ке, соослы сьӧразы жалятэк келясько. Тыныд огнады марлы кык йыр скал возёнэз шуисез но вань. Табере, пе, котьмар магазинын вань ини. Но мон пудоез яратӥсько, уг поты скаллэсь куштӥськеме. Турын ми палан трос будэ, удалтэ, солы ноку ӧм ёрмылэ. Малы пудо вордонтэм? Обидэ уз сётэ Камышлыос арлы быдэ, Трочин нуналэ, огинэ люкасько, сьӧрло кошкемъёс но доразы берто.- Со сям-йылолмылэсь куштӥськеммы уг поты вылэм, оломалы берло аръёссэ сое аналтӥмы, - чигисько нылкышноос. - Та борды огез-кыкез басьтӥськысалзы ке, оло, озьы ик люкаськылысалмы ай. Ми табере пересьмим, кинлэн калыкез бичаны моӵез тырмоз на? Гуртмы пичи шуыса ум ӧпкелиське, со понна ог-огмес чакласа но утьыса возиськом. Лушкаськисьёсты матэ ик ум лэзиське. Урамысьтымы тодмотэмъёсты адӟиськом ке, соку ик телефон пыр ог-огмылы ивортӥськом ини: гуртэ мурт адями пыриз. Ми ог-огмес обидьыны ум сётэ.- Камышлыос тупаса, одӥг кылысь уло, - гуртоос сярысь вера Бадӟым Уча муниципал кылдытэтлэн йырыз Сергей Халалеев. - Но, жаляса верано, арлы быдэ калык отын ӧжыт но ӧжыт кыле. Туннэ нуналлы 66 адями улэ. Вазен бадӟым вал гуртсы. Быдӟым оже гинэ 40 пиосъёссы бырыны шедемын. Сабырлы калык отын улэ, нылпиоссы синмаськымонэсь но визьмоесь. Гид азбар Любовь Тихонова Теги: гурт гуртудыс история сюсюрес | Иворъёс |
Виталий Пронин Т. ГоликоваКивалтӥсьёс пенсие потыны вуэм адямиосты ужысьтызы уллямзы понна 200 сюрс манет яке 18 толэзь ӵоже басьтэм уждунзы быдӟа штраф тыроно луозы. Та сярысь вераз Россиысь вице-премьер Татьяна Голикова, пусъе «Риа Новости» информационной агентство. -Та уж радъямын луоз секытэн нылкышноостыно 3-лэсь трос нылпиосты утись кышномуртъёстыужысь уллян сярысь закон вылын. Отын тапонна 200 сюрс манет тыр но 18 толэзь ӵожебасьтэм уждун мында тыриськон тупатэмын,- вераз Т. Голикова. Пенсионнойреформае таӵе воштӥськонъёс пыртонсярысь Россилэн Президентэз ВладимирПутин вераз вал 28-тӥ августэ. Соку сопусйиз: кивалтӥсьёс вылэ административнойно куд-ог учыръёсы уголовной уж ӝутэмынлуоз, арлыдоосты ужысьтызы уллямзы ноуже кутымтэзы понна. Но уголовнойуж ӝутонпумысен, кызьы валэктӥз Т. Голикова,вераськоно на предприятиосыськивалтӥсьёсын но профсоюзъёсын. В.Путин пусйиз:предпенсионнойарлыд, пе, кутскыны кулэ пенсие потондырлэсь 5 арлы вазьгес. Озьыен, воргоронъёспредпенсионеръёс шуыса лыдъяськозы 60арескысен, кышномуртъёс - 55-ысен. Нопенсие соос потозы ай та арессэс тырмытэмбере 5 ар ортчыса гинэ. СергейЗахаров | Иворъёс |
Виталий Пронин "Чипчирган" ансамбль. Туспуктэмын 2010-тӥ арынАтыкай музъеммес утисьёсты данъяса, Удмурт кун университетысь лыдӟиськон залын 27-тӥ феврале ортчиз «Воргорон кускерттон» ӝыт. Радъязы сое фин-угор культурая «Чибори» клуб, Наукая но дышетонъя фин-угор центр но библиотека.«Чибори» клублэсь ужзэ радъясьёс - филология наукаосъя кандидат Галина Шушакова но университет библиотекаысь шаертодонъя отделын ужась Наталья Самсонова - книгаосын адӟытон но видеослайдъёсын возьматон дасяллям воргорон кускерттонъёсъя. Огшоры улонын сяна, дӥськутысь та люкет вашкала дырысен спортын, армиын, религиын.Кускерттонлэн историез сярысь тунсыко мадизы Удмуртиысь калык художник Семён Виноградов, историк-этнограф Серафима Лебедева, история наукаосъя доктор Надежда Шутова. Кускерттонлэн осконын кутӥськемез пумысен вераз Свято-Михайловской соборысь иерей отец Павел. Асьсэлэсь мылкыдъёссэс но тодэ ваёнъёссэс веразы мукетъёсыз но пумиськонэ лыктэмъёс. Озьы ик чузъяськизы чебер удмурт кырӟанъёс.Лия МалыхТуспуктӥз Ирина Zangarik Теги: ПавелГригорьев СемёнВиноградов Удмурткунуниверситет удмурткылосбурфакультет Чибори | Иворъёс |
Виталий Пронин Удмурт Республикаысь Национальной музее кылем арня пумын трос калык люкаськиз. Студентъёс, суредасьёс, музейын тыршисьёс, искусствоез дунъясьёс татчы вуизы Удмуртиысь искусство удысысь дано ужасьлэн Вячеслав Михайловлэн творчествоеныз матысьгес тодматскон вылысь. Вячеслав Михайловлэн, яке кызьы со ассэ шуэ Гиргорей Славилэн, та адӟытонэз сӥземын 30 ар ӵоже суредаськемезлы. Национальной музейлэн кивалтӥсез Раиса Мартынова верамъя, музейын огез бадӟымез экспозиция нимаське «Ми - удмуртъёс». Но Вячеслав Михайловлэсь та выставказэ адӟизы ке, экспозицие ветлонэз ик ӧвӧл ни. Уго удмуртъёслэн улэм-вылэмзы, сям-йылолъёссы, гурт, дор но выжы - ваньмыз со адӟиське Алнаш ёросысь Писэйгуртын вордскем художниклэн ужъёсаз.- Мынам туж тодматэме потэ Михайловлэн творчествоеныз Парижын улӥсьёсты. Малпасько, азьланяз Удмуртиысь художниклэн суредъёсыз отчы одно ик вуозы, али ми со бордын ужаськом, - шуиз Раиса Мартынова.Та адӟытонын Гиргорей Славилэн пӧртэм вакытъёсы, 1983-тӥ арысен 2010-тӥ арозь, живопись но графика амалъёсын быдэстэм суредъёсыз люкамын, татын соос ог 100 пала.- Мынам вань та ужъёсты, артэ пуктыса, адӟеме потӥз, нылпиосме сямен соосты люкай. «Шорт миськон», «Акшан», «Ӝомал», «Берпуметӥ лымы» но мукет суредъёсме лэсьтыкум, пичи дырме тодам вайи. Туж жалясько, пичи дырысеным троссэ вунэтӥ - вукоос, кебитъёс, тыметъёс - ваньзэ сое суредаса кельтоно вылэм. Мар умойзэ лэсьтӥ - со понна тау карисько нэнэелы. Котькуд суредэлэн пуштросаз - солэн визьмыз, - мылкыдзэ усьтӥз усточи.Зэм но, Вячеслав Михайловлэн картинаосаз учкиськод но, чутрак гуртэ бертэм потыны кутске, отын лымы но тӧдьыгес кадь, тол но чепыллясьгес потэ, зангари но лызгес пиштэ, акшан вакыт но шыпытгес, уед но пеймытгес.Вячеслав Михайловез сӥлы карыны вуизы алнашъёс но. Алнаш ёросысь киужъёсъя юртэн кивалтӥсь Иван Печников (нялтас вераса, со В. Михайловлэн студентэз вал), ёрос администрациысь культурая управленилэн кивалтӥсез Наталья Антонова но Сырьезьысь «Азвесь гырлы» ансамбльысь кырӟасьёс кузьымъёсын-кырӟанъёсын лыктӥллям аспал эшсэс ӟечкыланы.Галина Семёнова. Туспуктӥз Александр Солопов. Теги: Алнаш Национальноймузей | Лулчеберет |
Виталий Пронин Азьланяз чакламын Кун Кенешысь депутатъёслэсь лыдзэс 60-озь кулэстыны.Кун Кенешлэн Тӧроез Владимир Невоструев ивортӥз: ортчытэмын 4 сессия, кутэмын 53 закон.Законъёс пӧлысь огез пусйымонэз - коррупциен нюръяськон. Туннэ Кун Кенешысь, ёросъёсысь, поселениосысь депутатъёс ивортыны кулэ, ар ӵоже кӧня уксё поттӥзы, кыӵе ваньбур люказы, кыӵе доходзы быдэ вуымтэ нылпиоссылэн но кузпалъёссылэн. Азьланяз та закон эшшо юнгес каремын луоз на. Эрекчаськыны одӥг муг но медаз кыльы, шуиз В. Невоструев.Азьланяз чакламын Кун Кенешысь депутатъёслэсь лыдзэс 60-озь кулэстыны. Ӝыныез депутатъёс быръемын луозы одӥг мандатъем округъёсъя, ӝыныез - партиослэн списокъёссыя.Ольга Корепанова Теги: КунКенешын | Улон-вылон |
Виталий Пронин Фермеръёсты праздникенызы ӟечкыланы вуылӥз Удмуртилэн Тӧроез Александр Соловьёв.Удмуртиын нырысетӥосыз фермеръёс кылдэм дырысен 25 ар ортчиз. Гурт удысэз ӝутӥсьёс таин валче кылем арня вискын Удмурт театре люкаськылӥзы.Шаерамы ужа 651 фермер. Соос утялто 133,8 сюрс гектар музъемез. Удмуртиысь вань гыроно-кизёно бусыос пӧлысь та 12,8 процентэз. 2014-тӥ арын гурт удысын поттэм продукциысь 5,4 процентэз усе фермеръёс вылэ.Берло дыре фермеръёслэн лыдзы шаерамы ялан будэ. Соослы азинтӥськыны юрттон вылысь нимысьтыз программа кылдытэмын, соя грант висъяське. Юрттэт вань дыръя гурт удысын кужымзэс мертаны мылкыд карисьёс уногес луо. Та аръёс ӵоже 116 фермер грант утӥз. Талы висъямын 126,6 миллион манет. Со сяна, 28 мурт семьяен ужась фермер кариськиз. Таос понна эшшо 122,6 миллион манет висъямын. Туэ гинэ фермеръёслы юрттон вылысь федерал бюджетысь но республикамылэн кисыысьтыз вуиз 115 миллион манет.Ӵапак фермеръёс ванен ик куд-ог аналтэм гуртъёс выльысь улӟо. Угось фермеръёс грантсэс выль фермаос пуктыны, вуж гидъёсты выльдыны, техника но пудо басьтыны куто. Гуртоослы ужан инты кылдыто.Фермеръёсты праздникенызы ӟечкыланы вуылӥз Удмуртилэн Тӧроез Александр Соловьёв. Туэ но фермеръёслы бюджетысь юрттэт вуоз, шуиз со. Тужгес ӟеч ужасьёсты сцена вылысен сӥлы кариз.Елена Сараматова Туспуктӥз Э. Карипов Теги: гуртудыс ужрад | Иворъёс |
Виталий Пронин © Dominic Lipinski/Pool Photo via APДуннеын Кивалто нылкышноос Великобританилэн выль премьер-министрез луиз Тереза Мэй. Та кунын правительствоен но министръёсын кыкетӥзэ ини кивалтоз кышномурт: нырысетӥез вал ваньмызлы тодмо Маргарет Тэтчер, табере Великобританиез валтоз 59 аресъем Тереза Мэй. Со 6 ар кивалтӥз Великобританиысь МВД-ен. Выль премьер портфельёсты люкылӥз ини, кылсярысь, кунгожсьӧр ужпумъёсъя министр луиз Лондонлэн азьвыл мэрез Борис Джонсон. Выль премьер-министрез экспертъёс ӵошато ини М. Тэтчерен но Германилэн канцлереныз А. Меркелен. Туспуктӥз А. ГорбуновРоссиын Бусылэн нуналыз - Алтайын 14-тӥ-16-тӥ июле Алтай музъем вылэ Бусылэн нуналаз люкаськозы быдэс Россиысь гурт удысын тыршисьёс, кивалтӥсьёс.6 гектар вылэ интыяськем адӟытонын 500 техника возьматэмын луоз, та пӧлысь 150-эз Алтай крайын поттэмын. Бусые поттозы ӟеч выжыысь пудоез, трос урожай сётӥсь культураосты. Ортчозы котырес ӝӧк сьӧрын кенешонъёс: пудо вордонэз азинтон, йӧл кысконэз ӝутон, культураосты будэтон сярысь.Ужрадэ пыриськыны чакла Россиысь гурт удысъя министр Александр Ткачев. Лыктозы 30 улосвылъёсысь 250-лэсь трос компаниос. Удмуртилэн делегациеныз кивалтоз гурт удысъя но сиён-юонъя министрлэн нырысетӥ воштӥсез Алексей Вихарев. Удмуртиын Дунтэк спектакль Удмурт филармониын «Россиысь театръёс» федерал проектэн тодматскон ортчиз.Та проект сярысь мадизы сое кылдытӥсь, Москваысь «Мир и гармония» фондлэн кивалтӥсез Эльмира Щербакова но Россиысь дано артистка Любовь Руденко. Проектлэн валтӥсь малпанэз - Россиысь бадӟым но пичи городъёсын улӥсьёслы дунтэк возьматыны, меӵак эфирын яке гожтыса, Москваысь но Санкт-Петербургысь театръёслэсь постановкаоссэс. Туннэ нуналлы кунысьтымы 60 кинотеатръёсын спектакльёсты возьмато. Толон филармонилэн залаз возьматэмын вал А. Чеховлэн веросэзъя Россиысь калык артистлэн Александр Калягинлэн Москваын пуктэм «Лица» спектаклез.Галина СЕМЁНОВА Теги: Дуннеиворъёс | Улон-вылон |
Виталий Пронин Н. Кузнецов.Таяз арняе Удмурт кун университетлэн библиотекаяз ортчизы Трофим Борисовлы сӥзем лыдӟонъёс. Конференциез радъязы «Удмурт Кенеш» огазеяськон, Удмурт кун университет но Нациосын ужан политикая министерство.Шаерчи, врач, писатель, удмурт автономиез кылдытӥсь, журналист Трофим Борисов 1933-тӥ арын юнме шорысь калык тушмон каремын но солэсь нимзэ вунэтыны косэмын вал. Вакыт, адямиос но власть ӧз жалялэ удмурт калыклэсь дано пизэ. Солэн ӟеч нимыз берыктэмын вал 1956-тӥ арын гинэ.- Туннэ, 1-тӥ толсуре, Трокай агайлэн вордӥськем нуналаз, ми радъяно кариськимы та конференциез. Нылпиос но егитъёс Трофим Борисов сярысь мед тодозы, солэн улон но ужан сюресэныз мед тодматскозы шуыса, - конференциез усьтыса, шуиз «Удмурт Кенеш» огазеяськонлэн вице-президентэз Татьяна Ишматова. Р. Корепанова Т. Борисовлы кузьмам книгаез возьматэ.Университетлэн библиотекаяз зэмзэ но люкаськизы трос пиналъёс. Со - Алнаш, Можга, Дэри ёросъёсысь нылъёс-пиос, Ижысь К. Герд гимназиысь, культурая колледжысь но медициная академиысь студентъёс. Соослы вазиськиз Удмурт кун университетлэн нырысетӥ проректорез Семён Бунтов:- Трофим Борисов - паймымон адями, со пӧртэм удысъёсын ассэ возьматӥз. Но нимысьтыз пусъёно солэсь политикаез валамзэ но усто организатор луэмзэ. Ужез радъяны быгатӥсь адямиос ноку уг тырмо. Егитъёслы верам потэ: умой организаторъёстэк номыр уз пӧрмы. Таӵе быгатонлыкъёс асьтэлы но мултэс уз луэ, шаермылы но пайда ваёзы. Адӟем каре Трокай Борисовлэсь. Университетлэн библиотекаяз зэмзэ но люкаськизы трос пиналъёс.Вордскем шаердэ яратон кутске анай-атай бордысен, дорысен. Нош Можга педколледж уно нылъёсы-пиослы зэмос дор кадь луиз. Та понна тау кароно Трофим Борисовлы. Ӵапак Трокай 1918-тӥ арын Алабгоын усьтӥз удмурт дышетӥсьёсты дасянъя семинария, кудӥз бӧрысь выжтэмын вал Можгае.- Дас ар ӵоже Можга педколледжысь студентъёс но дышетӥсьёс бадӟым уж нуизы та дышетон учрежденилы землякмылэсь нимзэ сётон понна. Озьы 2003-тӥ арын 11-тӥ августысен колледжмы нуллэ кылдытӥсезлэсь, Трокай Борисовлэсь, нимзэ. 1991-тӥ арысен татын ортчыло солы сӥзем конференциос, адӟытонъёс. Арлы быдэ педколледжысь устоосызлы студентъёслы но дышетӥсьёслы Трокай Борисовлэн премиез сётӥське. Нош али ми дасяськиськомы ини 2016-тӥ арын Т. Борисовлэсь 125 ар тырмонзэ но 2018-тӥ арын колледжлэсь дауръем юбилейзэ пусйыны, - шуэ Т. Борисов нимо Можга педколледжысь студент Степан Самойлов. Конференция бере вань калык мынӥз Т. Борисовлэн синпелетэз доры.Конференция бере вань калык мынӥз Т. Борисовлэн синпелетэз доры. Алнаш ёросысь Азамат школаысь нылпиос кылзэм докладъёс сярысь вераськыса мынӥзы. Дышетӥсьсы Ольга Владимировна Рябина шуэ:- Нылпиослы вань докладъёс кельшизы. Куд-огез Т. Борисовлэн ӵыжы-выжыезлэсь Раиса Корепановалэсь тодэ ваёнъёссэ, Историяя, кылъя но литературая Удмурт институтлэн директорезлэсь Алексей Загребинлэсь но писательлэсь Николай Кузнецовлэсь верамъёссэс гожъяса пукизы. Алигес ми Трокай агайлы сӥзем урок ортчытӥмы, пумиськылӥмы солэн агаезлэн нылыныз Екатерина Николаевна Черноваен, вуылӥмы аспал эшмылэн Алнашысь но Ижысь памятникъёсыз доры, озьы ик Асангуртэ потамы, татын синпелетлэн гипслэсь лэсьтэм макетэз вань. Азьланяз но таӵе конференциос мед ортчылозы, нылпиослы, студентъёслы, дышетӥсьёслы, шаерчиослы соос туж кулэ. Галина Семёнова Туспуктӥз А. Горбунов Теги: Егитъёс ТрокайБорисов Удмурткенеш | Улон-вылон |
Виталий Пронин Кун Кенешын ялӥзы Егитъёслэсь парламентсэс кылдытонъя конкурс. Со ортчоз 11-тӥ декабрьысен 28-тӥ февралёзь. Туннэ, 8-тӥ декабре, та сярысь вераз Кун Кенешлэн Тӧроезлэн воштӥсез Надежда Михайлова.25-тӥ октябре ужзэ йылпумъяз Егитъёслэн парламентсылэн 3-тӥ ӧтчамез. 4-тӥ ӧтчамын, азьвыл сямен ик, 60 депутат бырйиськоз. 30-зэ быръёзы, нимысьтыз конкурс ортчытыса, кылем интыосты басьтозы городъёсысь но ёросъёсысь Егитъёслэн парламентъёссылэн адямиоссы, быдэн одӥген котькудӥсьтыз. Та вакытэ шаерамы ваньмаз ёросын но городъёсын таӵе парламентъёс кылдытэмын но ужало.Егит депутат луыны мылкыд карисьёслэсь витё улонэз азинтон пумысен проектъёссэс. Соосты нимысьтыз кылдытэм комиссия азьын утёно луоз вуоно арын март толэзе. Апреле Кун Кенешысь депутатъёслэн сессиязы Егитъёслэн парламентсылэн ёзчиосыз юнматэмын луозы.Конкурсэ вуэм ужъёсты дунъялозы пуштроссыя: макем соос туала улонысь лэчыт юанъёсты ӝуто, луоз-а соосты улонэ пыӵатыны, быгатэ-а депутатэ куриськись аслэсьтыз малпанъёссэ ӟеч усьтыны, адямиосын кусып тупатыны, пыр-поч тодэ-а проектаз ӝутэм ужпумъёс сярысь.Конкурсэ пыриськон понна кулэ:- анкета;- 250 кинюртэмъёсын список, дурбасьтӥсьёс 18-31 аресъем мед луозы;- ас мылкыдъя яке егитъёслэн огазеяськонзылэн дэмламезъя куриськон;- 3х4 см быдӟалаен 2 фотография;- вормонъёс сярысь таукаронъёс, дипломъёс, сертификатъёс;- проектной уж.Конкурслэн куронъёсыз сярысь тодыны луоз udmgossovet.ru сайтысь «Егитъёслэн парламентсы» люкетысь. Документъёсты ваёно Кун Кенеше (Ижевск, Октябрьлы 50 ар площадь, 15-тӥ юрт). Юалляськоно (3412) 913-209, 913-139 телефонъёсъя. Ангелина Снигирёва Туспуктэм: http://www.udmgossovet.ru/ | Иворъёс |
Виталий Пронин Пӧртэм аръёсы Анатолий Ермолаевич Вавож но Алнаш ёрос газетъёслэн валтӥсь редакторзы вал, Удмуртиысь писательёслэн «Молот» (али «Кенеш») журналазы ужаз, Удмуртиысь Писательёслэн огазеяськонзылэн пропагандая бюроеныз кивалтӥз, телевидениея но радиоя кун комитетлэн кивалтӥсезлэн воштӥсез вал. Нош 1987-тӥ – 1994-тӥ аръёсы «Советской Удмуртия» (али «Удмурт дунне») газетлэн валтӥсь редакторез вал. Нялтас вераса, со ик газетлы туннэ нимзэ - «Удмурт дунне» - ӵектӥз. Бӧрысь быдэсак выжиз литература удысэ, Писательёслэн огазеяськонзылэн правлениеныз кивалтӥсьлэн воштӥсез вал. Быдэс улонэз литератураен, журналистикаен герӟаськемын ке но вал, та удысэ со шӧдтэк-шорысь вуиз. Можга ёросысь Сардан каргуртын вордӥськем пияш дышетсконзэ йылпумъяз Вавожысь шорёзо школаын, туж ӟеч суредаськылӥз. Малпалляз суредась яке врач луыны. Эмъян удысэз ик бырйиз, мединститутэ пыриз. Но куинетӥ курсысен яратоно нылашсэ пумитаз, семья кылдытӥз. Озьы егит Комаров улонзэ чутрак воштӥз, удмурт пединститутысь биологияя факультетэ выжиз, угось мединститутын заочно дышетскыны уг луы. Ужаз Вавож ёросысь Гурезь-Пудга гуртысь школаын биологияя, суредаськонъя но физкультурая дышетӥсь луыса. Нош собере… секыт висьыны усиз. Ярам, эмъясьёс пыд вылаз султытыны быгатӥзы. Соослы тау карыса, Анатолий Ермолаевич Вавож ёрос газетэ заметка гожтӥз. Та ик луиз солэн журналистика удысэ вуэмез: дышетӥсьын ужан дыръяз ик со Вавож ёрос газетлэн литсотрудникез луиз, бӧрысь быдэсак редакцие ужаны выжиз, вить ар ӵоже соин кивалтӥз. Анатолий Ермолаевич туж трос лэсьтӥз Алнаш ёрос газетэз ӝутон понна но. Татысь «Ошмес син» литературно-творческой кружоке ачиз но мыло-кыдо ветлӥз, кылбуръёс гожъяны кутскиз. Нош «Удмурт дунне» («Советской Удмуртия») газетэз Анатолий Ермолаевич 7 ар ӵоже валтӥз. Со вакытэ редакциын ужамъёс пусъё солэсь лякыт, адямиез вӧсь карытэк ужыны быгатэмзэ, калык сярысь сюлмаськемзэ, вераськыны капчи луэмзэ. Ӧз кышкалля воштӥськонъёслэсь, газетэз вӧлмытонъя выль амалъёс утчаз, улонэ пыӵатӥз. Нош лыдӟисьёслы пыраклы кылизы Анатолий Комаровлэн книгаосыз: «Выль бугро мон ӵупи» кылбур бичет (1981), К. Герд сярысь нылпиослы гожтэм «Лызгырлыос-шыркунъёс» повесть (1989), веросъёсын но повестьёсын «Юриськем музъем» книга (1998). Но, ӵыжы-выжыосыз верамъя, секыт висьыса но Анатолий Ермолаевич нуналлы быдэ гожъяське на вал. Озьыен, оскиз, берлоосыз но ужъёсыз куке соку лыдӟись доры вуозы шуыса… Удмуртиысь Писательёслэн огазеяськонзы но «Удмурт дунне» газетлэн редакциез мур куректэмзэс верало Анатолий Ермолаевичлэн ӵыжы-выжыосызлы но матысь эшъёсызлы. Писателен люкиськон луоз ӵуказе, 19-тӥ августэ, 11 час 30 минутэ Ижысь Троицкой черкын. | Лулчеберет |
Виталий Пронин «Егит тулкымлы» 8 ар. Можга ёросын удмурт нылпиос понна ортчиз «Егит тулкым» удмурт лагерь. Пиналъёс огдырлы политикае зымылӥзы. «Егит тулкымлы» 8 ар. Арлы быдэ лагерез радъяло Можгалась культурая управленилэн егитъёсын ужанъя секторез но «Шунды» огазеяськонлэн Можга ёросысь ёзэз. Можгаысь дышетӥсьёсты дасянъя колледже вуизы пӧртэм ёросъёсысь — Грах, Вавож, Алнаш, Кизнер, Можга - 40 пиналъёс. Ваньзы соос асьсэ школаосазы - азьветлӥсьёс. Пиналъёс 7 отрядъёслы люкемын вал - дизайн, киуж, эктон, эстрада, фольклор, компьютерын программаос малпан, проект лэсьтон. - Туэ лагерь сӥземын вал политикалы, - вера «Шунды» огазеяськонлэн Можга ёросысь ёзэныз кивалтӥсь Надежда Сапожникова. - Котькуд отряд - со политической партия. Котькудӥз ӵектос бордын ужазы, кызьы аслэсьтыз ёроссэ азинтоно, я ужбергатонэн выроно, удмуртлыкез ӝтоно, егитъёсын ужано. Можгаысь дышетӥсьёсты дасянъя колледже вуизы пӧртэм ёросъёсысь — Грах, Вавож, Алнаш, Кизнер, Можга - 40 пиналъёс.Лагерь пӧрмиз пичи кунлы, кытын кузёяськиз президент-вожатой (Ути-Путин). Со пыриськиз паспорт сётканэ, политической партиослэн дебатъёсазы но трос мукет ужрадъёсы. Со сяна, пиналъёс удмурт сюанын, армие келянын шулдыръяськизы, спорт шудонъёсы пыриськизы, эктӥзы-кырӟазы, киноослы пародия лэсьтӥзы. Озьы «Узы-боры» кинолэн оглюкетэзлэн выль версиез кылдӥз. Оскиськом, та лагерь азьланяз но егит удмурт усточиослы бадӟым улонэ вамыш лэсьтыны юрттоз, верало радъясьёс. "Удмурт дунне" Теги: Нылпиос Шунды | Улон-вылон |
Виталий Пронин Мишши Юхма.Выжыкылысь люкетПуксе айко, эшъёсы, котыр люкаське, кылзыны дасяське. Али тӥледлы выжыкыл мадё. Ыр тӧл ортчиз, собере нош берытскиз. Тылобурдоос вуизы, вайёс вылэ пуксьылӥзы но чалмизы. Турын-куаръёс ӵаштыртӥзы, йыръёссэс лэзьязы, дыр вуиз кутскыны. Жадем муш но сяська вылэ лэзиськиз, жужгетӥз: «Мынам но выжыкыл кылзэме потэ!»Кылзы, мусо муше, кылзы.Аргамак валме кытко. Паймымон валэ мынам, огшоры ӧвӧл: кык солэн бурдыз но кык сюлэмыз - тӧллэсь но ӝог нуоз со монэ. Пеймыт-пеймыт тыпы нюлэсэ монэ ворттоз. Со нюлэсын бадӟым, ӝужыт тыпы сылэ, отын тылобурдо улэ - визьмо душес. Кин со доры лыктэ, ваньзылы-ваньзылы со выжыкылъёссэ вера.Мон но вуылӥ со тыпы доры, выль выжыкыл кылӥ. Кызьы вал, ваньзэ тодам кельтыны тырши: ӟеч адямиослы мадён понна - ваньзылы, кин яратэ паймымон выжыкылъёсты. Нырысетӥ люкетКытын улэ Пюрнеске? Маганьби нылашен тодматсконТа учыр вылэм Бадӟым шурлэн ярдуръёсаз интыяськем шаерын. Бадӟым шур паськыт. Одӥг ярдурысен мукет ярдурзэ уд адӟы.Бадӟым шурлэн шораз - пичи шормуӵ. Котыр вуэз лазег, соин корт пыжъёс со шормуӵ доры ӧз матэктылэ, ма, чорыгасьёс но пыжъёсынызы ӧз вуылэ. Шормуӵын котьку туж чалмыт вылэм, нокин отын уг улы, кожалод. Но со озьы чик но вылымтэ.Улэм-вылэм со шормуӵын ӟуч пугане - Пюрнеске нимо пичи адями.Тӥ, эшъёс, оло, уд тодӥське: та шаерын улӥсь вань пичи адямиосты одӥг кылын нимало - пугане.Мон тодӥсько, мар со Пюрнеске пугане кылын. Вералом-а? Ярам, верало. Пюрнеске - со чиньы быдӟа адями.Улэм Пюрнеске огназ. Сяськаосын но турынъёсын эшъяськем, ӵук лысвуэз бичаса, вувылсяськаысь юылэм. Нош нуназе пӧйшураны ветлэм, зэмос пӧйшурась кадь, пытьыосъя Инмарлэсь скалъёссэ - зорпапаосты (зоронокибыосты) - утчам но йӧлзэс кыскыса куро вылын, карнанэн сямен, дораз нуллэм.Шунды дораз бертэм бере Пюрнеске но ӧсъёссэ ворсаллям. Нош укнооссэ пась кельтылэм, ӟозъёс быдэс уйзэ кубызэн лачмыт крезьгуръёссэс мед шудозы шуыса. Нош ӟардыку, котыр чалмыт дыръя ай, сяськаос нырысетӥ шунды сиосын ӵош Пюрнескеез, сюрс пичи чингылиосынызы жингыртыса, сайкатъязы. Пюрнеске ӧжыт гинэ чиньыелэсь бадӟымгес вылэм. Юнме шорысь ӧз понэ ук солы сыӵе ним. Котькуд толэзь со доры эшез, вуриськись мудӥсьшыр Каюра, вуылӥз. Кикыньӧл куаръёслэсь Пюрнескелы чильпырась дӥсь вурылӥз - солы туж тупа вылэм.- Нош кыӵе со Пюрнеске? - юалоды тӥ.Сыӵе ик адями, но туж пичи, вӧзтӥз ортчыса, ӧй но адӟысалды сое. Пюрнеске чебер, питырес ымныро, нырыз ӧжытак чатырес. Синкашез сьӧд. Нош синмыз курень, кырыжалэс, вань пуганеослэн озьы: ӝужытэсь ӧвӧл бере, кин ке малпамтэ шорысь вылазы медаз лёгиськы шуыса, ваньзэ котыр адӟыны кулэ. Кымесыз Пюрнескелэн бадӟым, малы ке шуоно со трос малпаське, кызьы шуге-леке сюремъёсты утёно. Пельёсыз солэн кузесь, ваньзэ кылыны мед быгатоз шуыса. Бамъёсыз ӵыжытэсь, горд улмо кадесь, йыраз - эшеныз, мудӥсьшырен, тыпы суллэсь вурем йылсо изьы. Изьы йылын - паймымон чагыр чавгапусь сяська, со шормуӵын будэ. Куке Пюрнеске пӧйшураны мынэ, котыртӥз мушъёс бергало, та ческыт зыно сяськалэсь мӧльзэ бичало но, тау шуыса, лобӟо, нош куддыр возьмато солы трос зорпапаё интыосты.Пюрнеске вылын кузь, пӧртэм чибориё суредъёсын чебермам тӧдьы шортдэрем. Шортдэремзэ солы бубылиос чеберъязы - соос шормуӵын усто суредасьёсын лыдъясько. Куке но вань бубылиос тӧдьы бурдоесь вылӥллям. Но огпол одӥг пичи бубыли анайзэ ыштэм, мукетыныз сое сурам но мурт бубылиос доры сюрем. Выль юртын пиналъёссы вылымтэ, соин пичи бубылиез асьсэлы кельтӥллям. Анаез нылпиезлэсь кытынзэ тодэм гинэ, соку ик дораз лобӟем. Озьы даллашон потэм. Пичи бубылиез яратыны вуэм бубылиослэн сое берен сётэмзы уг поты ни, нош анай лекъяськыса, кыскыса ик нуыны турттэ… Пичи бубыли но анаез доры кыстӥське. Валамон ини, берло анаез нылпизэ ас дораз нуэм. Со дырысен котькуд бубыли ас дӥсьсэ пӧртэм буёлъёсын чеберъяны кутскем: нылпиоссы тодманы мед быгатозы. Озьы тӥни бубылиос суреданы дышетскиллям, суредасьёс луиллям. Соин Пюрнеске шортдэремзэ соослы чеберманы сётэм.Шортдэремзэ Пюрнеске котьку кузь кускерттонэн керттылэ. Нош кускерттонэз солэн огшоры ӧвӧл - сюсе нимаськись турынлэн куроез. Со но та шормуӵын гинэ будэ.Пюрнескелэн пыдаз - горд сапег. Чебер: тӧдьы гожъёсын но котресъёсын буямын. Укыр тыршиллям бубылиос. Огез бубыли, Пюрнескелэсь шортдэремзэ чеберъякуз, малпамтэ шорысь буёлзэ кисьтэм. Кӧня ке шапыкез горд сапегез вылэ но усем. Соку бубыли малпам сапегзэ но буяны.Ма, тужгес но кулэзэ вераны вунэтӥськем. Пюрнескелэн сабляез вань. Пичи но капчи ке но - зэмос кырыж сабля! Со кускерттон борды юнматэмын. Кутонэз саблялэн зарниямын. Нош пуртэсэз азьвесямын, шунды шорын чиляса улэ. Тӥ шуоды, малы ӟеч пичи пуганелы сабля кулэ? Ӟеченыз сэрен ик кулэ. Лябъёсты утён понна. Вот сыӵе со, Пюрнеске, Бадӟым шурлэн шораз, шормуӵын, улӥсь пияш. Нош эшшо со ноку но нокинэ но уг пӧя. Нош кин ке маке вера ке, Пюрнеске котьку оске.Огпол ӵукна, сяськаос сюрс чингылиосынызы жингыртыны кутскем бере, Пюрнеске сайказ но ӝогак валесысьтыз султӥз. Чибориё шортдэремзэ дӥсяз, кусказ сюсе турынлэсь кускерттонзэ керттылӥз, пыдаз горд сапегзэ кутчаз, йыраз тыпы суллэсь йылсо изьызэ изьыяз, солэн йылаз, космонавтлэн скафандрез вылын антенна сямен, паймымон чагыр чавгапусь сяська лэчыраса улэ, но коркась потӥз. Малпамтэ шорысь нюлэс кушысь ноку но адӟылымтэ сяськаез синйылтӥз.Со сяська ӝужыт гырлысяськалы укша, бурдъёсыз горд-горд пишто. Пюрнеске сяська шоры паймыса учкиз но со дыре ик векчи куара кылӥз:- Аван-и, Пюрнеске!Сяська кылын со луэ: «Ӟечбур, Пюрнеске!» Сяськаос но ведь верасько, адямиос, пӧйшуръёс но тылобурдоос кадь.Но асьмеос соосыз ум валаське. Сяська кылэз кыло но валало пичи пуганеос гинэ.- Кам ку? Кин со? - юаз Пюрнеске, котыр утчаськыса.Нокин уг адӟиськы. Паймыса Пюрнеске сяська пушкы учкыны малпа вал ини, но модосэз вылӥе кыстӥськиз.- Абдрамон сяська! - шуиз Пюрнеске но паймеменыз кузь пельёссэ выртӥз. - Мар ке татын валантэм, - малпаськыса курень синъёссэ сяська пала кырыжтӥз.Малпанъёссэ кылыса кадь, векчи куара нош куаретӥз:- Аван-и, Пюрнеске! Мон со. Мон со, пичи ныл, Маганьби. Та сяська - мынам коркае.- Нош мон - ӟеч пугане, - шуиз Пюрнеске но йырзэ мыкыртӥз. Собере юаз: - Нош кызьы тон отчы сюрид?- Мон татын вордӥськи, - либытак вераз нылаш, солэн куараез Пюрнескелэн пеляз чебер кырӟан кадь кылӥськиз.- Нош кыӵе сяська та? - юаз Пюрнеске.- Та сяськаез магань шуо.Зэм, со сяська маклы укшась магань сяська вал.- Соин ик монэ нимало Маганьби - магань сяськалэн кузёез, - жингыртӥз кырӟанлы кельшись куара.- Васькы татчы, мон доры, - куриз Пюрнеске. - Ойдо ӵошен шудом.- Монэ васькытэмед потэ ке, ӟечбуръяськы монэн но кур потыны сяська кылын. Соку сяська улӥе лэзиськоз.Пюрнеске, кема малпаськытэк, зол куараен вазиз:- Аван-ха, Маганьби. Тух ман пада.Со луэ: «Ӟечбур, Маганьби. Пот мон доры».Со кылъёс бере ик сяська модос лэзиськыны кутскиз. Лэзиськиз, лэзиськиз но бурдъёсыныз музъем борды йӧтскиз. Сяська усьтӥськиз но, пушкысьтыз пичи гинэ кык сӧзуло ӵужо-гордо дэремен нылаш потӥз.Сыӵе дэремен вань пугане нылъёс дӥсясько.Тӥляд адӟылэмды вань, дыр, таӵе кык сӧзуло дэремъёсты. Огез сӧзулыз мукетызлэсь вакчигес, сое ӧжытак вылӥязгес вуро но, бызьылыку со бубылилэн бурдыз кадь ӝутскылэ.Маганьбилэн йырси пунэтъёсыз но вань. Нош пунэтъёсыз вылтӥ горд кышет керттэмын. Бамыз нылашлэн ӵыжыт-ӵыжыт, вуэм узы кадь ик. Синъёсыз бадӟымесь но югытэсь.Маганьби но Пюрнеске нырысь, ваче ки кутӥськыса, тэтчазы, нош собере эктыны кутскизы. Тае адӟыса, ӟозъёс кубызъёссэс кутылӥзы но крезьгурзэс кисьтӥзы. Кема эктӥзы крезьгур чузъяськем улсын ӟеч Пюрнеске но пичи Маганьби.Эктӥзы-эктӥзы но кырӟан малпазы. Тани соослэн кырӟанзы:Жильыр бызе пичи шурмы,Вузэ юэ шырчикпимы. Жильырты, лэзь Жингырес гуръёсты,Улля татысь сьӧд кырныжъёсты.Кӧттырымон шудэмзы-эктэмзы бере Пюрнеске пичи нылашез ас коркаяз ӧтиз.- Ой, кыӵе чебер корка! - шумпотыса киыныз чабиз Маганьби. - Но вӧл-вӧл!Со бергаса эктыны кутскиз. Нош дэремезлэн вылӥ сӧзулэз омыре ӝутскиз но ӧжыт гинэ вӧлдэтозь ӧз нуы пичи нылэз. Ярам ай, ӟеч Пюрнеске юрттыны дыртӥз но нылашез кутыса вуиз.- Ой, тау тыныд, Пюрнеске, - мылкыдзэ усьтӥз Маганьби.Пюрнеске возьдаськеменыз номыр ӧз вазьы.Маганьби, эшшо огпол котыр учкыса, чабкиськиз:- Ой, кыӵе умой тон дорын! Нош мынам коркаям, зэмзэ вераса, ӟоскытгес.- Соку кыль татын, - дэмлаз Пюрнеске.Маганьби шумпотыса соглаш луиз.Озьы Маганьби но Пюрнеске одӥг коркан улыны кутскизы.Вазь ӵукна чингылиос чузъяськем улсын сайкаллязы. Пальпотылӥзы шундылы, югыт нуналлы, шуныт ыр тӧллы.Пюрнеске соку ик зорпапаослэсь йӧлзэс кыскыны кошкылӥз. Нош Маганьби корказэс сяськаосын чеберъялляз, шырчикпи сярысь кырӟанзэс кырӟалляз но Пюрнескелэсь бертэмзэ возьмалляз. Удмурт кылэ берыктӥз Анастасия Деметер-Петрова Суредаз Анна Образцова | Улон-вылон |
Виталий Пронин Свердловск улосвылысь удмуртъёсСвердловск улосвылысь Каменск-Уральский карысь национальной библиотекаын бадӟым пумиськон ортчиз: удмурт кылъя но лулчеберетъя факультативлэсь 5 ар тырмонзэ пусйизы.2008-тӥ арын «Эгес» удмурт калык огазеяськонлэн кивалтӥсез М. Ягуткина но библиотекалэн директорез Т. Фомина малпазы удмурт кылъя факультатив усьтыны, занятиосты нуыны ӧтизы С. Чемезоваез, техника колледжысь дышетӥсез.Факультативез нуыны Светлана Тимирхановна капчиен соглаш луиз. Со удмурт кылзэ ӟеч тодэ, Роман Валишин писательлэн ӵыжы-выжыез луэ.Удмурт Элькунысь но юрттэт вуиз: Ижкарысь Камсьӧр удмуртъёслэн центрзылэн тӧроез Флюра Чибышева вуттӥз ог сю пала удмурт книгаос - Кузебай Герд нимо гимназилэсь кузьымзэ.Нош факультативлэн 5 ар тырмоназ «Эгес» удмурт огазеяськон кузьмаз анай кылэз дышетонъя методической изданиос, «Удмурт кенеш» огазеяськонлы 20 ар тырмонлы сӥзем дуно книга но мукет синпель кузьымъёс.Каменск-Уральский карысь но котырысьтыз удмуртъёслы факультатив ӟеч юрттэ анай кылзэс но удмуртлыкез утьыны.Марина Ягуткина «Эгес» огазеяськонлэн тӧроез Туспуктэмез: sgodnt.ru Теги: Каменск-Уральский Свердловскулос Удмурткенеш ФлюраЧибышева Эгес | Иворъёс |
Виталий Пронин Кез ёросысь "Свобода" колхозлэн кивалтӥсез Е. Игнатьева Туспуктӥз М. Егоров Кез ёросысь Удмурт Зязьгор гуртысь «Свобода» колхозэн 15 ар ӵоже кивалтэ ни Елена Афанасьевна Игнатьева. Та дыр ӵоже со воштӥз ужан амалъёсты, хозяйствоез пыдес вылысьтыз султытӥз. Алигес эштос 75 ар тырмонзэ пусйиз. Оске мыным! 2006-тӥ арын вал со. «Свобода» хозяйстволэн пунэмъёсыз люкаськемын, вытъёсыз тырымтэ. Кез ёрос администрацилэн но осконэз ӧвӧл ни, колхоз ӝутскоз шуыса, соин ик палэнысь инвесторъёсты утчаны кутскиз. Со вакытэ хозяйствоен кивалтыны калык оске Елена Игнатьевалы. Со мурт адями ӧвӧл, Асангуртысь совхоз-техникумез йылпумъяса, татчы распределениея ужаны шедемын, тырше зоотехник луыса. — Мужикъёсты люкай но шуисько: инвесторъёс лыктозы, колхозэз басьтыны медо. Тӥ соосын ужаны соглаш луиды ке, мон кошко, — вера Елена Афанасьевна. — Инвестор калык шоры уз учкы, гурт сярысь но уз сюлмаськы, сюрес но уз лэсьты. Али, оло, хозяйствомы но ӧй луысал ни. Мужикъёс шуизы: ма, ми ас поннамы ужаны ум быгатэ-а, мар-а. Ӧм сётске. Соку, конечно, секыт вал. Гусеничной трактор лизингын, азьвылэз кузё со понна тырымтэ, трактормес берен басьтыны лыктӥзы. Юрттэт дуре вазиськи Кезысь сырзаводлэн кузёезлы Анатолий Юрьевич Максимовлы, со мыным ӟеч визь-кенеш сётӥз, кызьы-мар ужано шуыса вераз, коньдонэн юрттӥз. Тон вера, пе: оске мыным, мон али гинэ ужаны кутски ай, токма кыл уг сётӥськы! Нош азьвылэзлы кузёлы адямиослэн осконзы ӧй вал ни. Кез ёросысь "Свобода" колхозлэн кивалтӥсезлэн воштӥсез, механик М. Игнатьева Туспуктӥз М. Егоров Каллен турским: кредит сётӥзы, трактор, комбайн басьтӥмы. Хозяйство, кӧс турын сяна, мукет пудо сиён ачиз уг дасялля вал, палэнысь предприятиос силос вайылӥзы, нош соослэн дунъёссы зӧкесь (бадӟымесь), трос тыроно луылӥз. Нош ик мужикъёслы вазиськи: асьмеос олокин вылэ ужаськомы, уждунмес сётӥськомы, асьмелы ваньзэ ужано-лэсьтоно. Озьы ми вань пудо сиёнмес асьмеос дасяны кутскимы. Хозяйствоез мукет но шуг-секытъёс возьмазы на: 2010-тӥ аръёсы огвакытэ 5 скал кыскись пенсие потӥз, соос интые лыктӥсь ӧй вал. Соин сэрен ужан амалъёсты воштоно луиз, 2011-тӥ арын вуж гидзэс выльдӥзы, азьвыл 1 доярка 25 скалэз кыске ке вал, табере — 50-зэ. Та понна но 16 миллион манет тыр пунэмаськоно луиз, со хозяйстволэн табышезлэсь 3 поллы тросгес вал, шуэ кивалтӥсь. Та вакытэ но ёрос администрация ялан учкылӥз, «Свобода» бырон калэ вуэ ни шуыса. Но эштос каллен тыриськиз, ӝутскиз. Быдэс гуртлы уж сётэ Та нуналъёсы хозяйствоын кизён ужъёс мыно. Туэ куазь паймытӥз, шуо механизаторъёс: ёросын котькинлэсь бергес лудэ потӥськомы вал — музъеммы песок, вусинъёсмы матын, трактор вые. — Азьланяз, ӟеч сиён дасяса, тросгес йӧл поттоно, — маде Елена Афанасьевна. — Скалъёслэсь лыдзэс будэтыны милям интымы но ӧвӧл ни. Пудомы пастуке пота, талы но лудъёс кулэ. Выль сямен, скалъёсты гидысь поттылытэк, ужаны сиёнмы но уз окмы. Со сяна, ми вашкала сямез гажаса улӥськомы ай. Толбыт сылыты ай животэз гидын! Пудо мед ветлоз кадь потэ. Кыӵе соос ворттыло, кыре лэзиськод ке. Кылем арын пӧсь куазен 2 арнязэ гидын возимы но, пыдъёссы лябӟизы, дышемын, вылды, эркын улыны. Али хозяйствоын 1 сюрс 916 гектар музъемзы, 650 йыр котырын пудозы, 285 кысконо скалъёссы. Скаллы быдэ 6 но ӝыны килограмм йӧл кыско. Фермаоссы 3 гуртъёсын интыяськемын: Сурӟиын, Удмурт но Ӟуч Зязьгоръёсын. Эштосын ваньмыз сямен гуртоос ужало — 44 мурт. Толалтэзэ та тырмыт. Но тулыс-гужем юрттӥсьёс кулэ на вылэм. Уг окмо агроном, зоотехник, осеменатор. — Ужасьёсмы егитэсь на, шоро-куспо арлыдзы — 43 арес, соослы уж сётоно, — пусъе Елена Афанасьевна. — Хозяйствомы туж ик бадӟым ӧвӧл бере, одӥг кыткетын кадь тыршиськомы. Мон кузё но, зоотехник но. Валтӥсь экономистмы Валентина Мосова пудоя учёт нуэ на. Галина Игнатьева осеменатор ёрос ӵошатсконъёсын 1-тӥ интыос басьялля, эшшо дояркаын ужа на, угось школа ӧвӧлэн мукетыз скал кыскисьмы кошкиз. Василий Игнатьев — слесарь, скал кысконэз но радъя, кунянъёсты но пусйылэ. Елена Михайловна Игнатьева ужасьёсын но выре, кассир но. Ижысь гурт удысъя академиын инженерлы дышетскыса, анаезлы, Елена Афанасьевналы, юрттӥськыны бертӥз Максим Игнатьев. Хозяйствоын со 10 ар ӵоже тырше ни. — Вордӥськем палъёсам ик ужаса эскереме потӥз, музъем бордаз кыске, — вера механик Максим Петрович. — Та дыр ӵоже трос выльдӥськимы ни, Россиысь гинэ ӧвӧл, кунгож сьӧрысь но техника басьямы. Зӧк амбар, гараж пуктӥмы — дуно техника зор улын сылэ ке, жаль потэ ук. Механизаторъёслы шутэтскон корка ӝутӥмы, азьланяз выль ферма пуктыны малпаськомы. Удмурт Зязьгорын хозяйство ӝужа бере, оскон вань, гурт уз быры шуыса. «Свобода» колхоз калыклы уж сётэ, сюресъёсты утялтыса возе, пӧртэм проектъёслы коньдон висъялля. Кылем арын, кылсярысь, «Инициативное бюджетирование» проектъя татын пуктӥськиз нылпиослы шудон инты. Озьыен, «Свобода» колхоз, азьлань! Мария Векшина | Иворъёс |
Виталий Пронин 23-тӥ-28-тӥ куартолэзе Удмуртиын ортчоз бадӟым литературной фестиваль. Со сӥземын шаерамы вордӥськем Пётр Чайковский композиторлы. Суред басьтэмын minkultura.udmurt.ru сайтТӧдьыгырлы сяськаяськыку Фестивалез радъяло Удмуртиысь Национальной библиотека, Культура удысысь ветеранъёслэн кенешсы, Калык творчествоя элькун корка Президентлэн грантъёсызъя фонд, Россиысь культурая фонд но Удмуртиысь Культурая министерство юрттэмъя. Фестивальлэн тодметпусэз - ландыш. «Шудо мон, тон сяськаяськыку, востэм ландыш…» - П. Чайковскийлэн тӧдьыгырлылы сӥзем кылбурысьтыз чур. Композитор та сяська сярысь Модест вынызлы гожтэм: «Мон понна сяськаослэн эксэйзы - ландыш. Со сярысь гожтэм кылбуре улонам нырысетӥез ярамонэз луэ, со туж мур мылкыдын пачыламын. Со кылбурез гожтыны секыт ке но вал, ужай сыӵе ик куаныса, кызьы мон крезьгур гожъясько». Бӧрысь Антон Аренский композитор та кылбуръя гожтэм «Ландыш» романс. Нош П. Чайковский улонысь кошкем бере Модест Ильич Клинысь усадьбаяз (отын улӥз композитор берло аръёссэ) ландыш мерттылэм. Али но татысь музей-усадьбаысь ужасьёс та сямез утё. Нош П. Чайковскийлэсь крезьгурзэ яратӥсьёс, пе, огпол композиторлы ландышъёсын быдэс вагон кузьмаллям. Ӵапак тӧдьыгырлы сяськаяськон вакытэ Удмуртиысь лыдӟисьёс понна ортчозы Россиысь но кунгож сьӧрысь писательёсын но поэтъёсын пумиськонъёс, выль книгаосын тодматсконъёс, книгаосын ярмарка, конференция, шара лыдӟонъёс, лекциос но мастер-классъёс, литературной шудонъёс, книгаосын но суредъёсын адӟытонъёс, велопрогулка но трос мукетыз. Юльскойлы - 1 сюрс книга Национальной библиотекалэн директорезлэн Татьяна Тенсиналэн верамезъя, бадӟым литературной фестивалез ортчытыны чаклало вал вуоно арын - П. Чайковскийлэн юбилеяз. Но туэ Культура удысысь ветеранъёслэн кенешсылы грант вормыны удалтӥз, нош Россиысь культурая фондлэн юрттэменыз, тодмо куноосты ӧтьыны пӧрмиз. Татьяна Владимировна оске, фестиваль котькуд ар ортчоз шуыса. Шоркарамы вань ини «Читай, Ижевск!» но фантастикалы сӥзем литературной фестивальёс. Но литературной ужрадъёс мултэс ноку уг луо, малпа Т. Тенсина. Программаез дасяку, Национальной библиотекаын ужасьёс тыршизы элькунысьтымы йӧскалык литератураослы саклык висъяны. Кылсярысь, Воткаысь П. Чайковскийлэн музей-усадьбаяз ортчоз Россиысь но СНГ-ысь калыкъёслэсь литератураоссэс азинтон ужпумъёслы сӥзем научно-практической конференция. Со сяна, фестиваль элькунэтӥмы вамышъялоз: Можгала, Брангуртэ, Яре, Вотка ёросысь Юльской (Июльское) черкогуртэ вуылозы тунсыко куноос. Юльскойлы тужгес удал-тӥз - фестиваль дыръя татысь библиотекалы сётозы Сергей Михалков писательлэсь нимзэ. Писательлэн фондэзлы луыса али ужа С. Михалков нимо библиотекаослэн огазеяськонзы, отчы пыре 12 лыдӟиськон юрт. Соос интыяськемын Россиысь пӧртэм каръёсын но Польшаын, Словакиын, Беларусьын, Южной Осетиын. Нялтас вераса, Юльскойысь библиотека луоз С. Михалков нимо нырысетӥез гурт лыдӟетъюрт. Гуртысь калыкез ӟечкыланы вуозы Калининградысь, Красноярскысь но Нижний Новгородысь С. Михалков нимо библиотекаослэн кивалтӥсьёссы. Со сяна, Юльскойысь библиотекалэн фондэз 1 сюрс выль книгаен узырмоз. Книгаослэн авторъёссы - С. Михалков нимо премилэн лауреатъёссы. Таӵе кузьымез дасяз Россиысь культурая фонд «Сегодня - дети, завтра - народ» проект улсын. Покчиослы но бадӟымъёслы П. Чайковскийлы сӥзем фестиваль покчиослы но, бадӟымъёслы но тунсыко луоз. Сое усьтозы 24-тӥ мае - Славян письменностьлэн но культуралэн нуналаз Дун-чылкыт Михаиллэн соборез дорын бадӟым концерт ортчоз. Нош 23-тӥ-24-тӥ мае Ижысь Гогольлэн бульварез книгаосын ярмаркалы пӧрмоз. Трос ужрадъёс нылпиослы но соослэн анай-атайёссылы чакламын. 25-тӥ мае Киров нимо паркын ортчоз литературалы сӥзем праздник. Отчы пыриськозы нылпиослы «Мурзилка» журналысь журналистъёс. Туэ та издание пусъе 95 ар тырмонзэ - нырысетӥ номерез потӥз 1924-тӥ арын ӵапак куартолэзе. Тросэз пиналъёс ярато «Смешарики» мультсериалэз. Тунсыко геройёсты одӥгез кылдытӥсь - Игорь Шевчук журналист но писатель - 23-тӥ мае Ижысь Мунё театрын нылпиосын пумиськоз. И. Шевчук озьы ик вуылоз Воткае но Можгала. Литература юн герӟась-кемын мукет искусствоосын но - суредаськонэн, музыкаен. Соин фестивальын чузъяськоз крезьгур, кылсярысь, концертэныз шумпоттоз Вологдаысь калык крезьгуръя «Солнцеворот» ансамбль. Ижысь Нылпиослэн но быдэ вуымтэослэн библиотекаязы но Воткинскысь Е. Пермяк нимо библиотекаын радъяськозы туала иллюстраторъёслэн ужъёсынызы адӟытонъёс, суредаськисьёсын пумиськонъёс. Выставкаосын тодматскыны луоз Александр Пушкинлэн гожъямъёсызъя пӧрмытэм суредъёсын. Адӟытонъёсты ар ӵоже Удмуртиысь котькуд муниципал кылдытэтъёсы вайыны тыршозы. Эшшо одӥг тунсыко куно - Казахстанысь кылбурчи, писатель, киносценарист но акын Баянгали Алимджанов. Соин пумиськонъёс ортчозы Дэри ёросысь Якшур гуртын, Яр каргуртын но Ижын фестивалез йылпумъян ӝытэ. Озьы ик Ижкаре вуоз Москваысь Анастасия Ермакова прозаик, «Литературная газеталэн» валтӥсь редакторезлэн воштӥсез. Со лыдӟисьёсыныз пумиськоз, тодматоз «Литературная газеталэн» номереныз - отысь оглюкетэз сӥземын Удмуртиысь литературалы. Палэнысь вуэм писательёс сяна, фестивале пыриськозы Удмуртиысь гожъяськисьёс но. Куд-ог писательёсты лыдӟисьёс чидатэк витё, мукетъёсыныз фестивальлы луыса тодматскозы. Но вань куноос асьсэлы мар ке выльзэ усьтыны быгатозы - фестиваль чакламын пӧртэм арлыдо адямиослы, огшоры лыдӟисьёслы но улонзэс книгаосын герӟам муртъёслы: библиотекаосын ужасьёслы, гожъяськисьёслы, тодосчиослы. Фестивальлэн программаеныз тодматскыны луэ Национальной библиотекалэн unatlib.ru вотэс бамаз. Виктория Крамова | Лулчеберет |
Виталий Пронин Татарстанысь Менделеевск ёросысь Вандэмо гуртысь культура юртэн кивалтэ шаплы но йӧно удмурт нылкышно Анна Спасских. Куке-соку культура удысын тыршо шуыса малпанэ ик, пе, ӧй вал. Табере со та ӧрын 20 арлэсь кема берга ини. Шутэтскыны потыса но, Анна Николаевна клубен 7 ар кивалтэ ини. Асьсэ гуртысь ик шор ёзо школаез йылпумъяса, пудоез яратэменыз сэрен Анна Алнаш ёросысь Асан совхоз-техникуме тодон-валан басьтыны мынэ. Кырӟаны-вераны яратэмысьтыз пӧртэм кружокъёсы пыриськылэ, эшъёсыныз ӵош сьӧрлось гуртъёстӥ, концертъёс пуктыса, ветлылэ. Татысь ик яратонзэ пумита, Удмурт Гондыр гуртысь Генаен тодматске. Кузпалыз бадӟым семьяысь вылэм: сизьым пи но одӥг ныл. Соин ик егит кузпалъёс сюан шудэмзы бере Анналэн анаез доры, Вандэмое, улыны интыяськизы. Егит зоотехникъёсты шумпотыса «Коммунар» колхозэ кутӥзы. Спасских кузпалъёсты гурт калык капчи мылкыдын пумитаз. Гена эмеспизэс мурт ӧз каре, лякыт сямызлы луыса, лэся, асьсэ адямиен лыдъязы.Анна Николаевна «Коммунар» колхозын зоотехник луыса 23 ар тыршиз. Та удысын, пе, пудоез яратыса гинэ ужаны быгатод. Семьяед шоры учкытэк, ӵукна вазь фермае дыртӥськод, бер ӝыт гинэ доре вуиськод.- Фермаын ужакум, концертъёс пуктыса ветлыны ноку вал, тодаз вае нылкышно. - Весь уж дурын. Шулдыръяськем потыса ик, егит дырмы ортчиз. Кырӟаны-вераны яратӥсько вал бере, мылкыд ялан уртчыса улӥз. Табере казыр котыръясько ке котыръясько ини дуннеез. Концертъёсынымы кытчы гинэ ӧм вуылэ ни: Алнаш, Грак, Можга палъёсы. Удмурт калык милемлы матын но туж мусо потэ. Удмурт музъем вылысь кыӵе ӝутскем мылкыдын бертӥськомы! Троссэ соослэсь адӟем карыны тыршиськомы. Собере выльысь но выльысь ужаммы потыны кутске. Удмуртиысь музон ёросъёсын но тупаса улӥськомы, ог-огмы доры ваче ветлӥськомы. Озьы арысь аре кылдо выль тодмоосмы. Казыр Грак ёросысь Пуклё гуртэ потыны дасяськиськом. Мынэммы потыса, кынармы быриз ини.Вандэмоос шумпотыса пумитало Удмурт театрысь артистъёсты но. Доразы ӵем гинэ вуылэ «Айкай». Концертэ быдэс гуртэн пото. Ярато но гажало артистъёсты. Собере асьсэос но сцена вылын шаплы луыны дышетско. Тани алигес «Возжайка» ансамбльзылы калык ним сётӥзы. Соин быгатыса кивалтэ Анна Николаевна.- Тыршеммы юнме ӧз луы, - шумпотэмзэ уг ваты со. - Кивалтӥсьёс ужаммес синйылтӥзы. Бадӟым тау гурт калыкелы. Соос ке ӧй луысалзы, милемлы секыт йӧтысал. Та вормонмы гуртоослэн кужыменызы сэрен луэ ини. Клубын ужасьёслы трос юртто библиотекарьёс. Тани Лена кенэным ми котькыӵе ужез ӵошеннамы тыро-пыдо лэсьтӥськом. Озьы ик милемлы юртто дышетӥсьёс но нылпиос. Гуртамы будэм писательлэсь Михаил Петровлэсь вордскем нуналзэ арлы быдэ пусйылӥськомы. Алигес ортчем ужрадамы солэсь Ижын улӥсь нылзэ Тамара Белоусэз ӧтчамы. Атаезлэн вордскем музъем вылтӥз со, синкылиоссэ ӵушылыса, пичи ныл сямен шумпотыса но викышъяса, вамышъяз. Солэн вордӥськем юртэз вӧзын сылӥз. Ми, вандэмоос, атайзэ ум вунэтӥське шуыса, тау кылъёссэ вераз.Озьы ик ум вунэтӥське гуртамы вордскем кылбурчимес Александр Белоноговез но солэсь вынзэ - журналистэз Николай Белоноговез. Жаляса верано, дано иворчи улонысь вазенгес кошкиз ни. Ми соосты шумотыса пумиталлямы Вандэмоын. Берло аръёссэ Александр Егорович, тазалыкез лябӟемен, бертылыны ӧз ни быгаты. Ми солэсь кырӟанъёссэ котькуд концертамы пыртӥськом.Вандэмоос ӟеч кылъёс гинэ верало Менделеевск ёрослэн азьвыл йырыз Рустам Гафаров сярысь. Соос понна кӧня со лэсьтэм! «Возжайка» ансамблез быдэсак дӥсям. Турлы удмурт дэремъёс огшорыесь ӧвӧл, куэм басмалы укшало. Кырӟаны-вераны жон-жонэсь нылкышноос мунёос кадь адско, ява. Дэремъёссэс Алнаш черкогуртын вурытӥллям.- Милям гуртмы уно адямиосын данъяське, - вераськонамы итӥське Анна Николаевналэн кенэз, гуртысь библиотекарь Елена Спасских. - Гурт удысын ужасьёсмес но, войнае ветлэмъёсмес но, фронт мышкын тыршемъёсмес но ум вунэтӥське, соос понна нимысьтыз пукон ӝытъёс ортчытъяськом. Озьы ик библиотекаын выль книгаосты эскериськом. Жаляса верано, удмуртъёсыз малы ке туж ӧжыт вуо.Клубамы ужало эктонъя но киужъёсъя кружокъёсмы, - маде Анна Николаевна. - Калык отчы шумпотыса ветлэ. Нылпиосты эктыны но кырӟаны дышетэ «Зангари» коллективмы. Вазен кружокъёсмы трос вал, али ичиёмизы. Но ми со ужез азинтыны малпаськомы, ваньзэ выльдыны тыршомы.Вандэмо гуртын 95 корка. Шор ёзо школаын 89 нылпи дышетске. Нылпи садэ 45 тэшкыли ветлэ. Соос ваньзы одӥг малпанэн но сюлмаськонэн уло: вордӥськем гуртсы медаз быры. Соин ик выль коркаос ӝутӥсько, егит семьяос кылдо, покчиос вордӥсько. Огвакытэ егитъёс городэ кошкыны кутскизы вал, нош али выльысь гуртэ берытскыны шӧтазы, шулдыръяськыны клубе потало. Анна Николаевнаез но та удысад ужа на гинэ, шуо, тон, пе, кошкид ке, улонмы мӧзмыт луоз.Вандэмоослэсь улэм-вылэмзэс адӟыса, синмаськод. Быдэс гуртэн сузэр-апайёс, агай-вынъёс кадь тупаса уло. Соос пушкы сюрыса, одӥг семьяе шедиськод, кожано. Турнаськон-а, бакча сиёнэз октон-калтон-а, сюан-ярашон-а, армие келян-пумитан-а - ваньзы ӵошен юмшало, вемеен ужало.Любовь Тихонова. Туспуктӥз автор. | Иворъёс |
Виталий Пронин Тросэз пиос военной службазэс ортчыны дась.Ужрадэ вуизы шаерысьтымы Правительстволэн кивалтӥсезлэн воштӥсез Андрей Кузнецов, военной комиссар Александр Комлев, Удмуртилэн но Ижлэн митрополитэз Викторин, солдат анайёслэн комитетсылэн кивалтӥсез Татьяна Кулакова. Котькудзы призывникъёслы шуныт кылъёссэс кисьтӥзы.- Тӥляд туннэ выль улонды кутске! - вераз Андрей Кузнецов. - Со дышетоз тӥледды шаермес но кунмес рос-прос утьыны. Армия пыр потыса, улон шоры учконды чылкак воштӥськоз. Кылдозы выль эшъёсты. Озьы сурон сапег нуллон вакытты весяклы сюлэмады кылёз.Солдатъёс соку ик урам трос гудыртэм кадь черектӥзы: ура, ура, ура! Выль дӥсен пӧрмытскем котькуд призывниклэн тусыз йӧн-йќн. Ваньзы валало: соослы бадӟым уж оскемын.- Туннэ дуннеын югдур секыт, - пиослы вазиськиз Александр Комлев. - Соин ик тӥ азьын ужпумъёс уно: нырысь ик - дышетсконо, собере - мугордэс, лулсэрдэс юнматоно но вордӥськем палъёсады тазаен берытсконо.Туэ армие кошкоз шаерысьтымы 1 сюрс 400 пала пияш. Пӧлысьтызы тросэз шедёзы Владивосток но Хабаровск городъёсы - военно-морской флотэ.- Становись! Равняйсь! Смирно! Равнение направо! Шагом марш! - командир боз-боз куаразэ поттэ. «Вольно!» шуиз гинэ, пиос соку ик дыртӥзы анай-атайёссы, туганъёссы котыре.Ижысь Николай Барсов Сергей пизэ армие капчи сюлэмын келя. Тодэ угось, мар со сыӵе - органъёсын 17 ар тырше ни.- Пие но сурон сапег дӥсянлэсь ӧз кышка, - шуэ атай. - Угось кадет классын дышетскемын. Тодэ, кызьы пӧртэм учыръёсын астэ возёно. Армиын мед дышоз анай-атайтэк улыны.Армия бере Сергей тылпу кысӥсь луыса ужаны медэ. Кузпалъясько, пе, Настяен кема эшъяськиськомы ини.Люкаськемъёслэсь мылкыдзэс ӝутон вылысь келяськонын шудӥз оркестр. Анай-атайёслэсь сюлэмзэс буйгатон понна Викторин митрополит котькуд призывниклы кузьмаз Ӟуч музъемез утисьлы сӥзем молитваен кисые тэрымон гинэ оброс.Ольга Корепанова Necgernp Теги: призыв | Улон-вылон |
Виталий Пронин Наталья Пугачёва. Мынэмъя мынэм потэ 28-тӥ октябре 80 арес тырмиз Пичи Пурга ёросысь Брангуртысь кырӟась песянайёс пӧлысь Наталья Пугачёвалы. Афанасий кузпалэныз ӵош 4 пинал будэтӥзы, туэ декабрь толэзе валче улэмзылы 60 ар тырмоз. 1935-тӥ арын вордскем кышномурт дядяезлэсь тусбуйзэ бус пыртӥ кадь тодаз вае, оже кошкыса, пе, вордскем гуртаз бертыны солы ӧз кылды.- Чутожмон гуртамы, нылпи садмы вал, но мон отчы ӧй ветлы, вынъёсыным пуки, - вера Наталья Яковлевна. - 1943-тӥ арын похоронка басьтӥмы, анае трос синкыли кисьтӥз, кызьы пичи пиналъёсме огнам будэто шуыса. Анаелы юрттӥськон вылысь ик школае ветлонлэсь но кыли. Быдӟым ож йылпумъяськем бере нэнэмы сяська йылысь сузэр шедьтӥз на. Туж шумпотӥсько солы, коть куное ветлон интымы вань.- Нылпиосты вань кадь ук? - юасько мон Натальяпайлэсь.- Афанасий Афанасьевич кузпалэным ӵош 4 пинал вордӥмы. Та вакытлы 2-ез пенсие потӥзы ни, городын уло ке но, тазалыкмес эскерыны, юрттӥськыны шуыса, дорамы арнялы быдэ вуыло.- Нош кызьы тодматскиды вал?- 19 арес вал соку мыным. Кӧня ке дыр ортчыса, куинь нунал сюан шудӥмы но Брангуртысь сельсоветын гожтӥськимы. Со вакытэз туннэ кадь ик тодӥсько на, нош учконо ке, туэ декабрь толэзе валче улэммылы 60 ар тырмоз.- Дышетскымтэ нылашез кышно вайиськоды шуыса, ӧз куаретэ-а? - юасько Афанасий Афанасьевичлэсь.- Пичи мугоро нылашез вазенгес ик синйылтӥ, - вераськонамы итӥське Афанасий Афанасьевич. - Чутожмон гуртын кирпич лэсьтон заводзы вал, Брангуртысь колхозмы монэ отчы 2 арнялы ужаны ыстӥз. Нош заводэн артэ интыяськем парсь гидэ егит нылъёс ужаны ветлӥзы. Вазьыны муг шедьымтэен сэрен со аре тодматскытэк ик кыли. Эшъёсы дышетскемзэ шедьтод ай шуизы ке но, нылашез вунэтыны ӧй быгаты. Тупаны но кулэ, вуоно гужемаз со нылашез Брангуртысь фермае ужаны ыстӥллям, нош улӥз колхоз квартираын. Скал кыскисьёс пӧлын но та нылаш шаплы вылэм. Таяз учыре мон соин тодматски. Со толалтэяз ик кышно вайи. Шубае бинялтӥ, валам пуктӥ но дорам нуи. Ми дорын улэмез сярысь кытысь ке анаез тодэм но дӥнямы тышкаськыны вуиз вал. Лек мылкыдыз буйгаз, сюан сярысь кенешимы. Бадӟым шулдыръяськон азьын перепеч пӧрамы, тӧдьы пызь басьтыны юри Ижевске ветлӥмы, анае вина пӧзьтӥз. О. Туктарева: "Паймисько Натальяпайлэн капчи мылкыдо луэмезлы. Дышетскемез 1 класс гинэ шуиськомы ке но, кыллы етӥз".- Натальяпай, пинал дыръяды но таӵе ик мынясь вал-а?- Огшоры вал, дыр. Кылзӥськись но кылзӥськымтэ дыръёс пумиськылӥзы, вылды. Шудэм потон вакытэ нэнэ сьӧрын ветлӥ. Гужемзэ бусыын ужаз, монэ но сьӧраз нуллӥз. Со араз, нош монэ керттэм культооссэ огазе нуллытӥз. Будыса клубе лушкем потаны кутски. Шонергес шуыны луоз, дыр, бадӟым нылъёсты, пиосты адӟыны. Соосты кӧня ке минут учкиськом но тапыр бызьыса бертӥськом, кутозы вал потэ вал-а, мар-а. Нош пиосын калгонэз валаса но ӧм вуттэ кадь.- Кузпалдылэн фамилиез Пугачёв, ӟуч выжыысь ӧвӧл-а?- Чутожмон гуртамы улӥсьёс ваньмыз удмуртъёс вал. Одӥг класс дышетскытозям, ма но со ӟуч кыллы дышыса вуттӥ, нош вераськыны возьдаськылӥ.- Кырӟан дуннее кызьы вуиды?- Вазенгес вал со. Лавкае васьки но гурт клубын ужасен Ольга Туктареваен пумиськи, шулдыръяськыны мыло-кыдо шуыса, монэ но коллективаз ӧтиз. Кырӟаны уг быгаты, дыр, пумитъяськисько. Со монэ буйгатӥз: ӧд ке быгаты, дугдод. Озьы тӥни кырӟась луиськиз.- Кузпалды уг лэзьы шуо вал кадь ук.- Оломалы ваньмыз озьы шуо. Со мынам туж лякыт. Кырӟаны потало шуэмелы шумпотӥз, али но ветлыны косэ, но амалы уггес тырмы. Клубе мынон-бертонэ кыдёкынгес, нуналъёс ӝог вакчияло, сюресмы асфальтэн шобыртэмын ӧвӧл бере, дэри шедьтӥсько. Кырӟаны яратӥсько, но кылъёссэ кема дышетоно луэ. Та ласянь азьло капчигес вал, табере арлыд аслэсьтыз басьтэ, куд-ог дыръя йыр но сураськылэ. Арлыд вуыса, быдэс дуннеез котыртомы на шуыса ноку ӧй малпалля.- Пугачёва фамилиды нимо-дано луыны юрттӥз кадь.- Соиз но вань. Собыдӟа арлыдам тодмо артистъёсын пумиськыны кылдоз шуыса ноку ӧй малпа. Москвае ветлыкумы, ми понна Алла Пугачёваен пумиськон радъязы. Здравствуйте! Может, мы дальние родственники, шуисько. Соку Алла Борисовна пумитам ма вазьыны ик паймиз кадь, бордаз сылӥсь Максим Галкинэз гинэ серекъяз, может быть, может быть, пе. Соос но ми кадь адямиос вылӥллям. Ачим бон мон пересьмыса гинэ кыло-бурогес луи. Возьдаськон быдтэ вылэм, егит дыръя тодэмзэ но троссэ вератэк кылиськиз. Табере возьытбур возь вылын.- Тӥледыз самолётэн нуо-ваё, кизили кадь уд потӥське-а асьтэлы?- Ой-ё! Огшоры песянай мон, колхозын ужамын. Брангуртысь песянайёсын, пӧртэм интыосы ветлыса, копак одӥг семья кадь луимы.- Гуртысь сцена вылын кырӟан со одӥг, нош бадӟым сценалэсь уд куалектӥське-а?- Одӥг учыр тодам лыктэ. Людмила Зыкиналэн концертаз Москвае ветлӥмы, залэз бадӟым, оло, быдэс гуртмы тэроз. Сцена вылын пуке ачиз юбиляр Л. Зыкина, солы, пе, кузьым сётоно. Дораз вуи, кузьым сётӥ но кудпала вамыштыны уг тодӥськы, крезьгур шудэмъя эктыны кутски, бергасько, эшъёсме утчаса. Пӧлазы вуытозям, кырӟанлэн нырысетӥ куплетэз быре ни вал.Тау кареме потэ Ольга Николаевнамылы. Со милемыз пичи пиналъёсты сямен нуныя. Янгыш лэсьтӥськомы ке но, уг куареты. «Евровидение» шедеммылэсь азьло Москваын выступать каримы. Отын дасо нунал улытозям, ялан бӧрдӥ, гуртэлэсь, семьяелэсь мӧзмыса. Ураме мултэссэ потаны ӧй дӥсьты, йыромонлэсь кышкай. Нош «Евровидение» бере быдэс Россиез котыртӥмы ни кадь. Мынэмъя мынэм потэ, кырӟамъя кырӟам потэ вылэм. Дуннеез адӟомы шуыса, ветлӥмы. Но дунне котькытын одӥг кадь вылэм, гуртлэсь умойзэ нокытысь ӧй пумита. Милемыз ваньмыз шумпотыса пумитало, тодмооссэс кадь ӟыгыръяло, маке вераськемзы потэ. Оло, соин но мыным вань калыкъёс удмуртъёс кадь пото.Кыллы чупыресБрангуртысь песянайёсын кивалтӥсь Ольга Туктарева котькуд кырӟасез сярысь нимаз вераны быгатэ:- Паймисько Натальяпайлэн капчи мылкыдо луэмезлы. Дышетскемез 1 класс гинэ шуиськомы ке но, кыллы етӥз. Кулэ интые сальк гинэ маке меӵкытоз. Мугорыз пичи ке но, йырыз туж ужась. Тодам вайисько «Евровидение» дыръя Бакуын ортчем пресс-конференциез. Соку котькуд песянайлы нимаз юанъёс сётъязы, Натальяпайлы - нимо-дано фамилиез сярысь. Оло валаз, оло ӧз, но юнонзэс удмуртэ берыктыны вырытозям, со валэктон сётӥз ни: котькудӥзлэн, пе, аслаз ужез. Натальяпаймы калык веранъёсты трос тодэ, тетраде гожтыса кельтоно вал, дыр, соосты.Россиысь песянайлэн тусызНаталья Пугачёваез 80 арес тырмеменыз ӟечкылаз Удмурт Республикалэн Тӧроез Александр Соловьёв.Удмурт культураез ӝутонын тӥ вераны луонтэм трос лэсьтӥды. 2012-тӥ арын Брангуртысь песянайёс пичи шаермес «Евровидение» вожвылъяськонын данъязы. Бадӟым сцена вылын удмурт кылын кырӟан быдэстӥзы, нош тӥляд мусо серекъямды Россиысь песянайлэн тусаз пыӵаз. Тазалык но шудбур тӥледлы!Валентина Емельянова Туспуктӥз А. Горбунов Теги: Брангуртысьпесянайёс даноадямиос улон-вылон | Улон-вылон |
Виталий Пронин 24-тӥ шуркынмонэ 10 часын Удмуртиысь Правительстволэн юртаз ужзэ мытоз егитъёс пӧлын терроризмез но экстремизмез вӧлмытонэз уретонлы сӥзем конференция. Конференциез радъяло Удмуртиысь терроризмен нюръяськись комиссия но Россиысь юстицияя кун университетлэн Ижысь филиалэз. Кызьы пусъё радъясьёс, туала вакытэ экстремизмез вӧлмытӥсьёс эшшо но тросгес алямын. Соослэн четлыказы ӵемгес сюрыло 30 аресозь егитъёс. Та сярысь верало тросэз эскеронъёс. Конференциын вераськозы, малы егитъёс экстремистъёслэн киулазы шедё, кызьы мерлыко бамъёс экстремизмез но терроризмез вӧлмытыны юрттэ, кыӵе кыл кутон возьма та ужен вырисьёсты. Конференцие пырисько Россиысь валтӥсь вузъёсысь тодосчиос, Россиысь терроризмен нюръяськись комиссиослэн ёзчиоссы. Уже соос очно но дистанционно пыриськозы. Конференциез учкыны луэ татысь: https://youtu.be/BnbGTM2QvFc Теги: иворъёс терроризменнюръяськон | Иворъёс |
Виталий Пронин Шаерамы арлы быдэ 40 сюрслэсь ятыр кунгожсьӧръёс вуыло. Пӧртэм мугъёсъя: кин ужаны, кин дышетскыны яке турист сямен. Кызьы соос асьсэды республикаямы шӧдо? Кызьы соос шоры учко шаерамы улӥсьёс? Россилэн кунмуртэз луыны мылкыд карисьёс присяга сётоФото: 18.мвд.рфКунокуа ӧвӧл ке но… Та ужпумъёс алигес ӝутэмын вал Адямилэсь правооссэ утёнъя уполномоченной бордын кылдытэм Экспертной советлэн кенешоназ. Радъяськиз со Вотка ёросысь Кудрино гуртын. Инты юнме шорысь быръемын ӧй вал - ӵапак отын 2015-тӥ арысен усьтэмын кунгожсьӧр гражданъёсты огдыре возёнъя центр. Кинлэн ужез озьы-а, тазьы-а герӟаськемын мигрантъёсын - ваньзы люкаськизы: Калыклы улон-вылонын утён политикая но ужъя, Нациосын ужан политикая министерствоосысь, МВД-ысь, Верховной судысь, Прокуратураысь, Роспотребнадзорысь специалистъёс. Кунгожсьӧр гражданъёсты огдыре возёнъя центрлэн кивалтӥсез Рафис Кудусов соосты нырысь ик ӧтиз экскурсие. Центр юнме уг лыдъяськы Приволжск федерал округын одӥгез устоез. Лэсьтэмын со туала куронъёсъя, мигрантъёслы вань условиос кылдытэмын: комнатаосын ик (тюрьмаын кадь камераос татын ӧвӧл!) душ, туалет. Соосын одӥг липет улын ик столовой. Но сиён татын ум пӧраське - вайиськом, - вераз Р. Кудусов. - Кӧтсы уг тыры шуыса ӝожтӥськисьёс ӧвӧл. Сиёнзэс комнатаязы но пыртыны быгато.Поръян интызы - нимысьтыз, бадӟым ик ӧвӧл, но ӟусъёс но, мугорез кыдатыны куд-ог тренажёръёс но пуктылэмын. Ку мылзы потэ, соку ик поръяны потыны быгато, - валэктӥз центрлэн кивалтӥсез. - Бер ӝыт гинэ ум лэзиське ни. Зэм, мигрантъёс тросгес луо ке, черод кылдытытэк уг луы.Кунокуа шуыны та центрез кыл уггес ик пыры. Угось со котыртэмын бышкись ёзъёсын. Мигрантъёслэн комнатаосазы - зӧк кортлэсь ӧсъёс. Но кунокуаын кадь луыны но кулэ ӧвӧл, дыр, угось татчы ӵемысь огдырлы интыяськом Россилэсь законъёссэ тӥясьёсты, - шуиз центрлэн кивалтӥсез. - Валамон, котькудзылэн соослэн асьсэлэн историзы.Центр 59 муртлы чакламын, троссэ 42 кузя луылӥллям. Та вакытэ - 7 кузя. Белоруссиысь Юлия, кылсярысь, шуэ: Иже дырын-дырын вуылӥсько яратоно воргоронэ доры. Та рад паспортме лушказы. Со сярысь полицие заявление гожтӥ - штраф тырыны косӥзы. Уксёе ӧвӧл бере - ӧй тыры. Вуттӥзы татчы. Табере, пе, Россие выльысь, 5 ар ортчытэк, пырыны уз лэзе ни. Узбекистанысь Нарджикулов фамилиен егит пияшлэн аслаз учырез: Свердловск улосын ужам, отын патент (ужаны лэзись документ) басьтэм. Но Ижысь тодмоосыз ӧтиллям доразы. Табере, юрттэ курыса, вазиське Адямилэсь правооссэ утёнъя уполномоченнойлы, оскытэ: Иже со огдырлы, тодмоосыныз адӟиськыны гинэ, лыктӥз вал. Нырысетӥ нуналаз ик ӝегатӥзы, ужаны ӧз кутскылы. (Законъя, мигрантъёс ужаны быгато со улосын гинэ, кытын патент басьтӥзы но регистрация лэсьтӥзы.) Зэмзэ ик-а Нарджикуловлэсь правооссэ тӥяло - табере эскероз Адямиослэсь правооссэ утёнъя оскем мурт. Уполномоченной Вениамин Соломенников верамъя, правооссэс утьыны курыса вазиськись мигрантъёс трос ӧвӧл, кылем арын 17 вал, туэ …кузя луизы ни. Данакез судлэн решениеныз соглаш карисько но доразы кошко. Кылем арын, озьы, кылсярысь, 169 мурт озьы кошкиз, со пӧысь 89-сэ кужмысь улляно луиз. Туэ суд 49 мигрантэз дораз келяз ни. 90 нунал МВД-ысь миграциосъя ёзэн кивалтӥсь Константин Дубровин верамъя, арлы быдэ элькунамы 40 сюрслэсь ятыр мигрантъёс лыкто. Туэ 4 толэзь ӵоже 13 сюрс пала вуизы ни. Ог 80 процентэз СНГ-е пырись кунъёсысь. Вань на Китайысь, Германиысь, Франциысь, Турциысь но мукет кунъёсысь лыктӥсьёс. 7,7 процентэз - турист чотын вуо. Вань дышетскыны, куное лыктӥсьёс. Бадӟым люкетэз - ог 44 процентэз - мылкыд каро ужаны. Соос чотын элькун бюджетэ туэ 123 миллион манетлэсь трос пыртэмын ни: толэзьлы патентлэн дуныз - 3 сюрс 942 манет. Шаерамы кылем арын ог 25 сюрс йыруж лэсьтэмын вал, со пӧлысь 0,4 процентэз гинэ герӟаськемын мигрантъёсын, - пусйиз МВД-ысь общественной порядок понна кыл кутӥсь Сергей Козлов. - Озьыен, мигрантъёсын сэрен йыртэман, йыруж лэсьтонъёс тросгес луо шуыны уг луы. Куд-огез уг чаклало азязы пуктэм куронъёсты - кылсярысь, 90 нунал ӵоже улон, ужан инты шедьтыны кулэ. Нош соос уг но шедьто, берен уг но кошко. Таӵеосты кыл кутон улэ кысконо луэ.Роспотребнадзорысь специалистъёс но мигрантъёс сярысь уродзэ вераны уг быгато. Кыӵе ке висёнъёс дорамы ваё шуыны уг луы, пе. Угось кунгожсьӧрысь ужаны но, дышетскыны но лыктӥсьёс одно пото эмъясьёс пыр - соосты пӧртэм специалистъёс учко. Висёнзы шараяське ке, йӧнатӥськыны дэмлало. Но ас уксёенызы. Ӵемысь секыт висёнъёс, кылсярысь, куртчангы (сифилис), туберкулёз шараяськыку, тросэз берлань кошкыны мылкыд каре - Россиын йӧнатӥськон дуно усёз, шуо. Кинлэн ВИЧ инфекциез шараяське, таӵеослэсь мылкыдзэс уг юало ни - соку ик доразы келяло. Бордамы басьтоно Оглом государство шуэ: мигрантъёс асьмелы кулэ - ужась киос уг тырмо. Соос ужало но, казнае коньдон но пырто. Со дыре ик Нациосын ужан политикая министерстволэн калык пӧлын ортчытэмын юалляськонъёсыз возьмато: кызьы Россиын, озьы ик Удмуртиын улӥсьёс туж ик уг шумпото палэнысь лыктӥсьёслы. Кылсярысь, шаерамы юалляськонъёсы пыриськемъёс пӧлысь 62 процентэзлэн мигрантъёсын огкылысь кариськемзы уггес потты. Уката но калыклы сюлэмызъя ӧвӧл вуз каронэн вырись мигрантъёс. Озьыен, калык пӧлын валэктон уж нуэмысь дугдоно ӧвӧл, верало Нациосын ужан политикая министерствоысь специалистъёс. Россилэн Президентэз Владимир Путин но та ужпумлы нимысьтыз саклык висъяны куриз, 2017-тӥ арын кылдытэмын Нациосын ужанъя федерал агентство. Шаерамы та ужен вазенгес ик выре ни Нациосын ужан политикая министерство. Озьы матысь аръёсы пӧртэм выжы калыкъёслы сӥзем ужрадъёс уката трос луыны кулэ, отчы пыриськыны мед быгатозы ужаны лыктӥсь мигрантъёс но. Элина Кумачёва | Югдурез утён |
Виталий Пронин Россиын 193 калыкъёс уло. Тодӥськоды-а соослэсь сям-йылолъёссэс но культуразэс? Дэмласьком тодон-валанъёстэс эскерыны. Кин вань юанъёслы шонер валэктон сётоз, солы «Дарт» газетлэсь кузьым. Валэктонъёстэс келяно dart.gazet@yandex.ru электрон адресэ 23-тӥ тулыспалозь. Конкурс ортчытӥське Йӧскалык политикая министерствоен валче.Кыӵе калыкъёс верасько фин-угор кылын? Тувинецъёс Вепсъёс Башкиръёс Карелъёс Удмуртъёс Мансиос Рутулецъёс Мордваос Дигорецъёс Россиысь огаз элькунын 30-лэсь трос калыкъёс уло. Шор дауръёсын сое «гурезё кун», «кылъёслэн гурезьзы» нимало вылэм. Кыӵе элькун сярысь вераськон мынэ? Алтай Хакасия Дагестан Марий Эл Адыгея Карачаево-Черкесия Та кылын 40-лэсь трос падежъёсыз, соин йырин со Гиннеслэн рекордъёсын книгаяз сюремын. Табасаранской Даргинской Ӟуч Чечен Ульта Россиын кӧня ке сюрс поморъёс уло. Соослэн ужзы - чорыган. Кыӵе зарезь дурын соос уло? Сьӧд зарезь Охотской зарезь Тӧдьы зарезь Каспий зарезь Россиын тужгес бадӟымез мечеть пуктэмын вал 8-тӥ даурын. Со дуннеысь ЮНЕСКО-ен утиське. Кыӵе городын интыяськемын та мечеть? Москва Астрахань Уфа Казань Дербент Санкт-Петербург Кылем арын тодмо ӟуч этнографлы Н. Миклухо-Маклайлы 170 ар тырмиз. Одӥг калык сое «Руссиысь Маклай Инмар» нимаз. Нош аборигенъёс али но Миклухо-Маклайлэсь горд сюйлэсь лэсьтэм статуэткаоссэ ибырвесь интыын возё. Кытын улэ Н. Миклухо-Маклаен эскерем калык? Выль Гвинея Мадагаскар Амазония Шор Африка Гренландия Австралия Кызьы улон интыоссэс нимало та калыкъёс? Ненецъёс - Балок Украинецъёс - Изба Тувинецъёс - Яранга Долганъёс - Сакля Чукчаос - Юрта Уйпал Кавказын улӥсьёс - Хата Ӟучъёс - Чум Якутъёс эпосъёссэс дугдылытэк 7 нунал но 7 уй ӵоже кырӟало. Тужгес но кузяз лыдъяське 36 сюрс чур. Гомерлэн «Илиадаезлэсь» со 2 поллы кузьгес. Кызьы нимаське якут калыклэн эпосэз? Джангар Калевипоэг Олонхо Витязь в тигровой шкуре Манас Пополь-Вух Калмыкъёслэн та чайзы шыдэз но воштыны быгатэ. Калмыкиын куартолэзьлэн 3-тӥ кӧснуналаз та чайлэсь нуналзэ пусъё. Кыӵе 4 ингредиентлэсь лэсьтӥське со чай? Вож чай Сакыр Йӧл Иван-чай Сылал Скал вӧй Кардамон Шедьтэлэ котькуд калыклэсь бадӟым праздниксэ:Бигеръёс - МасленицаӞучъёс - ЫсыахЯкутъёс - СагаалганБурятъёс - АкатуйЕврейёс - ЗулЧувашъёс - ПесахКалмыкъёс - СабантуйКотькуд калыклэн фольклораз аслаз ерпечкаез вань: Кескич Петыр - лымшор славянъёслэн, Пулу-Пуги - армянъёслэн, Тиль Уленшпигель - фламандецъёслэн но немецъёслэн, Пэкалэ но Тындалэ - румынъёслэн но молдаванъёслэн, Фёдор Набилкин - белорусъёслэн, Лӧпшо Педунь - удмуртъёслэн. Нош кызьы нимало асьсэлэсь укылтэм геройёссэс Шор Азиын, Ближний Востокын но Кавказын? Алдар-Косе Кемине Ходжа Насреддин Будамшу Сеня Малина Ахмет акай 12. Та из сылэ Удмуртилэн тужгес лымшор интыяз. Кытын? Теги: конкурс | Улон-вылон |
Виталий Пронин «Шуд» ансамбль ӵем гинэ поталля пӧртэм конкурсъёсы, ӵем вормылэ но.Шаркан ёросысь арганчиослэн «Шуд» ансамбльзы «Многоликая Россия» фестивальын 1-тӥ степенё лауреат луиз. Та вожвылъяськонэ пыриськизы быдэс Россиысь калык инструментъёсын шудӥсь 100-лэсь ятыр оркестръёс но ансамбльёс.Соос пӧлысь 20-езлы гинэ вылӥ дунъет сётэмын. Со Бурятиысь, Дагестанысь, Хакасиысь, Калмыкиысь, Татарстаынсь но мукет элькунъёсысь но улосвылъёсысь коллективъёс. Ваньзы таос пыриськизы конкурслэн йылпумъян концертаз.Кыӵе гинэ калык инструментъёс ӧз чузъяське 3-тӥ шуркынмонэ Москваысь «Русская песня» кун театрын. Кызьы верало Шаркан ёросысь арганчиос, соос паймиллям Дагестанысь нагараосын (дымбыртонъёсын) шудӥсьёслы, Калмыкиысь лимбэ (домбра) инструментъёслэн чузъяськемзылы.Калык ансамбльёсын одӥг азьын шудӥзы Москваысь фольклоръя «Русская песня» крезьгуро театрысь «Славяне» ансамбль, эктӥз «Живая планета» шоу-балет.Москвае мынэмзылэсь азьвыл калык ансамбльёс люкаськылӥзы Казане - татын но «Шуд» ансамбль вормисе потӥз, Уфае, Улан-Удэе, Ставрополе, Калуга улосвылысь Обнинске.«Шуд» ансамбль ӵем гинэ поталля пӧртэм конкурсъёсы, ӵем вормылэ но. Арганчиослы сюрес вылэ коньдон висъя Шарканысь культурая юрт.- 2012-тӥ арын Карсашурысь П. Кутергин быдэс ёросысь арганчиосты люказ, 18 кузя луим, вуоно араз кылдытӥм ни арганчиослэсь «Шуд» ансамбльзэс, - вера арганчиослэн кивалтӥсьсы Владимир Иванов. - Али пӧламы 11-12 арганчи, 3-ез нылкышноос, ваньзы егитэсь. Жаляса верано, пумиськылыны ӵем ум пӧрмытӥське - ваньмы пӧртэм интыосын ужаськом, кин ке школаын, кин ке нылпи садын.https://youtu.be/hBfOozrMzIU | Улон-вылон |
Виталий Пронин Пичи Пурга ёросысь Куреггуртын ортчизы пограничной службаысь ветеранъёслэн нырысетӥ элькун ӵошатсконъёссы.Ужрадэ пыриськизы 13 ёросъёсысь 200 пала воргоронъёс. Соос понна висьыны ветлӥзы кузпалъёссы но нылпиоссы.Пиосмуртъёс куасэн бызьылӥзы, граната зӥръязы, дартсэн шудӥзы но биатлонын нюръяськизы. Вожвылъяськон мынӥз нимаз адямиос куспын но, ёросъёсысь командаос вискын но. Вормиз Эгра ёрос, 2-тӥ луиз Пичи Пурга ёрос, 3-тӥ - Дэри ёрос.Кунооссэс пумитаны рос-прос дасяськиллям куреггуртъёс но: ульчае 5 гур пуктӥллям. Пограничникъёсты но соос понна висьыны лыктэмъёсты ӝукен, табанен но пӧсь чаен куноятӥзы. | Улон-вылон |
Виталий Пронин Кылем пятницае куазь шулдыр кариськиз, тросэз малпаз, зарни сӥзьыл вуиз шуыса. Буйгатскыны вазь вылэм. Уйин ик зоро пилемъёс Удмуртиез котыртӥзы. Шутэтскон нуналъёсы жалятэк пужнӥз. Таӵе куазь ӧз кышкаты бызьылыны яратӥсьёсты. Арнянуналэ мылкыд карисьёс бадӟым кроссэ потазы. Котьку сямен ик, тужгес трос калык люкаськылӥз Ижысь Шор площаде. Бызьылон нуналъёс арысь аре ортчо Эгра, Якшур-Бӧдья, Пичи Пурга, Балезино, Сарапул, Глаз ёросъёсын. Соос борды туэ нырысьсэ итӥськизы сьӧлтаос, кизнеръёс, кезъёс, киясаос. Якшур-Бӧдья черкогуртын таӵе ужрад 7-зэ ортчиз. Туэ отчы 450 пала бызьылӥсьёс пыриськизы. Тужгес егит спортсменлы 2 но ӝыны арес вал.Кез черкогуртын арнянуналэз ӧз вите, субботае ик калыкез люказы. Ёрос газетазы ужасьёс но бызьылонэ пыриськизы. Та нуналэ 830 мурт спортэн эшъяськиз, со пӧлысь 50-эз - Дэбесысь. Мылкыд карисьёс 2,4 иськемез ортчизы. Кезъёс шумпото: вань кузьымъёссы доразы кылизы. Егитъёслэсь чупрес бызьылӥз 70 аресъем Эмма Малыгина.Куазь зоремен, Ижысь ӵошатскон но кык час пала гинэ кыстӥськиз. Городын улӥсьёс сяна, вожвылъяськонэ пыриськизы Дэри, Шаркан, Сарапул но мукет ёросъёсысь спортсменъёс. Пичи пиналъёс пӧлын вормизы Даниил Поздеев (86-тӥ школа) но Анастасия Иванова (30-тӥ школа). Студентъёс пӧлын зарни медаль утӥзы Юлия Широбокова, Евгения Соболева, Кирилл Трешканов, Виталий Хмелёв, Илья Трошкин. Тужгес кужмо спортсменъёс та нуналэ 12 иськемез ортчизы, вормизы Сарапулысь Василий Глухов но Ижысь Юлия Прозорова.Арысь аре таӵе ужрадын пусъё на тужгес пичи но тужгес арлыдо бызьылӥсьёсты. 4 аресъем Влада Воронова но 5 аресъем Алексей Кривилёв анай-атайёссылэсь вамышлы но ӧз кыле. Одӥг иськемез ортчемзы бере но бызьыны дась вал на. 75 аресъем Юрий Протопопов но 78 аресъем Людмила Калинина 4 иськемез огшокчемен ортчизы. Удмуртиын улӥсьёс пӧлысь 15 сюрслэсь ятырез та нуналэ аслыз капчи мылкыд басьтӥз.Валентина Емельянова. | Улон-вылон |
Виталий Пронин «Воткинск - П. Чайковскийлэн дорез» фестиваль10-тӥ-15-тӥ оштолэзе Удмуртиын ортчоз классика крезьгурлы сӥзем «Воткинск - П. Чайковскийлэн дорез» фестиваль.Культурая но туризмъя министр Владимир Соловьёв верамъя, та фестиваль радъяське «Россиысь культура» федерал программа но П. Чайковскийлэн юбилеезлы сӥзем ужрадъёс чотын. Татчы пырисько Россиысь но шаерысьтымы искусствоосъя нылпи школаосысь усточи пиналъёс но крезьгуръя колледжъёсысь студентъёс.Нырысьсэ егит пианистъёс понна конкурс ортчиз вал шаерамы 1995-тӥ арын. Соку Воткинске люкаськизы Комиысь, Марий Элысь, Башкириысь, Ханты-Мансийск но Свердловск улосъёсысь егит усточиос. Вормисьёс пӧлын вал асьмелы тодмо Ася Корепанова.2011-тӥ арын «Воткинск - П. Чайковскийлэн дорез» конкурс эшшо паськытаз, отчы пыриськизы пинал композиторъёс но камерной ансамбльёс. Туэ ужрадэз ортчытыны нырысьсэ юрттэ Россиысь Культурая министерство. Табере, конкурс интые, со нимаське Россиысь нырысетӥез «Воткинск - П. Чайковскийлэн дорез» фестиваль. Туэ со кӧня ке конкурсъёсты огазеяз. Кылсярысь, фестиваль улсын ик ортчозы егит пианистъёслэн 8-тӥез, егит композиторъёслэн 7-тӥез, сиё (струнной) инструментъёсын шудӥсьёслэн 3-тӥез но егит кырӟасьёслэн 2-тӥез конкурсъёссы.Фестиваль усьтӥськоз туннэ, 10-тӥ оштолэзе, Удмурт кун филармонилэн сценаез вылын. Ӵуказе но ӵуказе улыса пинал усточиос кырӟалозы но шудозы Ижысь крезьгуръя колледжын. Отын ик быръёзы тужгес усто пианистъёсты, крезьгурчиосты, кырӟасьёсты. Вордӥськонэ, 13-тӥ оштолэзе, егит артистъёс концерт пуктозы Уваысь, Пичи Пургаысь, Сарапулысь но Можгаысь искусствоосъя нылпи школаосын. Нош йылпумъяськоз фестиваль П. Чайковскийлэн дораз - Воткинскын - 14-тӥ оштолэзе.Та фестивале пырисько Ижысь искусствоосъя 1 номеро нылпи школаысь пиналъёс. 13 аресъем Илья Ржепецкий пӧртэм конкурсъёсын вормылэмын ини.- 2012-тӥ арын Илья вуы-лӥз Италие. И. Бахлы сӥзем конкурсын нырысетӥ степенё лауреат луиз. Асьме фестивале но ми пыриськытэк ӧм чидалэ. Нырысетӥ турез ортчимы, кыкетӥ люкетаз но умой шудӥз ке, Илья мукет лауреатъёсын ӵош мыноз Воткинске, - шуэ Ильялэн дышетћсез Елена Лысова.Галина Савина Теги: Воткинск Егитъёс лулчеберет фестиваль Чайковскийлы-175ар | Лулчеберет |
Виталий Пронин Зинаида Рябинина, валтӥсь редакторГажано лыдӟисьёсмы, туннэ тӥляд кияды - турлы буёло номермы. Тӥ малпады, со выль ар кузьым, праздник понна синпӧет, отӥяз азьло сямен ик потоз. Уз - табере газетмы чебер луоз котьку! Вуоно арысен 8 бамъем номерамы 4 бамез турлы буёло луоз, нош 24 бамъемаз - 8-эз. Мукет изданиос шоры кемалась вожъяськыса учкылӥм, но асьмелэн луонлыкмы ӧй вал, угось кӧня ке бамез буян понна гинэ но ӝыны миллион манет кулэ! Вылаз ик, туала бюджетэз тодӥськод ке... Но осконъёс куддыр быдэсмыло. Туэ гужем удалтӥз газетэнымы матысьгес тодматыны Удмуртилэсь выль Тӧрозэ Александр Бречаловез. Ужаммес ушъяз, но вылтусмы солы... ӧз кельшы. Чеберсконо шуиз но, ми чеберским тани! Валамон ини, Кивалтэт, Печатья но иворъёсъя агентство юрттытэк, номыр ӧй пӧрмысал. Озьыен, дунъялэ «дӥсьмес»! Но ми тодӥськом: калыкын дӥсья пумитало ке, келяло визья. Соин ик азьло сямен вань сюлмысь тыршом пуштросмес узырмытон но калыкен ужан бордын. Кайтаысен ӧдъяськом вал вуж рубрикаослэсь куштӥськыны, но лыдӟисьёс котькуд пумиськонын куризы: эн исалэ «Тӧр шорез» но «Сю сюресэз» - со бамъёстэк газет мӧзмыт луоз. Кылзӥськиськом тӥлесьтыд. Нялтас вераса, вазиськем потэ: жингыръялэ-гожъялэ милемлы ӵемгес, ушъялэ яке курлалэ - журналистъёслэн ужазы со туж юрттэ. Туэ вань калыкез паймытӥзы «Дарт» номермес лэсьтӥсь егитъёсмы - табере, смартфонэз газет шоры пуктыса, сьӧдо-тӧдьыё туспуктэмъёс улӟо - улэпкын сямен адями вераськыны яке кырӟаны, туп ӵыжаны кутске. Выжыкыл но тӥни! Азьланяз озьы ик улӟытыны тыршом «Удмурт дуннелэсь» номеръёссэ. Соин ик эн куштӥське гожтӥськонлэсь, ми тӥле-дыз паймытъялом на! Нош али - Выль арен! Котькуд лыдӟисьмылэн улоназ кайта пичи ке но чебер выжыкыл мед быдэсмоз. Армы шудо мед луоз! Теги: удмуртдунне | Улон-вылон |
Виталий Пронин Кылем шутэтскон нуналъёсы Россиысь вань мылкыд карисьёс куасэн бызьылонъя ӵошатсконэ пыриськизы. Удмуртиын улӥсьёс но палэнэ ӧз кыле. Субботае вожвылъяськизы ёросъёсын улӥсьёс, нош арнянуналэ тужгес кужмоосыз спортсменъёс люкаськизы Г. Кулаковалэн спорткомплексаз.Ижысь ваньмаз вить ёросын ӵошатскон ортчытыны рос-прос дасяськемын вал. Куас сюресъёс паськыт лёгемын. Валамон, та ужрадэ тросгес пыриськизы нылпиос. Стартэ потонын донгаськон учыръёс медаз луэ шуыса, котькуд школа нимаз висъям дырлы стадионэ люкаськиз. Куас сюрес вылын вормисьёсты ӧз шараялэ, нош ӵошатсконэ пыриськемъёслы кузьым - изьы - сётӥзы. Сое покчи спортсменъёс финише вуэмзы бере гинэ басьтӥзы.Удмуртиысь тросаз ёросъёсын ортчытӥзы асьсэлэсь пичи олимпиадазэс - гурт шудонъёссэс. Дэри ёросысь спортэз гажасьёс Ожмос гуртэ люкаськылӥзы, шарканъёс - Балтаче.- Шаркан ёросысь куасчиос Россиысь кужмоосыз луо, - шуэ Шаркан ёрос администрациысь физкультурая но спортъя ёзэн кивалтӥсь Сергей Чернов. - Шаермылэн палэназ ортчоно ӵошатсконъёсы потон азямы ӵем дыръя пӧртэм организациостӥ кураськоно луылӥмы, туэысен ёрос центрысь олимпиецъёсты дасянъя спортшколае ветлӥсьёсмы капчиен шокчыны быгатозы, субботае милемлы микроавтобус кузьмазы. Ёросын ортчись шудонъёсы 16 муниципал кылдытэт пыриськиз, вань кивалтӥсьёс куас вылэ султӥзы. Котькинлэсь сэзь бызьылӥзы карсашуръёс. Арнянуналэ ӵошатскон ортчиз Шарканын. Кивалтӥсьёс понна нимысьтыз забег ортчытӥмы, собере сюрес вылэ потӥзы мылкыд карисьёс.Чакламъя «Россиысь куас сюресъёс» ужрадэ Удмуртиысь 15 сюрс адями пыриськыны кулэ вал, нош куасэн бызьылыны мылкыд карисьёс солэсь но тросгес люкаськизы. Шаерысьтымы Мугорез кыдатон культурая, спортъя но туризмъя министерствоын куинетӥ нуналаз ик пусъён ужрадэз дугдытӥзы, туж трос калык люкаське шуыса. Кӧня ке гадьпусъёс но изьыос кельтэмын вал Г. Кулаковалэн спорткомплексаз бызьылыны лыктэмъёслы. Татчы люкаськемъёсты, спортсменъёсты ӟечкылаз Удмуртилэн Президентэз Александр Волков:- Туэ ар котырес лыдпусъёсын тырмемын: «Россиысь куас сюресъёс» 30-тӥзэ ортчо, шаерысьтымы тужгес дано спортсменлы Галина Кулаковалы 70 арес тырмоз, солэн Япониысь Саппоро городын ортчем Олимпиадаын нырысетӥ зарни медаль басьтэмезлы 40 ар тырмиз. Данъяськымон, шаерысьтымы куасэн бызьылӥсьёс дуннеысь ӵошатсконъёсын али но кужмоосыз луо.Спортсменъёс вормонъёсынызы азьланяз но мед шумпоттозы шуыса, Г. Кулаковалэн спорткомплексэзлы та нуналэ автобус но «Буран» снегоход кузьмамын вал. Люкаськемъёслы вольыт сюрес сӥзиз шаерысьтымы дано спортсменка Галина Кулакова, нош ӵошатсконлэсь тылзэ ӝуатыны оскизы тол Олимпиадаосысь мукет кизилиослы Тамара Тихоновалы но Владимир Никитинлы.Куас сюрес вылэ нырысь ик потӥзы кивалтӥсьёс, дано спортсменъёс. Отӥяз ини зэмос вожвылъяськон пуромиз куасэн бызьылыны лыктэмъёс пӧлын. Та нуналэ соос 800 пала люкаськизы. Нырысь ик стартэ потӥзы 18 аресозь егитъёс. 5 иськем сюресэз котькинлэсь шаплы ортчизы Воткаысь Кирилл Булдаков но Ижысь Алёна Иванова. Кыкназы но шаермылэн сборнояз пыро.Кужмо нюръяськон пуромиз воргоронъёс но нылкышноос куспын. 10 иськемез огшокчемен ортчизы кадь, спортсменъёс бере лымы гинэ пурӟыса кылиз. Воргоронъёс пӧлын шаплыгес вал Ижысь куасэн бызьылӥсьёс. Нырысетӥ интые потӥз Роман Тарасов. Кыкетӥ инты понна пӧсь нюръяськон пуромиз. Финиш гожез куинь мурт огвакытэ выжиз. Озьы ке но кыкетӥ интые потыны удалтӥз Уваысь Сергей Тарасовлы, куинетӥ луиз Ижысь Равиль Валиахметов. Нылкышноос пӧлын нырысь куинь интыосты люкизы Киясаысь Оксана Шамшурина, Уваысь Ольга Веретенникова но Можгаысь Лилия Васильева.Та ужрадэ туэ 15 сюрс 580 мурт пыриськиз. Ижевск, Сарапул но Можга городъёсын сяна, 20 ёросын улӥсьёс куас сюрес вылэ потазы. Ёросъёсы быдэн 250-300 изьыос но номеръёс люкылэмын вал. Но кызьы шуэ Шарканысь Сергей Чернов, шарканъёс изьы понна уг бызьыло.Валентина Емельянова. Теги: АлександрВолков Иж Шаркан | Спорт |
Виталий Пронин Россиын юнматэмын экстремизмен нюръяськонлы но калык кусыпъёсты юнматонлы сӥзем программаос. Кыкез но чакламын 2025-тӥ арозь. Со вылэ пыкиськыса, асьсэлэсь программаоссэс кылдытыны кулэ улосъёс но.Лыдпусъёс малпаськыто Элькунамы дауръёсын 100-лэсь ятыр пӧртэм калыкъёс эшъяськыса, ог-огзэс валаса, уло. Асьмелэн вань Эшъяськон юртмы, ужа Нациосын ужан политикая министерство, кылдытэмын 32 калык огазеяськонъёс. Мар лэсьтыны луэ на калыкъёслэсь кусыпъёссэс юнматон понна? Та юанлы валэктон утчазы Кун Кенешысь котырес ӝӧк сьӧрын. Отчы люкаськылӥзы парламентысь депутатъёс, министерствоосысь но ведомствоосысь валтӥсь специалистъёс, общественной огазеяськонъёслэн ёзчиоссы. Кенешонэз нуиз Кун Кенешысь Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов.Вераськон ӟырдыт пӧрмиз. Чузъяськизы кӧня ке пумо докладъёс, котькудаз - малпаськонэ уськытӥсь лыдпусъёс, ужпумъёс. Умой валаськиз: элькунмы Россиысь шыпыт улосъёс пӧлы пыре ке но, шугъяськытӥсез ӧжыт ӧвӧл. Озьы калык пӧлын юалляськонъёс возьмато: та вакытлы республикаысьтымы ог 66 процентэз улӥсьёс пӧртэм калыкъёс куспын шунытэсь кусыпъёсты пусъё. Но 34 процентэз таин соглаш ӧвӧл. Ог 80 процентэз котькыӵе выжысь калыкъёсын огкадь верасько. Но ог 20 процентэз нырысь учко, кин сылэ азязы. Озьыен, котькуд витетӥез пумита тусъя.Нациосын ужан политикая министрлэн нырысетӥ воштӥсез Павел Орлов верамъя, мукет калыкъёсын огкыл шедьтыны пумит кариськисьёс уката трос егитъёс пӧлын.- Туэ ар ӵоже пӧртэм калыкъёслэн кусыпъёсынызы герӟаськем 14 йыруж пусъемын, законэз тӥясьёс пӧлын бадӟым люкетэз - 16-30 аресъемъёс, - вераз МВД-ысь экстремизмен нюръяськонъя центрлэн кивалтӥсезлэн воштӥсез Михаил Шутов но. - Пӧртэм калыкъёсты ог-огзы вылэ узатыса, тросэз Интернетэ видеороликъёс тыро. Куд-огез калыкъёслэн осконзы вылын шудэ. Озьы туэ ни шаерамы секта кылдытӥсь воргорон ӝегатэмын.Михаил Шутов ӧз ваты: Украиналэн армияз но Удмуртиысь кӧня ке мурт ожмаське, бадӟым люкетэз - студентъёс, но вань азьвыл военнойёс но. Таос, пе, Россие бырытсконо кариськизы ке, уголовной кыл кутон улэ кыскемын луозы, угось Киев палан нюръяськон озьы ик экстремизмен лыдъямын. Калыкъёслэн кусыпъёссылы сӥзем кенешон.Учконо-а, ӧвӧл-а синме?- Адямиослэсь йырзэс поромытыны секытгес луысал, пӧртэм калыкъёслэсь сям-йылолъёссэс, культуразэс тодысалмы ке, - оске Павел Орлов. - Угось шаерамы лыктӥсь котькуд калыклэн аслаз валанъёсыз. Кылсярысь, Кавказысь потэмъёс уг ярато синме меӵак учкыса вераськисьёсты - асьсэды вылэ пуктӥсь, тушмон луыны дась луись муртъёс гинэ, пе, озьы выро. Таӵе учыръёс бордысь но ӵемысь пото валамтэос.Мар кароно югдурез тупатон понна? Одӥгез амал: социальной сетьёсын ялан нуоно валэктон уж, телевидение пыр ӵемгес возьматъяно, газет бамъёсын ӵемгес гожъяно пӧртэм калыкъёслэн улон-вылонзы, сям-йылолъёссы сярысь. Эшшо кулэ книгаос, дышетон удысэ пыӵатоно калыкъёслы сӥзем пӧртэм программаос...- Пӧртэм выжыысь калыкъёсын шонер вераськыны ялан дышетоно кун но муниципал ёзъёсын ужасьёсты но, - мылкыдзэ вераз Павел Орлов ик.Нош Историяя, кылъя но литературая Удмурт институтлэн директорез Алексей Загребин ӝожмемзэ вераз этнология удыслы кадръёсты дасянын югдур сярысь. Удмурт кун университетысь этнология кафедра борды, пе, берло 3 ар куспын гинэ 4 мукет кафедраосты ватсазы ни. Таин но, шӧдске, уг буйгало - нош ик ветло оптимизация ортчытон сярысь вераськонъёс.Аслэсьтыз чурыт малпанзэ вераз «Удмурт Кенеш» огазеяськонлэн тӧроез Игорь Семёнов. Асьмелэн, пе, кун кылъёс сярысь законмы гинэ но вужмемын ни - вылезлы проект дасямын, но Кун Кенешысь депутатъёс сое эскерыны-кутыны сокем ик уг дырто кадь. Юнме меда асьсэдыз удмурт шуисьёслэн лыдзы берло дыре ог 50 сюрслы кулэсмемын?Шуныт кыллэн кужымезКотрес ӝӧк сьӧры люкаськемын вал калык огазеяськонъёслэн кивалтӥсьёссы но. Соос но вераськизы ог-огмес гажанлэн кулэлыкез сярысь. Куддыр со, мукет выжыысь калыкъёслы сяна, бускельёсмылы, ӵош ужась эшъёсмылы но уг тырмы. «Урарту» армян огазеяськонлэн кивалтӥсез Мнацакан Аракелян тодаз вайиз Ярын луэм учырез. Улонысь кошкиз Быдӟым тыложысь ветеран. Кузпалыз бӧрдэ, пе, ватыны нокин уг юрттӥськы шуыса. Кавказысь вуэм семья гинэ палэнтӥ ортчымтэ. Шат сюлэмъёсмы сокем чурытомемын?- Мон эмъясе дышетскемын, - шуиз М. Аракелян. - Соин ик туж умой тодӥсько: адямилэн 60 процентэз сямыз выжысь выжые кыле. Нош 30 процентэз юнма, 6 арес тырмытозяз, отӥяз со 10 процентлы гинэ воштӥськыны быгатоз на. Нош кин покчи пиналъёсмес 6 аресозь визьма? Нылпи садысь воспитательёс, воспитательёслы юрттӥськисьёс, выж миськисьёс. Нылпи садъёсын ужаны кулэ вылӥ тодон-валанъёсын психологъёс!Трос ӵектонъёс люкаськизы котрес ӝӧк сьӧрын. Соос вылэ пыкиськыса, дасямын резолюция. Со келямын луоз министерствоосы но ведомствоосы, интыосысь аскивалтон ёзъёсы, калыккуспо огазеяськонъёсы. Соос но, оло, ӵектозы на калыкъёслэсь кусыпъёссэс юнматон амалъёсты. Бӧрысь соос пыртэмын луозы элькунамы экстремизмен нюръяськонъя программае.Элина Кумачёва Теги: калык Калыккусыпъёс | Югдурез утён |
Виталий Пронин Валэктон сётэ Пенсиосъя фондысь социальной выплатаосъя ёзлэн кивалтӥсез Татьяна Храмцова Кылӥ, 1-тӥ мартысен ужтэк кылемъёслы но биржае султэмъёслы пичиез уждун (МРОТ) мында пособие тыриськоз шуыса. Мон ужтэк кыли 28-тӥ феврале, кӧня тыриськоз мыным? Со сяна, коронавирусэн йырин уноез ведомствоос калыкен кусып возёнлэсь алэмын, кызьы та вакытэ центре вазиськоно? Н. Исаков. Можга кар 12-тӥ апреле Правительство юнматӥз 485 номеро постановленизэ. Со пыӵаны кутскиз 17-тӥ апрельысен. Отын пусъемын: 1-тӥ мартысен ужтэк кылемъёслы но калыкез уже интыянъя службае учётэ султэмъёслы тыриськоз пичиез уждун — МРОТ — мында пособие. Солэн быдӟалаез 12 сюрс 130 манет, но со борды ватсаське на улос коэффициент. Озьы элькунамы пособилэн быдӟалаез люкаське 13 сюрс 949 манет 50 копейка. Тамында пособие тыриськоз пандемия вакытэ: апреле, мае, июне. Тӥ 28-тӥ феврале ужтэк кылиллямды, озьыен, та постановленилэн куронъёсызлы уд тупаське. Но ӝожомыны мугез ӧвӧл: угось тӥ официально ужаськоды, уждун басьтӥськоды ке вал, озьыен, 6 толэзь ӵоже пособие басьтоды. Солэн быдӟалаез тупатӥськоз, уждундэс лыдэ басьтыса. Нырысетӥ 3 толэзь ӵоже тӥледлы тыриськоз шоро-куспо уждундылэн 75 процентэз, эшшо 3 толэзь куспын басьтоды 60 процентсэ. Но пусйыны кулэ: шоро-куспо уждунды бадӟым вал ке но, МРОТ-лэсь но со борды ватсаськись улос коэффициентлэсь ятыргес уд басьтэ — пособиды луоз 13 сюрс 949 манет 50 копейка. Лыдэ басьтэ тазэ но: пособие шоро-куспо уждундыя тыриськоз, ужам дырды 26 арня (ӝыны ар) люкаське ке. Со сяна, тӥ уволить каремын ӧй вал ке дисциплинаез тӥямды, оскем ужез быдэстымтэды понна. Озьы ке, тӥледлы тыриськоз тужгес пичиез пособие — 1 сюрс 500 манет, бордаз ватсаськоз на 225 манет мында улос коэффициент. Нялтас вераса, тамында ик тыриськоз кемалась ужтэк пукись но биржае 1-тӥ март бере султэмъёслы но. Пусйытэк кельтыны уг луы тазэ но: 1-тӥ март бере предприятизэс пытсазы, ужтэк кылизы ке, нимаз предприятиослэн (ИП) кивалтӥсьёссы но пичизэ пособиез — 1 сюрс 725 манет — басьтозы. Нош со дорын ужамъёслы но биржае султэмъёслы пособие тыриськоз, шоро-куспо уждунзэс лыдэ басьтыса. Калыкез уже интыянъя ёзъёс, зэм но, та вакытэ калыкен кусып возёнлэсь алэмын. Но регистрациезортчыны но биржае султыны юрттоз Интернет. Со понна пыроно Удмурт Республикаысь Калыкез уже интыянъя службалэн интерактивной порталаз таӵе адресъя:szan.mintrud18.ru. Отысь «Личный кабинет» сэрег пыр кулэ луись документъёслэсь туспуктэмъёссэс (скан) юнматоно. Первичной регистрациез ортчемды бере тӥледлы жингыртозы яке электрон почтаяды ивор ыстозы службаысь специалистъёс, оло, кыӵе ке документ уг тырмы на. Та бӧрсьы тӥледыз учётэ султытозы, та сярысь телефон яке электрон почтады пыр ивортозы. | Иворъёс |
Виталий Пронин Журналистъёсын пумиськылӥз Кун Кенешысь Наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова. - Шаерысьтымы 11-тӥ классэз йылпумъясь 6 сюрслэсь ятыр нылпиос ЕГЭ сёто, - вераз со. - Та амал юнматэмын федерал законэн, соин ик улосъёс экзаменъёсты асьсэ сямен тупатыны уг быгато. Бен, ЕГЭ-лэн тырмымтэосыз арысь аре шараясько, соин ик сое радъянэ но выльдонъёс пыртӥсько. Туэ, кылсярысь, математикаез сётозы 2 пӧртэм: та предметэз вузъёсын дышетыны чакласьёслы заданиос секытэсьгес каремын.Берло дыре уката бадӟым саклык висъяськыны кутскиз ӟуч кыллы - таӵе курон пуктэ Президент В. Путин. Озьы туэ выпускникъёс декабрь толэзе ик гожтӥзы ни сочинение. Удмуртиысь пиналъёс сое вормизы. Гурт школае ужаны лыктӥсь егит дышетӥсьёслы но воспитательёслы 1-тӥ арзэ ужамзы понна 40 сюрс манет, 2-тӥ ар понна 60 сюрс манет но 3-тӥ ар понна 80 сюрс манет сётӥськоз.- Тыршисько дышетӥсь-ёслэн ужан радлыказы пыриськытэк, - пусйиз Н. Сударикова. - Но мыным уг кельшы, куд-ог школаосын ӟуч кыллы дышето ке одӥгъёсыз дышетӥсьёс, литературалы - мукетъёсыз. Та предметъёс люконтэм луыны кулэ.Дышетскон арез оглом йылпумъянлы Н. Сударикова ӟеч дунъет сётӥз. Нылпиосмы устоесь тодон-валанъёссэс возьматӥзы олимпиадаосын. 100 мурт пыриськиз Россиын радъяськись вожвылъяськонъёсы, со пӧлысь 11-ез 1-тӥ интые потӥзы, 37-ез - 2-тӥ но 3-тӥ интыос басьтӥзы. Нош Пичи Пурга ёросысь Пугачёво школаысь Т. Вершинина но Ижысь 29-тӥ лицейысь И. Бычков Россилэн сборнояз сюризы, табере кунмылэсь данзэ калыккуспо вожвылъяськонын утёзы. Татьяна - физкультурая, Иван - математикая.Эшшо: Кун Кенешысь депутатъёс законэн юнматӥзы, гурт школае ужаны лыктӥсь егит дышетӥсьёслы но воспитательёслы 1-тӥ арзэ ужамзы понна 40 сюрс манет, 2-тӥ ар понна 60 сюрс манет но 3-тӥ ар понна 80 сюрс манет сётӥськоз шуыса. Нырысетӥ ар ортчиз, озьыен, туэ сентябре-октябре коньдонэз соос басьтыны кулэ ни.- Туннэ нуналлы 34 егит специалистлэн документъёсыз вуэмын, - вераз Наталья Сударикова. - Малпаськом, гужем вылтӥ таӵеос тросгес луозы. Соослы коньдон тыронлы элькун бюджетын 4 миллион манет чакламын, со 100 специалистлы тырмымон.Элина Кумачёва Туспуктӥз Александр Горбунов Теги: гуртудыс дышетон | Улон-вылон |
Виталий Пронин Дуннеысь югдурен валче али шуге-леке вуэмын пӧйшур вордонэн вырись предприятиос. Соослы юрттыны ужпум пуктэ Россиысь Гурт удысъя министерство. Адямиос шуак дугдӥзы шуба, кулэсь вурем арбериос басьямысь. Соин ик предприятиос трос ыштонъёс адӟо. Али Россиысь 36 предприятиос пӧйшур вордо. Татын ог 352 сюрс йыр живот. 83 процентэз — чайы (норка), 13 процентэз — соболь, 3 процентэз — ӟичы но песец. Можгалась но Кизнер ёросысь хозяйствоос Россиын кужмоосыз луо. Татын 32 сюрс пӧйшуръёс лыдъясько. Та лыдпусъя Удмуртия 4-тӥ интыын. Предприятиос ворсаськизы ке, адямиос ужтэк кыльыны быгатозы. Нош туннэ животъёслы сиён басьтыны но шуг. Соин ик Удмуртиысь Гурт удысъя но сиён-юонъя министерство чакла сиён басьтыны быдтэм уксёзылэсь оглюкетсэ ке но берыктыны. Со сяна, басьтэм кредитлэсь процентъёссэ берыктыны субсидия сётӥськоз. Елена Сараматова | Иворъёс |
Виталий Пронин Тужгес секыт шудон ортчиз ӵошатсконлэн берпуметӥ нуналаз.Кылем арня пумын ортчиз Удмурт Республикалэн Тӧроезлэн кубокез понна следж-хоккеен шудон.Отчы Россиысь 4 команда пыриськиз. Тужгес секыт шудон ортчиз ӵошатсконлэн берпуметӥ нуналаз. Финалын пумиськизы «Удмуртия» но Москва улосысь «Белые медведи» командаос. Ижысь следж-хоккеистъёс 6:1 лыдын вормизы. 3-тӥ интые потӥз Москва улосысь «Феникс» команда.Валентина Емельянова | Спорт |
Виталий Пронин Ува Чылкытатӥськизы Удугучин гуртын утялтӥськон толэзь ортчиз.Вордскем гуртсы чылкытгес мед луоз шуыса, тулыс но сӥзьыл ӵужон мыло-кыдо куто школаын, нылпи садын, культура юртын, гурт администрациын, аптекаын тыршисьёс. Ужан юрт котыръёсыз утялтэм сяна, Быдӟым оже быремъёслы синпелет но автобус дугдылон дорысь усем куаръёсты ӵужизы-утялтӥзы. Муниципал кылдытэтысь специалист Наталья Огальцева ивортэмъя, толэзь куспын 20 кубометр жуг-жаг люкамын. «Свобода» хозяйство но та ужрадлэсь палэнэ уг кыльы, со техника висъя. Нимаз юртъёсын улӥсьёс но асьсэ корка котыръёссэс чылкытатӥзы.Эгра Кино учкозы Эгра каргуртын туннэ усьтӥськиз кинозал.Та вакытэ Эгра ёросын ог 38 сюрс адями улэ. Ёросын 70 пала культура юртъёс. Тужгес бадӟымъёсыз интыяськемын Эгра каргуртын, отын вань Эшъяськон юрт, «Нефтяник» культура юрт, музейёс но калык киужъёсъя центр. Нош дэмен кино учкон интызы ӧй вал. Кызьы ивортӥз Эграысь Эшъяськон юртлэн кивалтӥсез Елена Петухова, кинозал пуктэмын Россиысь утэм грант - 5 миллион манет - чотын. Кинозал 250 интылы чакламын, со туала куронъёслы тупа. 21-тӥ октябре залэз усьтон дыръя люкаськем калыклы нырысьсэ кино возьматозы.Кез Шулдыргес луиз Ёросысь культура юртъёсын гужем ӵоже выльдон-тупатъян ужъёс ортчытэм бере кырӟан-веран сезон усьтӥське.Клубъёсты тупатъянлы 1 миллион манет пала висъямын ке, 769 сюрс манетэз уже кутэмын ни. Со коньдонэн Степанёнки клублэсь липетсэ воштӥзы, Зӧк Олыпын котёлзэ но шуныт сётӥсь гумыоссэ тупатъязы, ёрос музейын выль фондохранилище кылдӥз, «Леспромхоз» культура юртын выль сцена пуктӥзы, косякъёссэ воштӥзы, Пужмезьысь клублэсь гурзэ выльдӥзы, Сыгаын шунтӥськон гумыоссэ тупатъязы. Матысь дыре корка пырон ортчытыны чакламын Кабалудын но Югуртын. Выльдэм-тупатъям культура юртъёсы калык мыло-кыдо лыктэ, концертъёс шулдыргес ортчо.Иж Паралимпиецъёслы юрттоно Рио-де-Жанейро городын ортчем Паралимпиадае Удмуртиысь 3 мурт мыныны кулэ вал, нош соослы бадӟым вожвылъяськонэ пыриськыны ӧз кылды.Озьы ке но мугорез кыдатон культурая, спортъя но егитъёсын ужан политикая министр Игорь Краснов пумиськылӥз великен ворттылӥсьёсын - Кизнерысь Сергей Пудовен, Ижысь Арслан Гильмутдиновен. Ортчем арлы йылпумъянъёс лэсьтӥзы но матысь 4 арлы выль ужпумъёс пуктӥзы. Пумиськон дыръя сюлмаськонъёссэс но шараязы. Арсланлы ӝегатскытэк операция лэсьтоно, нимысьтыз ӟеч протез пуктоно. Спортсменлэсь сюлмаськонзэ шаерысьтымы кивалтӥсьёс кылӥзы но юрттом шуизы.Кияса Пичиысен тодозы Алигес Вуж Тӥгырмен гуртысь нылпи садын «Огъя семьяын» нылпи фестиваль ортчиз.Отчы пыриськизы удмуртъёс, бигеръёс, ӟучъёс но армянъёс. Нылпиос учкисьёсты асьсэ гуртъёсысьтызы дано адямиосынызы, кырӟан-веранъёсынызы но сям-йылолъёсынызы тодматӥзы.- Ужрад пайдалыко но тунсыко ортчиз, - шуо нылпи садын ужасьёс. - Пиналъёс пичиысен тодматско пӧртэм выжы калыкъёслэн сям-йылолъёсынызы, культураенызы. Данэ потэм адямиос сярысь вераны быгато, соос кадь луыны тыршо.Алнаш И. Ивановез буре ваён Улын Котныр школаын буре вайизы ас пал адямизэс Иосиф Ивановез.Ар талэсь азьло улонысь кошкиз Удмуртиысь культура удысысь дано ужась, Алнаш ёрослэн дано адямиез, тодмо журналист но нылпи кылбурчи Иосиф Зотович Иванов. Сое буре вайыса, 20-тӥ октябре Улын Котныр школа борды пул шуккизы. Ӵыжы-выжыосыз, ёросысь дано адямиос сяна, ужрадэ вуылӥзы И. Ивановлэн матысь эшъёсыз: Ижысь писательёс но Россиысь Кунгожсьӧр ужпумъёсъя министерствоын ужам, Алнаш ёросысь Варали гуртын вордскем Борис Семёнов.Кизнер Безменшур - музейын Ёросысь шаертодонъя музейын ужасьёс та нуналъёсы Безменшур гуртэ потазы.Отын соос гурт калыкен но пересьёсын пумиськылӥзы, гуртлэн историез сярысь юалляськизы, туспуктэмъёсты но вашкала арбериосты утчазы-шедьтӥзы.Безменшур кылдэм 1774-тӥ арын. Гуртоос кирпич поттылӥллям, бунлэсь пӧртэм арбериос лэсьтылӥллям. Безменшурлы но та муниципал кылдытэтэ пырись гуртъёслы сӥзьыса, шуркынмон толэзе Кизнерысь шаертодонъя музейын адӟытон усьтӥськоз.Дасязы Валентина Емельянова, Любовь Тихонова Теги: ёросъёс | Улон-вылон |
Виталий Пронин Сарапул ёросысь Уральское черкогуртын пуктӥське курка вордонъя, сӥльызлэсь сиён лэсьтонъя но вузанъя, комбикорм лэсьтонъя комплекс. Берло дыре курка сӥльлы Удмурт шаерын но гочасьёс трос луизы. Угось сӥлез туж пайдаё. Соин ик комплекс пуктонъя проектлы асьме Правительство дурбасьтӥз.Та проектэз улонэ пыӵатон вылысь республикамылэн бюджетысьтыз туэ висъямын 27 но ӝыны миллион манет. Гурт удысъя но сиён-юонъя министрлэн воштӥсез Олег Пушкарёв верамъя, рос-прос ужаны кутскыны кулэ со 2017-тӥ арын. Комбикорм лэсьтонъя заводэз ӝутэмын ни. Кылем арысен отын потто ни пудолы, тылобурдолы но чорыглы сиён.Елена Сараматова Туспуктэм: visualrian.ru Теги: гуртудыс сиён-юон | Иворъёс |
Виталий Пронин «Билингва» центр но «Удмурт нылкышно кенеш» Интернетын ялӥзы «Ӵужанай (песянай) доры сюрес» конкурс. Та темая кылбур, верос, выжыкыл малпаны ӧтё 14 аресозь нылпиосты. Ужъёсты ыстоно «Удмурт нылкышно кенешлэн» в «ВКонтакте» вотэс бамаз 28-тӥ июлёзь. 3 кужмоосыз гожъяськисьёс пусъемын луозы синпель кузьымъёсын, вань мукетъёсызлы сётӥськоз сертификат. Ужъёс поттэмын луозы огазеяськонлэн «ВКонтакте» вотэсбамаз, устоосыз печатласькозы «Ӟечбур!» газетын. Вормисьёслы нимаз кузьымъёс дася на «Удмурт нылкышно кенеш». Та конкурс удмурт кылэз калык пӧлын вӧлмытон, анай кыллэсь данзэ будэтон понна чакламын. Ангелина Снигирёва | Улон-вылон |
Виталий Пронин Кезьытъёс кышкыт ӧволЧалмыт. Уг кылӥськы куара.Уг дырты усьыны лымы.Дӧдьы улын гинэ шараЛымы дӥсьтэ ӟукыртыны. Ф. Васильев | Иворъёс |
Виталий Пронин Россиысь Гурт удысъя министерство ивортэмъя, странаысьтымы гуртъёсты азинтонлы туэ висъяськоз 42 миллиард 200 миллион манет тыр юрттэт.Та чакламын «Россиысь гуртъёсты азинтон» федерал программа улсын. Кылем арлэн пумаз та программаез улонэ пыӵатонлы ватсаса висъяськиз 2 миллиард 300 миллион манет коньдон. Кыӵе ужъёслы висъяськоз та юрттэт? Та программа чотын улон инты пуктӥськоз гуртъёсын улон интылы ёрмисьёслы, 3 сюрслэсь ятыр иськем пала чагыр эстӥськон, 2 сюрс иськем мында ву гумыос кыскемын луозы. Программаез улонэ пыӵатон улсын Россиысь гуртъёсын ӝутӥськозы школаос но нылпи садъёс, клубъёс но фельдшер пунктъёс.Елена Никитина Туспуктэмез: www.xsunx.ru | Иворъёс |
Виталий Пронин Дуннеын Нырысетӥ вормон Казахстанлэн шоркараз, Астанаын, ортчиз Сириын югдур сярысь кенешон. Отчы пыриськизы Россиысь, Турциысь, Иранысь, Казахстанысь, США-ысь делегациос.Нырысьсэ одӥг ӝӧк сьӧры пуксьылӥзы Сириысь правительстволэн но оппозицилэн делегациоссы. Соослэн синмысь синме вераськемзы - нырысетӥ вормон. Бен, котыр ласянь огкылэ вуон сярысь вераны вазь на. Но та уж азинтэмын луоз. Россия, Турция но Иран кенешизы: ожмаськон выльысь медаз пуромы шуыса, югдурез чакланъя огъя группа кылдытозы.Сириын югдур сярысь кенешон ортчыны кулэ на Женеваын 8-тӥ феврале, сое радъя ООН.Россиын Жугиське ке - яратэ? Кун Дума кыкетӥ лыдӟемен юнматӥз семьяын жугиськисьёсты кыл кутон улэ кыскон сярысь законэз.Таӵе учыр нырысьсэ шараяське ке, тупатэмын луоз тыриськон. Кык но солэсь трос пол ке, укылтэмъяськисез пытсэт улэ келяны луоз. Вал ӵектӥсьёс: нырысетӥ ползэ ки ӝуткасьёсты но жаляно ӧвӧл, соку ик уголовной кыл кутон улэ кысконо.Но депутатъёс пӧлысь данакез чӧлскизы калык пӧлын юалляськонъёс вылэ. Ог 60 процентэз адямиос шуо: семьяын котьмар луэ.Законлы проект куинетӥ лыдӟемен кутэмын луоз 27-тӥ январе.Удмуртия Бӧдьяослы кузьым Удмуртилэн Тӧроез Александр Соловьев тодматскиз, кызьы Якшур-Бӧдьяын мынэ куас базаез выльдон.Та вакытэ юртлэсь пушсэ тупатъяло. 23-тӥ феврале татын Гурт шудонъёс усьтӥськозы ни.Куас база бордын ӝутӥсь-ке на хоккеен шудӥсьёслы кылиськон интыосын пристрой. Озьы ик Удмуртиын нырысьсэ пуктӥське липет улын хоккеен шудонъя коробка.Якшур-Бӧдьяын база выльдӥське элькун коньдон чотын. Солэн дуныз 50 миллион манетлэсь ятыр. Отын одӥг вакытэ 250 адями мугорзэ кыдатыны быгатоз.Дасязы Ангелина Снигирёва но Элина Кумачёва Теги: Дуннеиворъёс | Улон-вылон |
Виталий Пронин Ветло вераськонъёс, удмурт кылын видеоблог усьтӥськоз шуыса. Ойдолэ азьло кенешомы, мар со видеоблог но малы со кулэ. Кӧня ке ар талэсь азьло видеоблогеръёс шоры шузи-мазиос шоры кадь учкылӥмы. Сылэ камера, вадьсаз пуке егит нылаш яке пияш но малпанъёссэ вера, эшшо, кулэ-а, ӧвӧл-а, олокыӵе но сленговой кылъёсты пыртылэ. Али со карикатурной тусэз вунэтӥськомы ини. «Ютубетӥ» калгыса, валаськомы, та вотэс бам аспӧртэм платформа луиз шуыса. Отын котькуд адями быгатэ кыӵе ке проект кылдытыны. «Видеоблогер» валатон но паськытаз, али со «тележурналистэн» ваче вамышъя. Кылсярысь, тросэз журналистъёс телевизорысь вотэсэ пегӟо. Отын, пе, коньдон тросгес поттыны луэ, «озьы я тазьы кар» шуисьёсыз но ӧвӧл.Тани ар талэсь азьло вотэсэз бугыртӥз Юрий Дудь. Абдрано кадь, вотэсын ӵемысь вакчи гожтосъёсты, вакчи видеоосты гинэ учкиськомы, нош татын час пала кыстӥськись интервьюос 7 миллионлэсь трос просмотр люкало. Бен, дышем интервьюослэсь но телепередачаослэсь «вДудь» каналлэн выпускъёсыз висъясько: татын пӧртэм темаосты ӝутыны уг возьдасько. Лэсьтэмын рос-прос, быдэс командаен. Шуыны луоз, Дудь тележурналистикаез вотэсэ поттэ, интервью жанрен калыкез мургес тодматэ. Тросэз ютуберъёс видео кылдытон борды умой-умой кутско. Со выль индустрия, кудӥз, нуналысь нуналэ аслэсьтыз аудиторизэ будэтыса, тӧлпери кадь пыре учкисьлэн улоназ.Солэн аслаз жанръёсыз но кылдо. Со сярысь, дыр, студентъёс быдэс дипломной уж но пӧрмытыны быгатысалзы. Кылсярысь, влог - улонысь видеосуредъёс, «мон адӟисько, малпаськисько» шуыса лэсьтӥсько; вайн - вакчи серемес видео; пранк - розыгрыш, тодӥськоды на-а, азьло телевизоретӥ возьмато вал «Вас снимает скрытая камера» выллем передачаосты, туж соослы кельше; эшшо паськыт вӧлмиз на бьютиблог, отын нылашъёс (бен, пияшъёс но) буяськыны, йырси кутыны дышето. Пӧртэм челленджъёс, коллаборациос сярысь, дырдэс быдтыса, ум вералэ ни.Нош удмурт учкисьлэн улоназ анай кылыныз видеоблог пыроз-а? Малпаськоно ке, видеоблог нергеосты кылдытыны могтӥськонъёс вал ни, кылсярысь:- «MTV-Udmurtia» огин. Солэн пуштросэз кылдӥз пӧртэм аръёсысь но интыосысь шедьтэм видеоосын, нош выль, юри блоглы дасям материал ӧз вордскы.Та бамъёсын видеоос пото туж шер. Валамон ини, видео лэсьтыны трос дыр но усто техника кулэ. Со ик шугъяськытэ, дыр. Со гинэ-а?Мар веранэз видеоблог сярысь, куке асьмелэн огшоры блог гинэ но ыше ни ке. Азьло ваньзы мыло-кыдо верасько вал «Удмурт блогиня» вожвылъяськон сярысь, куспазы кенешо, кинлэн блогез тунсыкогес, кин мае лыдӟе. Озьы «Шунды» огазеяськонлэн «Вамыш» лагеряз но журналистикалы сӥзем сменаын егит блогеръёсты будэтыны тыршизы. Зор бере губи кадь потӥзы выль бамъёс, нимъёс. Кызьы потӥзы, озьы ик быризы. 1-2 гожтос бере ваньмыз кысӥз.Но тае, дыр, валэктыны луэ социальной сетьёслэн азинскеменызы но. Али капчигес гожтыны малпанъёстэ «ВКонтактеын» я «Инстаграмын», соку тонэ тросгес адями но адӟоз, лайкъёсъя но вераны луоз, яра-а калыклы. Тани «Дартлэн» кылем номераз но удмурт инстанылъёс сярысь гожтӥмы вал.Оглом учкыса, али удмурт Интернет мӧзмыт луэмын. Тросгес кыӵе ке официальной информация, иворъёс, нош малпанъёс, споръяськонъёс, тунсыко пабликъёс мырдэм вордӥсько. Шер адӟод постъёсты, кудъёсыз улын 2-3 ке но комментарий гожтэмын.Мар шуоно? Ваньмыз асьме киын. Ӧвӧл витёно кушаса сётэмез, аслыд лэсьтоно туала улонэз. Оло, ӵапак вуоно видеоблогер али, та кылъёсты лыдӟыса, кутоз камеразэ но усьтоз «Ютуб» каналзэ.Мария Емельянова | Улон-вылон |
Виталий Пронин Кияса библиотека ёросысь шаерчиослэсь выль книгазэс поттӥз. «Не исчезай, моя деревня...» книгаен тодматскыны лыктӥзы соос, кин люказ бырем гуртъёс сярысь туспуктэмъёсты, тодэ ваёнъёсты, исторической справкаосты, документъёсты. Книгалэн вылбамыз Ортчем 90 ар ӵоже Кияса ёросын быризы ог 55 пичи гуртъёс, починкаос. Будэтыны кулэ: та дыр ӵоже одӥгез но удмурт гурт ӧз ышы — 7-ез ик улэпесь. Тросгес быризы ӟуч гуртъёс, огез — бигер починка. Библиотекаысь шаертодонъя отделэн кивалтӥсь Назиля Куштанаева верамъя, выль книгае пыризы Медвежье, Старо-Зайчиково, Тимеево гуртъёс сярысь материалъёс. Малы? Та бырем гуртъёсысь калык ачиз вазиськиз книга поттон пумысен. Уж азьланьтэмын луоз, тыршом вань бырем гуртъёс сярысь материал люканы, оскытӥз билиотекарь Н. Куштанаева. — Милям Медвежье гуртмы пичи ӧй вал, — вера татын вордскем, будэм Галина Шадрина, — гуртамы 3 лавка вылэм, бӧрысь сельсовет кылдӥз, 3 колхоз, 7 классъем школа. Ми данъяськиськом Александр Макаров писателен, Анатолий Сутягин композиторен. Со сярысь нимысьтыз вераны луоно: А. Сутягин — ӟуч адями, гожъяз удмурт кырӟанъёс, кивалтӥз Пичи Пургаысь «Юж-Пурга» калык коллективен. (Нош куке кылдӥз «Яжбахтинский» совхоз, школамес 3 тракторен кыскыса, Первомайск посёлоке нуизы). Школаез нуизы, гуртэз «Путь к коммунизму» колхозэн огазеязы, вуз карон-эмъян юрт но тӧлӟиз — со ик луиз гуртлэн быронэз. 70 юртъёс бервылын кускозь турын будэ, писпу, куак басьтӥз. 1990-тӥ аръёсысен гуртоос арлы быдэ сямен люкаськыло куке но бадӟым, шулдыр Медвежье гуртсы бервылэ. Туэ 25 ар луысал ни нырысь пумиськон радъям дырысен. Кенешизы вал нош ик люкренак люкаськыны, но коронавирус пыдзэ пуктӥз. Николай Красильников но Алефтина Шадрина тодазы вайизы Старо-Зайчиково ышем-бырем гуртсы сярысь. Татын 23-25 юрт вылэм. 1930-тӥ аръёсы артысь Уддяди гуртысь ог 10 семьяос Старо-Зайчиковое выжиллям: музъем ваньмызлы тырмем. Шур сьӧрын — удмурт семьяос, тупалан — ӟучъёс. Вылэм клубзы, магазинзы, нош школае ветлӥллям 4 иськеме — Уддядие (Карамас-Пельга). Вань ӟуч нылпиос удмурт кылэз дышетӥзы, али но ваньзы тодо-валало асьме кылмес. Удмуртъёс та гуртэз Купча нимазы, ма, ӟучъёс но ӵемысь озьы шуылӥзы. Купчаос но радъялляло пумиськонъёс, уг вунэто вордскем интыоссэс. Тимеево гурт узыр В. Новокшенов вузчилэн гуртэз вылэм. Покров черксэс Киясае нуизы, татын 1942-тӥ арозь ёрос больница вал, бӧрысь со выжиз ёрос центре. Спирт дасян пичияк заводзы вылэм, сое Сарапулэ валэн нуиллям. 1960-тӥ аръёсы татысь детдом ворсаськем бере (ужаз 1942-тӥ арысен) бушам юртъёсын пионер лагерь усьтӥськиз. Огаз гурезь бамалын, пужымъёс улын, али но бызе ошмес, излэсь юнматэм борддоръёс но сыло, вань на лыстэм пужымез (лиственница), гыркйыса лэсьтэм дырды. Ошмесысь ву та дырдыетӥ мынэ вылэм спиртзаводэ. Жаль, Тимеево гуртын дачникъёс гинэ уло на, син куспын ышиз историен герӟаськем гурт. Куное лыктэмъёс кема гинэ вераськыса пукизы, учкизы Александр Сажинлэсь бырем гуртъёс сярысь видеороликсэ. — Гуртъёсмы медаз вунэ вал, котькуд гурт бервылэ стела-указатель пуктоно, — шуо историкъёс-архивистъёс, — одно юрттом, та уж медаз вуны. 55 бырем гуртъёсмы пӧлысь улӟизы Михайловск но Пушин Мыс, но со дыре ик либыр-лябыресь Сутягино, Мало-Киясово, Кумырса, Шихостанка... Геннадий ПАРФЁНОВ. Кияса ёрос | Иворъёс |
Виталий Пронин Удмуртиысь иворъёс ГЛАЗ Робот пӧрмытъясьёс Пермьын ортчиз «РобоФест Урал» фестиваль. Отчы пыриськизы Глазысь Робот лэсьтонъя академие ветлӥсь пиналъёс. Огаз номинациын Данил Ахтариевлэн, Дамир Абашевлэн но Алексей Лекомцевлэн валче дасям машиназы нырысетӥ инты басьтӥз. Пусйыны кулэ, пиналъёсты ӟеч ужлы дышетэ Глазысь педагогикая институтысь физико-математической факультетысь студент Алексей Бушмакин. ЭГРА Буре ваён урок Кылем арын тулыспал малпамтэ шорысь улонысь кошкиз Удмуртиысь дано журналист Сергей Широбоков. Эгра ёросысь Чутыр палъёсын уг вунэто аспал эшсэс, ӟуч но удмурт кылъёсын потэм книгаослэсь авторзэс. Библиотекаын ужась Татьяна Иванова 9-тӥ-11-тӥ классъёсын дышетскисьёслы журналистэз буре ваёнлы сӥзем урок ортчытыны чакла. Библиотекаын ужалоз С. Широбоковлы сӥзем «Тодамы возиськомы, данъяськиськомы» адӟытон. ЮКАМЕНСК Ӵыжин люказы Юкаменск ёросын улӥсьёс «Глазов нюлэс» огазеяськонлы юртто. Январь толэзь куспын 12 тонна кыз ӵыжин бичазы. Азязы пуктэм планзэс ӧз быдэстэ ке но, огазеяськонлэн Юкаменск ёросысь ёзэныз кивалтӥсь Михаил Арасланов верамъя, мылкыдзэс уг куашкато. Угось сомында ӵыжин кемалась ӧз бичалэ ни вал. Вылаз ик, 1 килограмм понна 10 манет сётӥське. Ужрадэ мыло-кыдо пырисько гуртъёсын улӥсьёс, соос сик корам бервылысь ӵыжин окто. Та уж азинтӥське, ӵыжино ар 3 арлы одӥг пол луэ угось. ВАВОЖ Ужлы ӟудӥсьёс ӧвӧл Вавожысь ёрос библиотекаын ужасьёс нылкышно клуб кылдытӥзы. Шонерзэ ивортоно ке, клубез нокин юри ӧз кылдыты. Нылпи творчествоя центрысь дышетӥсь Любовь Банникова одӥг пол мылкыд кариз, ёросысь кибашлы нылкышноосыз люкаса, ыжгон гындон амалэн арбери лэсьтонлы дышетыны. 2-3 пол люкаськылэмзы бере, кышномуртъёс дышизы отчы ветлыны, табере чидатэк витё котькуд пумиськонэз. Матысь дыре нылкышноос доры куное лыктоз Ольга Шмакова, вуж дӥсьлэсь выль арбериос пӧрмытыны дышетоз. Тулыс матэктэмъя бакча емыш будэтон амалъёсын тодматскозы. ИЖ Арня ӵоже сием пельнянь Пельняньлы сӥзьыса, Ижын арня ӵоже пӧртэм ужрадъёс ортчо. Нуналлы быдэ городысь кудаз ке кафеын пельнянь кутонъя мастер-классъёс вал. Ас пӧраськон амалъёсынызы тодматӥзы немецъёс, украинъёс, удмуртъёс, узбекъёс, бигеръёс но армянъёс. Бадӟым ужрад йылпумъяськоз Яратӥсьёслэн нуналазы, 14-тӥ феврале, Шор площадьын. Арня ӵоже кутэм но сием пельняньлэсь лыдзэ шараялозы, тужгес ческытсэ дунъялозы, мылкыд карисьёс понна пӧртэм вожвылъяськонъёс, шулдыръяськонъёс ортчытэмын луозы. Ужрад кутскоз 12 часысен. МОЖГА Зарни шайба Шаерысьтымы нылпи командаос куспын хоккеен шудонъя «Зарни шайба» вожвылъяськон Можга городын ортче. Шудонлы кутскон сётэмын 10-тӥ феврале. Покчи пиналъёс пӧлын вормисе потӥзы Ижысь «Заря» но «Юниор», Эграысь командаос. Бадӟым пиос пӧлын вожвылъяськон азинтӥське на. Городъёсысь пиналъёс сяна, медаль понна нюръясько Сьӧлта, Якшур-Бӧдья, Дэри но Можга ёросъёсысь командаос. САРАПУЛ Пиналзэ кынтӥз Сарапулысь 19 аресъем анай вож нунызэ виемез понна кыл кутытон улэ кыскемын. Аслэсьтыз кӧто луэмзэ нылаш анай-атаезлы ивортылымтэ, нош нылпизэ городысь одӥгаз куштӥськем юртын ваем. Нылпизэ лымые зӥртэм. Кӧня ке улыса, егит анайлы секыт луэм, со «скороез» ӧтем. Та вакытэ уголовной уж ӝутэмын, егит муртэ 5 арозь пытсэт сьӧры келяны быгатозы. Валентина Емельянова Теги: ёросъёс иворкебит иворъёс | Иворъёс |
Виталий Пронин Ижысь Восточно-Европейсккой университет (МВЕУ) ӧтемъя шаерамы вуылӥз тодмо тележурналист, писатель, Россиысь телевидениея академилэн нырысетӥ президентэз Владимир Познер. Республикаямы со вуиз нырысьсэ.Франциын вордӥськем, трос аръёс ӵоже Европаын, Америкаын улэм Познер Россиез аслаз зэмос родинаеныз уг лыдъя. Озьы ке но 78 аресъем журналистэз асьме кунын ӟеч тодо.Владимир Познерен пумиськонэз журналистъёс чидатэк витизы. Ижысь Восточно-Европейской университетлэн залаз калык тымиськиз. Но отчы вуон азьын ай Познер «Инвис» магазинэ пыраса вуттэм, книгаеныз вакчияк тодматэм.Университетын пумиськон кутскыку, Познер пальыштӥз: Ижез кӧня ке гинэ адӟыса вуттӥ, соя мылкыдме но вераме уг луы, угось мыным тужгес чебер интыосты гинэ возьматӥзы, вылды.Азьвыл ивортэмъёсъя, Владимир Познер люкаськемъёслы мадьыны кулэ вал выль журналистика сярысь. Но Познер меӵак шуиз:- Ма со выль журналистика, туж ик уг валаськы. Бен, кылдо выль ужан амалъёс. Азьвыл ручкаен гожъяськизы, собере машинаен печатланы кутскизы. Ваньмыз со ужез чальгес бергатэ. Азьпал радэ пото многостаночник шуонъёс: журналист камерае снимать каре, монтажен выре, куара гожтэ... Ваньзэ сое та удысысь зэмос профессионалъёслэсь уродгес быдэсъя. Мукет ласянь, уж ӝоггес мынэ, коньдон куинь муртлы тыроно ӧвӧл ни. Но сое выль журналистика шуыны уг быгатӥськы, - меӵкытӥз Познер но ватсаз: - Журналистика - со профессия ӧвӧл. Адямиез гожъяськыны дышетыны луэ, нош журналист луыны - уг. Соин ик мон журналистикая факультетъёслы пумит. Отчы 17 аресъемъёс дышетскыны мыно. Мае соос валало ай? Кыӵе улон опытсы, дунне шоры учконзы? Малы соос улонзэс одно ик журналистикаен герӟаны ӧдъяло? Нырысь ик, малпало: та удысын ӟеч уждун тыро (со котьку озьы ӧвӧл ке но), кыкетӥез - кизилияськемзы, данэ потэмзы потэ, тужгес но телевидение котыре кариськисьёслэн.Владимир Познерлэн малпамезъя, журналистикае мыноно, мукет профессиед вань ни ке. Угось журфакын историез истфакын кадь зол уз сётэ, филологиез - филфакын кадь...- Профессия басьтэмед бере кӧня ке ул, малпаськы, - шуэ тележурналист, - дуннеез учкы. Соку гинэ та сюресэз бырйы. Журналистлэн аслаз лыдӟисез, кылзӥсез азьын кыл кутонэз, долг шуонэз вань. Иворез, мултэс куасаллятэк, зэмлыко вуттыны кулэ. Адями лыдӟыса аслыз кыӵе ке йылпумъянъёс мед лэсьтоз, тон со понна медад. Зэм, журналист котыр улон шоры критик синмын но учкыны кулэ. Сотэк кин-о властьлы вералоз тырмымтэос сярысь? Ӵапак со понна ик журналистъёсты уг ярато.Владимир Познер ӧпкелиз: туала улонамы зэмос журналистика туж ӧжыт. Югдурез зэмлыко возьматэмзы малы ке уг поты. Шуом, мон Путинэз уг ке яратӥськы, котьма мед кароз - ваньмыз урод. Нош мон Путинэз яратӥсько ке, котькуд вамышез - туж ӟеч. Озьы огъёсыз одӥг пала някырто, мукетъёсыз - мукет пала. * * *Асьме журналистъёс тунсыкъяськизы: нош кыӵегес Познерлэн мылкыдыз общественной телевидение ласянь?Тележурналист тодаз вайиз: сое кылдытон пумысен Путин доры 8 ар талэсь азьло ветлӥ, пе, вал. Но соку югдур интыысьтыз ӧз вырӟы. Угось Путин шугъяськемзэ вераз: воксё эрико телекомпаниос уг луо, котькудӥз кытысь ке коньдон басьтэ ук. Нош уксё сётӥсьлэн аслаз куронъёсыз. Америкаын общественной телевиденизы вань, но со возиське аспӧртэм налогъёс чотын: котькуд адями аслаз телевизорез понна выт тыре. Асьмелэн озьы пӧрмоз шат? Мукет сямен ужало Канадаын. Отын общественной телевиденилы коньдон висъяське бюджетысь. Но законын гожтэмын: сомында процентлэсь ӧжытгес висъяны уг яра. Озьыен, властен тупамтэос луизы ке но, коньдонэн нокинэ уз шукке.Туэ Россиын «Звезда» телеканаллэн инъетэз вылын общественной телевидение кылдӥз ик. Соин кивалтӥсез юнматэ Президент. Познер та пумысен шугъяськемзэ вераз: азьветлӥсез власть ик юнматэ ке, луэ меда сыӵе каналэз быдэсак общественной шуыны?Нош Ижысь журналистъёс тунсыкъясько ни Россиысь телевидениын Америкалэсь опытсэ кутэмзы пумысен. Владимир Владимирович пусъе: Америкаысь телевидение быдэс дунне вылын шӧдӥське. Но мон, пе, уг малпаськы, Америкалэсь гинэ адӟем кароно шуыса. Озьы «Вечерний Ургант» быдэсак лэсьтӥське Америкаысь со выллем передачая. Но копия котьку но оригиналлэсь уродгес луэ. Со сяна, лыдэ басьтэмын ӧвӧл Россиысь калыклэн менталитетэз, сямъёсыз. Учкиськом кадь асьме каналысь асьме кылын вераськись адямиез, но маиз ке сюлме уг лякиськы.- Россиысь телевидениын уг тырмо йырлы, луллы чаклам передачаос, - мылкыдзэ шарая куно, - коммерческой телевидение уксё поттон сярысь гинэ сюлмаське, тросгес калыкез шоу шуонъёсы кыскыны тырше, ӟечлыксэ ыштэ но ыштэ. Малпаськись адямиос сыӵе телевиденилэсь палэнско.Нялтас вераса, Владимир Познерлэн Москваын журналистикая школаез вань. Отын тодон-валанзэс будэто улосъёсысь электрон СМИ-осысь журналистъёс.- Асьсэ интыосазы соос ваньзы кизилиос, ваньзэ тодӥськом каро, - пальыштэ Познер. - Сыӵеос понна мынам кабинетам валлэн берпалыныз бадӟым суред ошемын. Малы? Нырзэс урдэм журналистъёслы шуисько: тани та суредэз быдэс улостылы нуналлы быдэ одӥг вакытэ ик телевизор пыр возьматъяд ке, адямиос тодманы кутскозы… Тӥни озьы ик луэ экранын ялан пиштӥсь журналистэн. Тонэ тодэмзы понна аслыд ӧвӧл, телевизорлы тау кароно… * * *Передачаосын аслэсьтыз малпанъёссэ укыр шара верамез понна йӧттылӥзы-а юанлы, Познер нокыӵе ик ӧз кариськы. О-о, пе. Но ватсаз:- Передачае меӵак эфирын потэ. Тужгес но вазь сое адӟо Дальний Востокын. Соин ик отын улӥсьёс тужгес «продвинутоесь». Мае верай - кылӥзы. Мукет улосъёсы вуытозь, передачаысь кыӵе ке люкетэз куштэмын луыны быгатэ ни. Но сыӵе учыр куинь пол гинэ вал. Нырысетӥ каналлэн кивалтӥсез жингыръяса курылӥз: ойдо, та интызэ ум сётэ, со кинэ ке вӧсь карыны быгатоз. Куиняз ик учырын мон соглаш луылӥ.Ижысь пумиськонын лэчыт вераськон ӝутскиз патриотизмъя. Та юан ӵемысь герӟаськемын армиен, ожгар тӥрлыкен, ура-а! кесяськонъёсын. Познерлэн верамезъя, патриотизм - со яратоно странаяд маке урод шуыса куректон, та пумысен сюлмаськон.- Одӥг визьмо англичанин шуиз: «Патриотизм - убежище подлеца». Мон валасько, ма сярысь солэн верамез потӥз. Пӧртэм «Русский марш» шуонъёс асьсэды патриотъёс шуо, но соос кунмес быронэ вутто ук! Астэ мукетъёслэсь вылӥе пуктыны уг яра. Котькыӵе кунын кулэ луыны ог-огдэ гажан, яратон. Нош тон аслэсьтыд нылпидэ яратӥськод ке, мукетъёссэ адӟемпотостэм кариськод шат?Озьы ик тележурналист черклэн но кунлэн одӥг гердэ биниськемзылы пумит луэмзэ вераз.- Ӟуч черк монэ тушмон интыын адӟе, но мон тушмонась ӧвӧл, мон пумитъяськись, - шуиз журналист. - Малпасько, дуннеын политикаын куинь бадӟым партиос: христианство, мусульманство, буддизм…Нош ма сярысь та улонын тужгес зол жаляськоды юанлы Владимир Владимирович, пичи но малпаськытэк, шуиз:- Совето Союзысь улонэз, Совето Союзэз данъяны, со сярысь малпанъёсты вӧлмытыны тыршеме пумысь. Мон валасько вал, зэмлыкез быдэсак уг вераськы, пӧяськисько шуыса. Со - сьӧлык. Инмарлы уг оскиськы ке но, со сьӧлыкме мон улытозям тупатыны выро. Оло, соин но мон таӵе…Елена Миннигараева. | Улон-вылон |
Виталий Пронин Чапаев проездысь 33-тӥ корка.Куашкан калэ вуэм пу баракын калыклэсь кызьы улэм-вылэмзэ эскерыны вуылӥз ни Удмуртиысь Следствиеяя управлениысь, Прокуратураысь, Индустриальной ёрос администрациысь, управляющий компаниысь специалистъёс, журналистъёс. Ми но ас синмынымы адӟоно кариськимы югдурез. Таӵе огыр-бугыр татын луиз Россилэн Президентэзлы Владимир Путинлы «Меӵак линия» дыръя Ижысь юан вум бере. Президентлы юанэн вазиськем Анастасия Вотинцева татын вордӥськемын но, будэмын но. Али егит анай ни. Шуэ:- Театрын кадь улӥськомы. Берло дыре кинэз гинэ ӧсъёсамы ӧз йыгаськы ни. Владимир Путин лыктэм азьын коркамы ворекъяны кутскиз ке, ум пайме. Но туннэ управляющий компаниысь специалистъёс корка сигамы тубазы но шуизы: тупатъян ортчытӥзы ке, улыны ярамон на. Но кызьы татын улод? Кезьыт, кот, зын. Зэм, туннэ монэ туж тросэз пыкыло: малы, пе, соку ик Путинлы вазиськонэз вал? Чидан бырыса, жингыртӥмы. Корка кылем арын аварийной лыдъямын ни бере, ми бызьылыны кулэ шат? Кивалтӥсьёс асьсэос ми котыртӥ бызьылыны кулэ.http://udmdunne.ru/2017/06/chapaev-proezdys-korkae-vuyny-bygatoz-vladimir-putin/Елена Сараматова Туспуктӥз А. Горбунов | Улон-вылон |
Виталий Пронин 11-тӥ-12-тӥ июле Кудымкарын ортчиз фин-угор калыкъёслэн культуразылы сӥзем «ЧУДный карнавал-2015» фестиваль.Коми-пермякъёс доры куное вуылӥзы Пермь улосвылысь, Комиысь, Марий Элысь, Ханты-Манси автономной округысь но асьме шаерысь делегациос. Фестивале пыриськизы пӧртэм удысъёсысь усточиос - вӧлӥсь скульпторъёс, художникъёс, фольклор коллективъёс, пӧраськисьёс.Та фестиваль радъяськылэ 2009-тӥ арысен. Солэн валтӥсь ужпумез - огазе бичаны фин-угор калыкъёслэн лулчеберетэнызы тунсыкъяськисьёсты, возьматыны, маин висъясько фин-угор культураос но ма соосты огазея. Таяз арын фестивале пыриськисьёс тодматскизы семья, выжы кусыпъёсын герӟаськем сям-йылолъёсын, соослы сӥзем мифъёсын, легендаосын. Коми-пермякъёс понна семья кусыпъёслэсь кужымзэс возьматӥсь геройёс луо Кудым-Ош но Костэ, Пера батыр но Зарань. Та образъёс ик луизы фестивальлэн символъёсыз.Анастасия ШУМИЛОВА Теги: ужрад фестиваль Фин-угордунне | Иворъёс |
Виталий Пронин Гуртэ берытскыны мылкыд карись егит педагогъёслы - дышетӥсьёслы, нылпи садын тыршисьёслы - вуоно арын 1-тӥ январьысен нырысетӥ араз одӥг пол сётӥськоз 40 сюрс манет мында юрттэт, кыкетӥ араз ужамзы понна - 60 сюрс манет, куинетӥ араз - 80 сюрс манет. Та юрттэтлы уксё чакламын республикамылэн бюджетаз.Кун Кенешысь депутатъёслэн «Дышетон удысын полномочиосты быдэстон сярысь» законэ пыртэм воштонъёссы гуртэ берытскем педагогъёслы мукет луонлыкъёс но усьто. Кылсярысь, соос вуоно арысен пыриськыны быгатозы капчиятэм ипотека басьтонъя программае.Елена Тугашова Туспуктэм: 73online.ru Теги: гуртшкола закон | Иворъёс |
Виталий Пронин Отчы пыриськизы ГТО-лэн куронъёсызъя 7-11 ступене пырисьёс, мукет сямен вераса, 30 ареслэсь бадӟым адямиос. Фестивале люкаськизы шаерысьтымы 23 муниципал кылдытэтысь 200-лэсь трос спортэз яратӥсьес. Соос пӧлысь уноез - Гурт шудонъёсы пыриськылӥсь спортсменъёс. Тужгес арлыдоосыз вал Каракулино ёросысь 76 аресъем Валентин Соловьёв но Кияса ёросысь Екатерина Петрова. Ӵошатсконэ люкаськемъёс суй кужымзэс эскеризы, мугорзэс куасаллязы но куасэн бызьылӥзы. Тусъёс:[gallery size="large" link="file" columns="2" ids="29750,29749,29748,29747"]Валентина Емельянова | Спорт |
Виталий Пронин Кез ёросысь Александровоысь пиналъёс каунлэсь гинэ но кормушка пӧрмыто.Кез ёросысь Александрово шор ёзо школаысь нылпиос ӵукна ик пото тылобурдоосты сюдыны. Школа азбарысь кормушкаос буш уг уло. Бурдо эшъёссылы ӝӧкъёс нылпиос асьсэос ик лэсьтӥзы. Одӥг-огзэ гуртазы мумы-бубыосынызы шуккизы, мукетъёссэ инкуазез утёнъя кружоказы пӧръязы. Эсьма, каунлэсь (тыква) вӧлэмъёсыз но вань.- Бурдоосмес котьмаин но сюдӥськом, - верало пиналъёс. - Гуртысьтымы тысь, сьӧдпалэзь, гордпалэзь вайиськом - кормушкаосмы нунал куспын бушало... Эшшо школа котырамы юбер чуркаос юнматъям. Туж оскиськом: тулыс вуэмъя соослэн ӟильыртӥсь кузёоссы кылдозы...Александрово школаын дышетскисьёс эшъясько инкуазен. Пӧртэм исследовательской ужъёс гожъяло, ошмесъёсты чылкытатонэн выро. Районазы, элькунын ортчылӥсь пӧртэм вожвылъяськонъёсы мыло-кыдо пыриськыло, вормонъёс басьтыло. Эсьма, тодон-валан люкаменызы ӵош асьсэлы пичияк коньдон но потто, шуом, макулатура октыса ик. Конкурсъёсын вормемзы понна но коньдон премиос басьтыло - кылем арын озьы школаысьтызы штораоссэс выльдыны быгатӥзы.Та вакытэ, инкуазез утёнъя кружоказы сяна, географияя, биологияя урокъёсазы дасясько «Зелёная планета» вожвылъяськонлы: киужъёс лэсьто, бордгазетъёс потто... Инкуазез утёнлы сӥзем арез соос кемалась мытӥзы ни.Элина Кумачёва Теги: ёросъёсын | Иворъёс |
Виталий Пронин Шуге-леке вуэм адямиослы ӝегатскытэк коньдон тырыны кулэ страховой компаниос. Сое эскерыса возёз Правительстволэн Тӧроез Ярослав Семёнов.Удмуртилэн кивалтӥсьёсыз банкъёслы вазиськизы, Ижкарысь куашкам коркан улӥсьёслэсь секыт югдурзэс валаны курыса.Вераськон уг мыны тыриськонъёссэс ворсан сярысь, но таӵе секыт учыре кыӵе ке вис яке отсрочка сётыны умой луысал, угось адямиос номыртэк кылизы, соослы ватсаса ыштонъёс адӟоно луэ: кулэ выль арбериос басьтыны...Озьы ик шуге-леке вуэм адямиослы ӝегатскытэк коньдон тырыны кулэ страховой компаниос. Сое эскерыса возёз Правительстволэн Тӧроез Ярослав Семёнов.Элькунлэн Тӧроез Александр Бречалов вераз: решение кутэмын, огпол сётӥськись юрттэт — 10 сюрс манет - басьтозы ваньмыз та коркан улӥсьёс, со понна возьматоно та коркан улэм сярысь документъёсты гинэ.Ваньбурез ыштэм понна коньдон компенсация озьы ик сётӥськоз, но татын котькуд квартирая нимысьтыз эскероно, талы 1-2 арня кошкоз, собере ми, юрттэт курыса, вазиськом Россиысь Правительствое.Нимысьтыз саклык висъяськоз сӧсырмемъёслы — сыӵеос 3 кузя.УД Фото басьтэмы УДмурт Тӧролэн но Правительстволэн сайтысьтызы | Улон-вылон |
Виталий Пронин 21-тӥ шуркынмонэ Удмурт кун филармониын ортчоз солэн концертэз.Удмурт кун филармониысь артистка Лилия Третьякова, В. Толкунова нимо «Душа России» фестиваль-конкурсэ пыриськыса, 1-тӥ степенё лауреат луиз.- Фестивальын 60-лэсь уно кырӟасьёс вал, - веранзэ мытэ Лилия Третьякова. - Сьӧд дэремен, тӧдьы боаэн сцена вылэ потэме бере шорам паймыса учкизы. Но Азвесь даурысь кылбурчилэсь но артистлэсь А. Вертинскийлэсь «Дни бегут» кырӟанзэ мытэме бере учкисьёслы но дунъясьёслы валамон луиз. Ваньмыз со тупа вал ХХ даурлэн кутсконэзлы но быръем произведенилы. Собере жюри монэ мае ке классикаез быдэстыны куриз на. Кырӟай тодмо ӟуч композиторъёслэсь А. Варламовлэсь «Что мне жить и тужить» но В. Гаврилинлэсь «Любовь останется» романсъёссэс.Фестивале вуэмъёсты дунъязы Россиысь искусство удысысь дано ужась И. Шведова, Россиысь Композиторъёслэн союззылэн ёзчиез В. Вовченко, тодмо крезьгурчи В. Трофимов но В. Толкуновалэн агай-вынъёсыз, артистъёс Сергей но Владимир Толкуновъёс. Удмуртиысь кырӟасьлы ваньзы ӟеч дунъет сётӥзы.Шаерысьтымы учкисьёслэн луонлыксы вань матысьгес тодматскыны Лилия Третьяковалэн творчествоеныз - 21-тӥ шуркынмонэ Удмурт кун филармониын ортчоз солэн концертэз. Лилия Третьякова Удмуртиысь дано артистэн Алексей Городиловен быдэстозы шлягеръёсты.Галина Семёнова Туспуктэм: udmfil.ru Теги: данъян кыран Россиын Удмурткунфилармония | Лулчеберет |
Виталий Пронин 2-тӥ арзэ Алнашысь покчи классъёсты дышетэ Надежда Соколова. Можгаысь педколледжез горд дипломен йылпумъяса, нылмурт ужаны вуиз аслаз дышетскем школаяз. Алнашысь шор ёзо школаын 2-ти арзэ дышетэ Надежда СоколоваТуспуктӥз Елена Скворцова— Мынам анае Марина Анатольевна — дышетӥсь. Соин кема ӧй бырйиськы. 9-тӥ класс бере Можгалась педколледже дышетскыны пыри. Анае шумпотӥз, солэсь удыссэ азьланьто шуыса, — вера Надежда Владимировна. Педколледжын берпуметӥ курсын дышетскыкуз, студентка практикае бертӥз Алнаш школае. Сое 1-тӥ классысь дышетӥсь вӧзы ужаны пуктӥзы. Нылпиос но, коллектив но практиканткалы туж кельшизы. Школаысь дышетӥсьёс но сакесь вылӥллям, студенткалэсь мылкыдзэ валазы: пиналъёсын ужаны пӧрмытэ. Озьы вуоно дышетӥсьлы ӵектӥзы — Алнаш школае ужаны лыкты, ми тыныд 1-тӥ класс сётом. Марлы мынонтэм? Педколледжын люкам тодон-валанэ йырам, туж умой луоз сое уже кутыны, малпаз егит педагог. Озьы 19 аресъем Надежда Владимировна кылем арын 1-тӥ классэз кутӥз. Табере со 13 пиналъёслэн визьнодасьсы но, эшсы но, кыкетӥ анайзы но. Тэшкылиосыз, мукет классъёсын сярысь, ӧжытгес ке но, пӧлазы сыӵе шаплыосыз вань, 2 муртлэсь золгес но шаянтыны быгатозы. — Практика дыръя лыктӥськод дась классэ. Отын дисциплиназы но вань ни, дышетӥсез но кыло-адӟо. Ма, собере, 1 урок ортчытӥськод но — уж лэсьтэмын. Нош ужаны потӥ но... Мон — классэн кивалтӥсь, шорам 13 пар синъёс учко. Нылпиосты пуктоно, валэктоно, дышетоно, — ужаны кутскемзэ маде Надежда Владимировна. Мумы-бубыос но оскизы егит дышетӥсьлы, шуылӥзы: туж умой ай — пинал, иське, нылпиосын ужаны кужымез но, мылкыдыз но трос. 2-тӥ классын ужаны капчигес ни, пальпотэ педагог. Нылпиос дышетӥсьсэс кыло, урокъёсын мыло-кыдо ужало, отметка басьтон понна уг тыршо — тодон-валан люкало. Озьы егит педагоглэн вань улонэз школа котырын ортче. Урокъёс бере со пиналъёслэсь тетрадьёссэс эскере, собере дыртэ визьноданы дораз дышетскись нылашез. Тазалыксыя ляб луись нылпиос понна дышетӥсь — нырысь ик эш. Озьы Надежда Владимировна арняяз 3 пол вуылэ таӵе пинал доры. Нош дораз бертыса, педагог кутске вуоно урокъёслы дасяськыны. Туж усто: татын сое пӧсь сиёнэн котьку пумита песяез. Ужен герӟаськем юанъёсыз кылдо ке, вазиськыны быгатэ анаезлы. Семьяосыз шумпото: нылзы валаса радъя котькуд нуналзэ, ачиз ик уксё поттыны быгатэ ни. Тани выль дышетскон арын уждун борды классэн кивалтэм понна ватсэт тырыны кутскизы. Со сяна, Удмуртиын школае лыктӥсь егит педагогъёслы 3 ар ӵоже нимысьтыз выплата чакламын. Ужась муртэ уж ачиз шедьтэ, шуо. Озьы Надежда Владимировна школаысь покчи классъёсысь мукет дышетӥсьёсын ӵош пыриськиз проект гожтон уже. Шаертодонлы сӥзем методикая пособие кылдытон сярысь малпанзэс быдэстыны коньдон утӥзы Россиысь Президентлэн грантъёсъя фондысьтыз. Надежда Соколова та проектын коньдон ужпумъёс понна кыл кутэ, соя ик басьяськоно, отчётъёс гожъяно луэ. Надежда Владимировна сюлмаське тодон-валанзэ но будэтыны. Кылем арын дышетскыны пыриз Удмурт кун университетэ, логопедлэсь ужзэ валамез-тодэмез потэ. Матысь аръёсы кытчы ке кошкон, ужзэ воштон сярысь уг малпаськы. Пиналъёслэсь будэмзэс, визьмаськемзэс адӟисько но шумпотӥсько, одно ик 5-тӥ классозь вуттыны чакласько, шуэ дышетӥсь. ________ Елена СКВОРЦОВА Теги: дышетон | Улон-вылон |
Виталий Пронин «Удмурт Кенеш» огазеяськонлэн Дэбес ёросысь ёзэз но Дэбесысь калыклы юрттэт сётонъя центр, Песянайёслэн нуналзылы шуыса, 23-тӥ мае бабушъёсты люказы. Удмурт ужрадъёс куноятытэк уг ортчыло.Таӵе ужрад ёросын нырысьсэ радъязы. Шуизы: котькуд муниципал кылдытэтысь ӧтиськомы тужгес мыло-кыдо песянайёсты, кудъёсыз нуныкайёссылы но ӵыжы-выжыоссылы удмурт йылол-сямъёсты пыӵато. Ужрадэ 8 песянай лыктӥз. Шоразы учкыса, куд-ог нылкышноосты песянай шуыны ым ик уг усьтӥськы кадь, угось соос укыр чебересь, йӧноесь.Ужрадэ люкаськемъёсты Песянайёслэн нуналэнызы ӟечкылаз «Удмурт Кенешлэн» ёросысь ёзэныз кивалтӥсь Марина Ершова. Солэн воштӥсез Любовь Белослудцева котькуд песянай сярысь шуныт кылъёс вераз, улэм-вылэменыз тодматӥз. Бабушъёс пӧлын вал эмъян, дышетон но вуз карон удысъёсын ужамъёс, колхозын тыршемъёс. Пӧлазы - 70 ареслэсь бадӟымъёс но, 50 аресъемъёсыз но.Тужгес арлыдоез вал Пыктыдур (Нижняя Пыхта) муниципал кылдытэтысь 79 аресъем Августа Дементьевна Касаткина. Аргуртын улӥсь кышномурт вань улонзэ колхозын тыршемын, одӥг гинэ пи будэтӥз ке но, солэн табере 6 внукъёсыз но 4 правнукъёсыз ни. Нош Зар-Медло гуртысь 67 аресъем Ираида Михайловна Перевозчикова вань улонзэ ужамын гуртысьтызы магазинын. Тэк пуконэз валасьтэм кышномурт арлыдыз шоры уг учкы, туннэ но ужа ай вуз карисьын.Ужрадэ пыриськем песянайёслы таукаронъёс сётӥзы. Озьы ик шуныт кылъёс веразы ёросысь калыклы юрттэт сётонъя центрын ужась Снежана Хохрякова, «Дэмен» огазеяськонлэн ёросысь ёзэныз кивалтӥсь Анатолий Ложкин, капчи мылкыд кузьмазы «Шудбур» ансамбле ветлӥсьёс. Марина Ершова ивортэмъя, песянайёслы сӥзем ужрад ёросын арлы быдэ ортчытыны чаклало, шуныт кылъёс верам сяна, пе, визь сынан но малпалозы. Нырысетӥ пумиськонзы турын-куарен парем чай юонэн но шулдыр кырӟанъёсын йылпумъяськиз.Галина Образцова, Дэбес черкогурт Теги: Удмурткенеш | Улон-вылон |
Виталий Пронин Кенешон пайдалыко ортчиз - котькудӥз «кенешчи» вераз туэ арлы ужан мылкыдъёссэ но малпанъёссэ.Кылем арын ужамзылы йылпумъянъёс лэсьтыса но шугъяськытӥсь юанъёсты сэрттыса-пертчыса, та нуналъёсы «Удмурт Кенешлэн» Первомай ёросысь ёзчиосыз люкаськылӥзы. - Кылем арын ужамы тыро-пыдо но синмаськымон, - вера ёросысь удмуртъёслэн азьветлӥсьсы Ольга Шилова. - Пумиськонъёсын трос потамы ёросамы улӥсь калык пӧлы но школаын дышетскись нылпиос доры. Калык писательлэсь Пётр Черновлэсь 80 арессэ пусйыса, вуылӥмы Алнаш ёросысь Сизьгуртэ. Отысь калык али ке но шунытэсь кылъёссэ вера, нош ик доразы лыктыны косэ. Пусйытэк кельтыны уг яра «Чильтэръёс» ансамблез. Кылем арын соослы кырӟаны-вераны быгатэмзэс возьматыны кык полэс шуд усиз - Крымын но Финляндиын ортчем фестивальёсы вуылӥзы.Кенешон пайдалыко ортчиз - котькудӥз «кенешчи» вераз туэ арлы ужан мылкыдъёссэ но малпанъёссэ. Таиз но армы тупаса но ог-огмес валаса мед ортчоз, шуизы соос.- Калыкын юнме шуиллямтэ: эшъёс пӧлысь ваньбур шедьтод, - вераз Семён Иванов. - Асьмеос но озьы ик удмурт калыклы ӟечсэ гинэ вайыны мед быгатомы.Любовь Тихонова | Иворъёс |
Виталий Пронин Нылпи поликлиникаослэсь ужзэс валаса радъян Элькунысьтымы нылпи поликлиникаосын эмъясьёс доры черодъёс тымиськемын. Маин со герӟаськемын? Талы валэктонэз тодо Кун Кенешысь Егитъёслэн парламентсылэн ёзчиосыз. Черодын - 70 мурт Ижысь Максим Гаврилов - Кун Кенешысь Егитъёслэн парламентсылэн ёзчиез. Эшшо со егит атай, нылызлы алигес гинэ 3 толэзь тырмиз. Та вакчи дыр куспын валаса вуттэм ни: нылпи поликлиникае сюрид ке, отысь озьы гинэ уд поты: черодын час но, кык но сылоно луод. - Ветлӥськом ми Ижысь 7 номеро больницалэн нылпи поликлиникаяз, - шуиз Максим. - Со котьку калыкен тырмемын. Угось та районын берло дыре уно выль юртъёс ӝужазы, «Столичный», «Янтарный» микрорайонъёс кылдӥзы. Нош поликлиника ӧз паськыта. Ярано, отчы ми кузпалыным ӵошен ветлӥськом, ог-огмылы юрттӥськом. Нунымылэн нонэмез потэ, мон кузпалме дӥсен возъясько, люкетӥсь-адӟись медаз луы шуыса. Уг луы меда нылпи поликлиникаосын анайлы но нунылы нимысьтыз комната усьтыны? Егит атайлэн мукет но ӝожомонэз вань, пе. Нунызылэн нырыз тырем, температураез 37 градусозь ӝутскем. Нош участокъя педиатр вуымтэ, уг ваньмиськы, шуэм. Телефон пыр гинэ юалляськем но дэмланъёссэ верам. Таӵе учыр одӥгаз гинэ нылпи поликлиникаын луысал ке! Югдур быдэс элькунамы огвыллем: педиатръёс доры сюрыны капчи ӧвӧл. Соин ик Егитъёслэн парламентсылэн ёзчиосыз та ужпумез нимысьтыз сэрттоно-пертчоно кариськизы. Шоркарысь поликлиникаосы сяна, потазы куд-ог мукет городъёсы, ёросъёсы но. Мылкыдъёссэс-малпанъёссэс вуттӥзы элькун кивалтӥсьёс доры. Пумиськон ортчиз Кун Кенешысь котрес ӝӧк сьӧрын. Егитъёс, депутатъёс, чиновникъёс куспын кенешон ӟырдыт пӧрмиз. Егитъёслэн парламентысьтызы социальной ужпумъёсын вырись Ольга Вежеева шуиз: - Тужгес шугъяськытӥсь ужпум - уг тырмо специалистъёс, соин ик педиатръёс туж дыртыса ужано луо, угось куд-ог дыръя черодын 70 мурт но люкаське. Мукетыз ужпум: эмъясь доры тросэз лыктэ, вазен гожтӥськытэк. Бен, унояз больницаосын вань ни нимысьтыз стендъёс, кытын пыр-поч валэктэмын, кызьы луэ специалистъёс доры каньылэнгес сюрыны. Соос доры азьло ик гожтӥськыны луэ Интернет, инфоматъёс пыр. Бен, ёрос центръёсысь вань поликлиникаосын инфоматъёс ӧвӧл на - ог 60 процентаз гинэ. Но кытын вань, отын но соос тэк сыло, больницае лыктӥсьёс пӧлысь ог 12 процентэз гинэ сое куто. Городын таӵеос ог 30 процент. Интернет пыр но гожтӥськисьёс сокем ик трос ӧвӧл. Таин валлин регистратураосын черодъёс ноку сямен уг бырыло. Озьыен, калык пӧлын валэктон уж нуоно... Нылпи эмъясьлэн ныпъетэз Педиатръёс пала соку ик дурбасьтыны ӧдъяз тазалыкез утёнъя министрлэн воштӥсез Людмила Гузнищева. - Элькунамы 321 сюр пала 18 аресозь пиналъёс, - шуиз со. - Куд-огезлэн нылпиосмылэн асьсэлэн нуныоссы вань ни, но егит анай-атайёс эскерисько педиатръёс дорын ик. Дэмласьёс вань: нылпи эмъясьёслы сётоно 21 аресозь егитъёсты - соку мар луоз меда? Угось педиатръёслэн али но ужзы туж трос. Нуны вордскымтэ на, нош нылпи врач соин тодматске ни - вуылэ семьяе, тодэ отысь югдурез. Нунылы 1 толэзь тырмытозь, котькуд арнялы быдэ кожа дораз. Нош отӥяз, арес тырмытозь, толэзьлы быдэ эскере сое. Педиатр нуналлы быдэ 4 час ӵоже нылпиосты учке поликлиникаын, собере 3 чассэ ветлэ доразы висисьёс дӥньтӥ. Эшшо выроно документъёсын. - Мон кӧня ке тышкаськысал асьсэды анай-атайёсты, - шуиз Людмила Гузнищева. - Нуны вордскемлэсь азьло ик соосты ӧтчало нимысьтыз школае, отын умой-умой валэкто, кызьы чаклано пиналэз, кыӵе эмъюмъёс дорын возёно, ку но кинлы вазиськоно, нуны висьыны ӧдъя ке. Татын веразы, педиатр 37 градусозь ӟырдам нуны доры лыктымтэ шуыса. Мон ушъясал со эмъясез жингыртэмез, дэмланъёс сётэмез понна. Нош лыктыны, зэмзэ но, дырыз ӧй вал, секытгес висисьёс доры вамыштӥз, луоз. Угось Ижын 1 педиатрлы нуналаз 25-30 ӧтёнъёс луо. Соин ик со ачиз чакла ни, кинлы тужгес кулэ юрттэт. Доразы ӧтисьёс луыку, педиатр лыктыны быгатэ 6 нунал ӵоже - сомында дыр сётӥське. Нош пинал чидантэм висе ке, вань мукет служба - ӝог юрттэт сётӥсьёс. Таосты 3 учыре ӧтьыны кулэ: пиналлэн мугорыз зол ӟырдамын, эмъюм юыса но, температура уг ортчы. Пиналлэн мугорыз ӟырдамын, виштыосын шобырскемын. Нылпи трос ву юэ, но уг кызя. Министрлэн шӧдонэз Нылпи поликлиникаосын югдур капчи ӧвӧл, но сое тупатыны амалъёс тодэ, шӧдске, тазалыкез утёнъя министр Алексей Чуршин. Котрес ӝӧк сьӧрын со аслэсьтыз адӟонъёссэ вераз. - Эмъясьёс, зэмен но, элькунамы уг тырмо, Россиен ӵошатыса, югдурмы укыр урод ӧвӧл ке но, - шуиз со. - Но экономикаын секыт югдур шоры учкытэк, медколледжъёсы туэ тросгес студентъёсты кутӥм. Ижысь медакадемиысь но студентъёслэн лыдзэс йылэтоно. Зэм, нырысь ик улӟытоно направлениосъя дышетонэз. Диплом басьтэмзы бере егитъёс кӧня ке арзэ одно мед ужалозы больницаын - соосты дышетонлы кун уксё кисьтэ ук! Тазалыкез утёнъя министр эшшо вераз поликлиникаосы луэмезъя машинаос, педиатръёслы, терапевтъёслы нимысьтыз телефонъёс висъян сярысь. «Черодъёстэк поликлиника» проект но улонэ паськытгес пыӵалоз, пе. Нош со борды туэ эшшо одӥгез проект ватсаськоз, таиз регистратураос понна. Кытын ужзы валаса, ӟеч радъямын, соосты нимысьтыз коньдон премиосын шумпоттозы. - Эмъясьёс больницае мед лыктозы но отчы мед кылёзы шуыса, ужан условиоссэс сяна, улон условиоссэс но умоятоно, - пусйиз тазалыкез утёнъя министр. - Кылем арын куд-огезлы служебной квартираос висъяны быгатӥм вал. Туэ соос дунтэк уз луэ, но капчиятэм кредитэн юрттом. Быдэстыны чаклам ужпумъёс туж трос, соос умоятыны кулэ элькунамы эмъюрттэт сётонэз. Но югдурез валаны кулэ, пе, калык но. Анай-атайёс мед тодозы: нылпи поликлиникае ӝогак гинэ пыраны ноку уз пӧрмы. Пиналэз педиатрлы сяна, мукет специалистъёслы но одно возьматъяно, ваньзэ лэсьтоно лад-лад. Пиналлэн тазалыкез - шудон ӧвӧл, солы дырез жаляно ӧвӧл. Элина Кумачёва Туспуктӥз Александр Горбунов Теги: всиьытсьужпум котыреск нылпи тазалыкезутён эмъяськон | Югдурез утён |
Виталий Пронин Пуштросэз: - Иж усьтэ Европае сюрес. Кызьы ортчизы "Ижысь винтовка" ӵошатсконъёс. - Тӧр шорын - кылосбур наукаосъя кандидат, УдГУ-ысь огъя но фин-угор кылтодонъя кафедралэн кивалтӥсез Мира Анатольевна Самарова.- "Гурт адями" конкурсмы азьланьтӥське. Таяз радэ данъяськиськом Сьӧлта ёросысь "Калмез гуръёс" ансамбльысь кырӟасен Галина Веселковаен но Пичи Пурга ёросысь шаерчиен Валерий Баймурзинэн. - Малы Зуб журналист кариськиз. Россилэн Президентэзлэн Владимир Путинлэн пресс-конференцияз ӝутэм ужпумъёс сярысь. - Эмъюмтэк кылён. Можга ёросысь Кибъя гуртысь аптекаез ворсазы. - Клубазы ялан зоре. Ува ёросысь Жужгесысь клуб тупатъямез кулэ каре. Теги: выльномер удмуртдунне | Улон-вылон |
Виталий Пронин Кулигаозь нуись сюреслэн ӧвӧлэз туристъёсты кышкатэ.Гуртъёсты азинтонъя федерал программая туэ Удмуртиын 7 гурт сюресъёсты тупатъяны пусъемын. Со понна бюджетын 606 миллион манет чакламын.Закупкаосъя улосвыл центр элькунысь гурт сюресъёсты тупатъясьёсты бырйиз ни. Ваньмаз 7 аукционъёсын вормисе потӥз «Удмуртавтодор» кун предприятие. Торгъёс чотын сюрес тупатон ужъёслы сётэм уксёлэсь 0,5-34 процентсэ шыръяны луиз.Туэ тупатозы Вавож ёросысь Водӟи - Брызгал, Ӟозлуд - Ӟозлудпочинка сюресъёсты. Алнаш ёросын выльдозы Шадрасак-Кибъяе но Лялие мынон сюресэз. Озьы ик федерал уксёен тупатъялозы Яр ёросысь Люкымвож - Зэризь, Сьӧлта ёросысь Узя - Лыстэм, Балезино ёросысь Оросгурт - Маркогурт сюресъёсты но Красногорск - Зэризь трассаез.Сергей ЗахаровТуспуктэм: udmurt.ru | Улон-вылон |
Виталий Пронин Федерал Собрание юнматӥз: коронавирусэн висем муртъёслы диспансеризация ортчон понна 30 миллион 843 сюрс коньдон висъяськоз. — Та программа Президентлэн куремезъя улонэ пыӵалоз, — вераз Кун думаысь депутат Андрей Исаев, — диспансеризациез дунтэк ортчыны быгатозы соос, кинлэн COVID-эн висемез сярысь справкаез вань, бурмемез дырысен 1 толэзь ортчемын. Коронавиурсэз секытэн вормемъёслы бадӟымгес саклык висъяськоз. Диспансеризация улсын эскерозы вирез, тыосты, лэсьтозы рентген, ортчытозы пӧртэм тестъёс. Кыӵе ке висёнъёс шараяськизы ке, соосты пыр-почгес эскерозы на. УД | Иворъёс |
Виталий Пронин Литература ингожын выль кизили ӝуатскиз. Мукет сямен шуыны уг луы, егит кылбурчилэсь Анастасия Шумиловалэсь «Дыр-эктон» кылбур бичетсэ лыдӟыса. Авторен но солэн книгаеныз тодматскыны луоз 22-тӥ толсуре 19 часын Ижысь Генерал юртын. Удмурт литература мӧзмиз вал ни таӵе мур пуштросо, визьмо, трос культураосты огазеясь кылбуръёслэсь. Куд-ог гожъямъёссэ валан понна тодоно удмурт мадёсъёсты, вашкала Грециын кылдэм мифъёсты, дуннелы тодмо луэм режиссёръёсты, писательёсты но соослэсь ужъёссэс. Быдэс бичетэз пыр пото «дыр», «эктон», «огнамо улон», «кылбуретэз яратон» валатонъёс.- Авторлэн «дырез» «эктэ», вылтыре «дыректон» лэзьыса, - гожтэ «Удмуртия» книгапоттоннилэн чеберлыко литература ёзысьтыз редактор, писатель С. Матвеев. - Мар бен, сборниклэн нимыз кельше мыным. Одӥг ласянь. Мукет ласянь учкыса, паськыт «дыр» валатонэз мугорлэн сюбег кабъёсаз пыртэ но огшоры «дыректонэ» вуттэ. «Дыр пунысюлэн биниськоз, мугордэ кекатоз, кый выллем», соку вузыны гинэ кылёз на: «дугды, дыр, тырмоз оломар дауртыны мынам сотэк но ӧвӧлтэм дауреным».Ачиз Настя вера, кылбурет борды со котьку кыстӥськылӥз, но гожъяськон мылкыдзэ пачкатылӥз кышкан, кылбуръёсыз огшорыесь но толыктэмесь луозы шуыса. Но тани аръёс ӵоже пушкын бугыръяськонъёс, дуннеын ас интыдэ утчан кисьтӥськиз «Дыр-эктон» бичетэ. Табере мон тодӥсько, мар со пумтэм шумпотон но лул дырекъян, шуэ Настя Шумилова. Кылбуръёссэ гожъякуз, Настя улӥз ӵапак сыӵе мылкыдъёсын. Анастасия Шумилова вордӥськиз Пичи Пурга ёросысь Орлой гуртын.«Дыр-эктон» кылбур бичетэн тодматскон ӝытын Настя Шумиловалэн творчествоез сярысь мылкыдъёссэс вералозы «Удмурт дунне» газетлэн валтӥсь редакторез Зинаида Рябинина, Удмурт кун университетысь литературоведъёс Виктор Шибанов, Светлана Арекеева, Наталья Кондратьева но мукетъёсыз. Со сяна, егит авторлэн эшъёсыз трос кузьымъёс дасязы. Кылсярысь, та ӝытэ Настялэн куд-ог кылбуръёсыз кырӟанэн чузъяськозы. Озьы ик авторез ӟечкыланы вуозы кырӟасьёс Алексей Пикулев, Анна Образцова, вашкала кырӟанъёсты быдэсъясь Dukes группа но мукет егит аристъёс. Ӝыт таин гинэ уз йылпумъяськы, вань мылкыд карисьёс кылёзы Dart газетэн радъям Выль ар шулдыръяськонэ.Анастасия Шумилова вордӥськиз Пичи Пурга ёросысь Орлой гуртын. 2013-тӥ арын быдтӥз Удмурт кун университетысь удмурт кылосбуръя факультетэз, али тодон-валанъёссэ муромытэ Тарту университетысь философия факультетысь докторантураын. Мылысь-кыдысь пыриське егитъёслы Dart газетэз дасян уже, гожъя малпаськытӥсь, ужпумъёсты сэрттӥсь-пертчись статьяос, книгаослы но киноослы рецензиос. Теги: Егитъёс кылбурет удмуртлитература | Улон-вылон |
Виталий Пронин Журналистъёс тол но, гужем но сюрес вылын. Нош сӥзьыл, газетлы гожтӥськон вакытэ, ми дорамы ик ум пыраське, шуыны луоз, лыдӟисьёсынымы пумиськонъёсы котьку шумпотыса потӥськомы. Дэри ёросысь Пероггуртысь «Кильтырнаос» ансамбль.Кылем арня вискын Дэри ёросысь Пероггуртысь «Кильтырнаос» ансамбле ветлӥсьёс нош ик доразы ӧтчазы.Ансамблен кивалтӥсь Зоя Ушакова, кырӟасьёссэ сяна, пумиськонэ мукет нылкышноосты но люканы быгатэм. Шумпоттэ соиз: городлы матын ке но, та гуртын анай кылмы но туж ӟеч возиське.- Ой, однако, со «Удмурт дуннеез» яратӥсько ке яратӥсько лыдӟыны, - вера Татьяна Скобелева. - Сое кие кутоно ке, нокыӵе уж кулэ уг луы ни, йылысеныз пумозяз лыдӟыса потӥсько - кыӵе но иворез уг тодӥськы. Паймисько та журналистъёслы, кытчы но соос уг вуо! Пичи гуртъёс сярысь гожъямъёстэс лычсузьымон ик лыдӟисько.Пероггуртысь шумпотыса кошкимы. Ми отысь нош ик 15 лыдӟисьёсмес шедьтӥм.Озьы ик алигес капчи мылкыдын бертӥмы Пичи Пурга ёросысь Баграш-Бигра гуртысь но Куреггуртысь. Отысь но выль эшъёс шедьтӥмы.- Лыдӟиськытэк улыны мӧзмыт, табере мон но «Удмурт дунне» газетэз басьто ини, - шуэ Баграш-Бигра культура юртэн кивалтӥсь Ольга Замараева. - Ми доры ӵемгес вуылэ, соку газеттылы гожтӥськисьёс эшшо тросгес луозы.- Милям гуртамы калык туж лыдӟиськись, - вера библиотекарь Яна Зайцева. - «Удмурт дунне» газетэз тросэз гуртазы уг ке но басьто, сое лыдӟыны библиотекаямы ветло. Романъёсты но повестьёсты, «Тӧр шорын» рубрикаез но пичиесь гуртъёс сярысь гожъямъёсты мыло-кыдо лыдӟо.Баграш-Бигра почтаен кивалтӥсь Любовь Дмитриева кошкеммы бере ӵуказеяз телефон пыр ивортӥз:- Шумпотыса верасько, вуоно арлы подписка умой мынэ. Уката ик со шӧдӥськиз ми доры ветлэмды бере. Гуртмы милям туж бадӟым. Почта отделениямы Орлой но Куреггурт пыро на. Соин ик журнал-газетэз люкыло кык почтальонъёс - Лидия Миннагулова но Лариса Александрова. Малпасько, соос но гожтӥськон умой ортчытозы. Туэ ар понна соослэн кыкназылэн ик песьтэразы 100 котыр «Удмурт дунне» газет.* * *Та нуналъёсы Кизнер ёросысь Гуӵин-Бӧдья гуртэ но вуылӥмы. Татын клубзы кемалась, пе, ӧвӧл ни - соин ик люкаськон интызы магазин луэ. Басьяськыны лыктэм нылкышноосын но вуз карисьёсын газет сярысь кенешонмы ӟырдыт ортчиз.- Гуртамы та вакытэ кык мурт сяна «Удмурт дуннеез» уг лыдӟы, - верало вуз карисьёс Екатерина Макарова но Надежда Ермолаева. - Талэсь азьвыл тросэз сое лыдӟо вал, берло аръёссэ, дуно шуыса, лэся, гожтӥськемысь дугдӥзы.- Ма, мон но тани сое басьтэмысь дугдӥ, арлыд будэмъя синъёсы начар адӟыны кутскемен валче лыдӟиськем уг луы ни, - вера Клавдия Чайникова. - Пиосы газетэз кулэ уг каро, уг лыдӟисько. Но кызьы сотэк улод? Ми пинал дырысен «Советской Удмуртиез» лыдӟыса улэмын. Табере тросэз уг лыдӟисько ни. Ёросамы потӥсезлы гожтӥськисько ик на, но отысь номырзэ лыдӟыны, со рекламаен но ӟечкыланъёсын тырмемын.- Озьы, озьы, - Клавдия Захаровна борды итӥське Надежда Ермолаева. - Нош «Удмурт дунне» котыр ласянь узыр: отысь вероссэ но, кылбурзэ но, киужъёссэ но шедьтод. Ай тани пайми, вторнике потӥсяз эшшо оломаиз но вылэм на.- Такем кыдёке лыктӥллямды бере, мон но газеттылы гожтӥсько ай, - мылкыдыз ӝутӥськиз Юлия Гавриловна Титовалэн. - Лыдӟиськемъя лыдӟиськем потыны кутске ук. Но газет бамъёсады милемлы тупась кырӟанъёс тросгес печатлалэ, - мылкыдзэ вераз выль гожтӥськисьмы. - Ас поннам ке но коть нёжъяса пукысал.Редакцие бертыса, кенешим вуоно арын кырӟанъёсын нимысьтыз номер поттыны.Любовь Тихонова Теги: гожтськон-2017 гуртын удмуртдунне удмуртнылкышноос | Улон-вылон |
Виталий Пронин УДМУРТИЫН ДЭБЕС 100 арТӧр шорын - газетчиос Анай кыллэн нуналэзлы, Литературалэн арезлы но «Удмурт дунне» газетлэн 100 ар тырмонэзлы сӥзьыса, Дэбес ёрос библиотекаын тунсыко ужрад ортчытыны дасясько. «Удмурт Кенеш» огазеяськонлэн Дэбес ёросысь ёзэз, ёрос администрациысь дышетонъя управлениысь специалистъёс но ёрос библиотекаын ужасьёсын 9-тӥ арзэ радъяло «Удмурт кылмылы ум луэ мурт» ужрад. Туэ но вань школаосысь нылпиос 19-тӥ феврале люкаськозы Дэбесысь ёрос библиотекае. Таяз учыре куное ӧтьыны малпало «Удмурт дунне» газетын ужасьёсты, егит гожъясьёсты. Нылпиос понна газетлэн историезъя визь сынан ортчытэмын луоз. ГЛАЗОВ Егитъёс удмуртомо Удмурт кылъя курсъёсы гожтӥськонГлаз городын улӥсьёс понна удмурт кылэз дышетонъя курсъёс усьтӥськизы. Соосты быгатыса нуэ пединститутысь ӟуч но удмурт кылъёсъя но литератураосъя кафедраысь преподаватель Ольга Никифорова. Удмурт кылэз дышетонъя курсъёс Глаз городын 4-тӥ арзэ ортчытӥсько, 6 курс пыр сюлэсь ятыр адямиос пырпотӥзы, пӧлысьтызы тужгес арлыдоез - 63 аресъем кышномурт. Шаермылэн палэнысьтыз вуэм кышномурт уно аръёс ӵоже Глазын улэ. Удмурт воргоронлы синмаськем, трос аръёс валче уло ке но, удмурт сямен вераськыны дышымтэ. Курсъёс луозы шуыса тодэмез бере ик нырысь ик гожтӥськем, табере ма но со вераны йӧндыре ини. - 4 ар ӵоже пӧртэм адямиосты дышетоно луиз, - шуэ Ольга Никифорова. - Нырысь аръёсаз мылкыд карисьёс 3 группа тыр люкаськылӥзы, Глаз ёросысь сяна, арнялы одӥг пол, Яр ёросэ но ветлыса, дышетӥ. Нош таяз учыре удмуртэз дышетыны 32 мурт гожтӥськиз ни. Берло курсъёсы гожтӥськисьёс пӧлын тросгес егитъёс, школаын дышетскисьёс. Кыллы но соос шаплыгес, пе, дышо. Куинетӥ арзэ удмурт кылэз дышетон курсъёсы мыло-кыдо ветлэ Анатолий Чазов. Ужамзылэн емышез улонын шӧдӥське ни. Кызьы пусйиз Ольга Петровна, 1990-тӥ аръёсы, пе, Глаз городын удмурт кылын вераськисьёсты кылыны ик уг луы вал, нош туала вакытэ югдур пумен воштӥське. Уйпал шоркарын но удмурт кыл чузъяське. Валентина Емельянова ДУННЕЫН ЭСТОНИЯ СетуосВыль шоркар Кылем толэзе Эстониысь Обиница черкогуртын ортчиз фин-угор дуннелэсь культурая шоркарзэ усьтон - ӵапак та гурт туэ пусъемын «Фин-угор дуннелэн культурая шоркар-2015» нимын. Та ужрадэ люкаськизы фин-угор дуннеысь нимо-дано адямиос. Обиница черкогуртын улӥсьёс - сету выжыысь калык - соосты, калык дӥсен пӧрмытскыса, пумитазы, кырӟазы-веразы. Кылем арын та дано нимен пусъемын вал Шаркан ёросысь Быги гурт. Отын ар куспын ортчизы пӧртэм ужрадъёс, вуылӥзы пӧртэм кунъёсысь куноос. Туэ арлы та нимез басьтон понна нюръяськиз 3 инты - Венгриысь Веспрем город, Карелиысь Вуоккиниеми но Эстониысь Обиница гуртъёс. Озьы ӟырдыт вожвылъяськоныны вормисе потӥзы сетуос. Фин-угор дуннелэсь шоркарзэ Обиница гуртын усьтонэ пыриськиз Эстонилэн президентэз Тоомас Хендрик Ильвес. Сету калыклэн выжыоссэ, сям-йылолъёссэ утьыны быгатэмез адӟем карымон луэ мукет калыкъёс понна но, пусйиз со. Ватсаз на: Россиысь фин-угор калыкъёс пӧлын анай кылэз дышетон кулэсме, солэн данэз усе - таиз туж ӝожомытэ. Обиница черкогуртын улӥсь сетуосын Удмурт шаер кемалась эшъяське ини. Соос ӵем гинэ пыриськыло республикаямы ортчылӥсь фин-угор ужрадъёсы, асьмелэнъёс но соос дорын куноос луыло. Фин-угор кино фестивальӦсъёс нош ик усьтӥсько Ӟеч сямлы пӧрмиз ни фин-угор выжыысь сценаристъёс, режиссёръёс пӧлын конкурс радъян. Кылем арын со нырысьсэ ортчиз Эстониын. Озьы шараяськизы аспӧртэм учконэн, визьмо режиссёръёслэн, фильм кылдытӥсьёслэн нимъёссы. Фестиваль туэ июнь толэзе Эстониысь Цийстре интыын ортчоз. Но дыртэ! Куриськонъёсты куто 15-тӥ февралёзь sara.kisari@gmail.com адресъя. Отчы пыриськыны быгато вакчи кино пуктӥсьёс, соослы сценарий кылдытӥсьёс. Но валтӥсь курон: авторъёс фин-угор выжыысь луыны кулэ яке ужъёсазы возьматэмын мед луозы фин-угор дуннеысь ужпумъёс, суредъёс. Тужгес но сӥлы каремын луозы асьсэды та удысын эскерись студентъёс яке ас понназы тыршись режиссёръёс. Фестивальын возьматэмын луозы 50 пала ужъёс. Быръемын луоз тужгес яркытэз, тунсыкоез уж - со ик пусйиськоз «Устоез фин-угор фильм» нимын. Со сяна, фестивале вуэмъёс понна радъяськозы кинолы сценарий гожтонъя, сое пуктонъя мастер-классъёс. Сюрес, улон инты, сиськон дунъёсты фестивалез радъясьёс ас вылазы басьто. ФИНЛЯНДИЯ Кастрен нимо обществоГочатӥсь премия Финляндиысь М. Кастрен нимо обществоысь азьветлӥсьёс ӝутскем мылкыдын пумитазы туэ Россиын Литературалы сӥзем арез. Россиын огъя литературалы саклык висъяське ке, озьыен, азинскозы ичи лыдъем калыкъёслэн литератураоссы но. Соин ик та общество но ялӥз литературая премия басьтонлы конкурс. Вожвылъяськыны луонлык усьтӥське фин-угор кылъёсын гожъяськись, национальной литератураез азинтӥсь авторъёслы. Ӵошатсконэ кутӥськозы Интернет пыр вӧлмытэм произведениос, вакчи проза, газет-журналъёслэн бамъёсазы потам гожъямъёс. Устоосыз авторъёс быръемын луозы таӵе номинациосъя: нылпиослы но егитъёслы литература, кылбуръёсын бичет, вакчи формаен проза: эссе, периодикая изданиосысь номерлы быдэ сётӥськись колонкаос, фельетонъёс, новеллаос. Ужез конкурсэ ыстоно кык экземплярен, гожтыны эн вунэтэ асьтэос сярысь но: кин луэмдэс, кытын вордскемдэс но тыршемдэс, адрестэс. Пусйытэк эн кельтэ азьвыл потам произведениостэс но (нимыз, кытын но ку потэмез). М. Кастрен общество ужъёстэс кутоз туэ 30-тӥ апрелёзь. Гожтэттэс ыстоно таӵе адресъя: Helsinki, FINLAND, M.A. Castrénin seura, PL 242, FI-00171. Ӵошатсконлы йылпумъянъёс лэсьтэмын луозы туэ сӥзьылозь, премиез сётон радъяськоз Хельсинкиын книга ярмаркаын. Юанъёсын вазиськыны быгатоды электрон адресъя: tarmo.hakkarainen[a]castren.inet.fi, marja.lappalainen[a]castren.inet.fi. Данил Зайцев Теги: вожвылъяськон Дуннеиворъёс Кастрен Обиница | Улон-вылон |
Виталий Пронин «Россииысь патриот» конкурслэн 2016-тӥ ар понна йылпумъянъёсыз тодмо луизы. «Удмурт дунне» газет «Ми - Россиын улӥсьёс» номинациын «Сю сюрес» проектэз понна дипломен пусъемын. Туэ конкурсэ пыриськизы Россиысь 402 ивор вӧлмытӥсь ёзъёс.Нимысьтыз дунъямын вал радиоын, телевидениын, газетъёсын, журналъёсын, вотэсын потэм материалъёс. Вормисьёс пӧртэм номинациосъя быръемын - «Мынам Россие», «Вордӥськем музъемме утисько», «Россия: шуг-секытъёс но соосты сэрттон-пертчон», «Ми — Россиын улӥсьёс!», «Егит Россия». Конкурсэ пыриськизы Россиысь 72 улосвылъёсысь 402 ивор вӧлмытӥсь ёзъёс, вуизы 1808 ужъёс. Адӟем каремын вал 160 ивор вӧлмытӥсь ёзъёсысь материалъёс но проектъёс. Соос пусъемын зарни ( 33), азвесь (38) медальёсын но дипломъёсын, 3-тӥ инты сётэмын 148 СМИ-ослы.«Удмурт дунне» газет вожвылъяськиз Россиысь 71 газетэн. Пусйыны кулэ: вормисе потэмъёс пӧлын уно улосвыл, ёрос газет-журналъёс. Кылсярысь, «Удмурт дунне» газет сяна, «Вордӥськем музъемме утисько» номинациын дипломен пусъемын Каракулиноысь «Прикамская правда» газет - соос конкурсэ ыстӥзы ёросысьтызы Георгиевской кавалеръёс, Нырысетӥ дунневыл, Россия но Япония куспын ожъёсысь ветеранъёс сярысь материалъёс.«Россииысь патриот » конкурс арлы быдэ радъяське Печатья но ивор вӧлмытонъя федерал агентствоен. Вормисьёсты данъялозы 28-тӥ пӧсьтолэзе Челябинскын."Удмурт дунне" газетлэн "Сю сюрес" рубрикаысьтыз материалъёсты лыдӟыны быгатӥськоды татысь."Удмурт дунне" Теги: вормон удмуртдунне | Улон-вылон |
Виталий Пронин Борщевик гуртъёсты пумен басьтэ ниГурт удысъя но сиён-юонъя министерство чотамъя, Удмуртиын ог 8 сюрс гектар вылын будэ борщевик. Кызьы соин нюръяськоно? Тужгес трос та жаг турын шараямын Балезино ёросын - 3,2 сюрс гектар вылын. Дэри ёросын ог 2 сюрс гектарез соге. Сьӧлта но Глазов палъёсын быдэн ог 600 гектаръёсты быдтэ. Борщевик жаг турынъёс пӧлы пыртэмын. Соин ик будослы аляны сётӥсьёсты административной кыл кутон улэ кыскыны быгато. Россельхознадзорлэн Удмуртиысь управлениысьтыз специалист Лариса Березина пусъемъя, ӵемысь борщевик сюрес дурын но нюкъёсын будэ ке но, бусыосы алям учыръёс но вань. Озьы миым Дэри ёросысь огзэ хозяйствоез 400 сюрс манет тыр штраф тырытӥзы. Али Сьӧлта ёросысь хозяйство вылэ административной уж ӝутэмын. Калык но ӝожтӥськыны кутскемын. Кылсярысь, Глазов ёросысь Адам гуртын сыӵеос вань. Участоксэс борщевикен аналтэм муртъёслы 20-50 сюрс манетозь штраф чакламын, шуэ Лариса Березина. Нош кызьы нюръяськоно борщевикен? Ӝуждалаез солэн 4 метрозь луэ. Ижысь гурт удысъя академиысь тодосчиос пусъемъя, сое котькӧня кора, турна - толыкез уг луы, будослэн кужымез выжыяз. Со 80 сантиметр мурдалае кошке. Соин ик турнам - юнме ӟигар быдтэм. Одӥг сяськаысь 8 сюрс кидыс кисьтӥське, музъеме усемез бере отысь ог 10 ар ӵоже борщевик потыса улоз на. Гурт удысъя но сиён-юонъя министерствое котырес ӝӧк сьӧры люкаськем тодосчиос, ёросъёсысь специалистъёс, хозяйствоосын кивалтӥсьёс огкылэ вуизы: борщевикен нюръяськонъя нимысьтыз план дасяно. Тужгес умоез амал - со будосэз сутон. Но таиз тылпу гоман ласянь кышкытлык кылдытэ. Коми республикаын борщевикен нюръясько глифосат химия суретэн. Но участокез соин пазям бере котыраз ог 20 нунал ӵоже нокинлы ветлыны уг яра. Нош дуныз пичи ӧвӧл: 1 гектарлы ог 15 сюрс манет кошке. Эшшо ке яд но огпол пазяса гинэ уг тырмы. Миым комиос 7 гектар вылысь борщевикез быдтыны пӧрмытӥзы ик. 2013-тӥ-2017-тӥ аръёсы улоссы жаг турынэн нюръяськыны 3,1 миллион манет кисьтӥз. Асьме тодосчиос пусъемъя, борщевикез сяськаяськемезлэсь азьло турнаса но гербицидъёсын пазяса возёно. Но хозяйствоосын кивалтӥсьёс верамъя, кизён вакытэ, уборка дыръя сотэк но техника уг тырмы. Со сяна, тракторъёслэн нюкъёсы пыремзы но уз луы. Адямиосты борщевикен нюръяськыны лэзьыны кышкыт - сокез куэз сутэ, вупульыос кылдытэ. Гырем бере, злаковой культураосты кизьыса, пайдаез ваньгес ик, шуо. Дэри ёросысь Ярушкинский дендропаркын будосэн нюръяськон эскеронъёсъя участок бырйыны медо. Уж пӧрмиз ке, амал шедиз ке, сое шаерамы кутозы. Министерство бордын ужась нимысьтыз группа кылдытыны чакламын. Дэмен нюръяськытэк, пайдаез уз луы, шуизы люкаськемъёс. Елена САРАМАТОВА Туспуктӥз А. Снигирёва | Иворъёс |
Виталий Пронин Ӵошатсконэ пыриськизы вань ёросъёсысь 1 сюрс 400 пала спортсменъёс. 1-тӥ группа 2-тӥ группа 3-тӥ группа Гурт шудонъёслы луыса ёрос центр тодманы луонтэм выльдӥськиз: чебер стадион ворекъя, ульчаын трос сяськаос будо, калыклы шутэтскон интыос, пыдын ветлон тротуаръёс лэсьтэмын, сюресъёс асфальтэн шобыртэмын, пичиез но арлыдоез шумпотэмын фонтанлы, куноос патретэ пуксё «Я люблю Грахово» гожтэм дорын. 30-тӥ гужем Гурт шудонъёсын спортысь 17 амалъя 133 комплект медальёс шудытӥськизы. Гурт шудонъёсын туэ нырысьсэ вожвылъяськизы механизаторъёс, скал кыскисьёс но турнасьёс. Соос ас удысазы ужаны быгатэмзэс возьматӥзы, суй кужымзэс эскеризы но бызьылӥзы. Озьыен, ӵошатсконын вормизы: I группа1-тӥ инты - Дэри ёрос2-тӥ инты - Пичи Пурга ёрос3-тӥ инты - Ува ёросII группа1-тӥ инты - Кез ёрос2-тӥ инты - Кизнер ёрос3-тӥ инты - Алнаш ёросIII группа1-тӥ инты - Юкаменск ёрос2-тӥ инты - Грахов ёрос3-тӥ инты - Сьӧлта ёросПусйыны кулэ, 30-тӥ Гурт шудонъёсын вормисе потэмъёс Удмуртилэсь данзэ утёзы Россиысь 13-тӥ Гурт шудонъёсын, кудӥз ортчыны кулэ 17-тӥ - 22-тӥ июле Пенза городын. Нош вуоно гужем шаерысьтымы гурт спортсменъёсты пумиталоз Балезино ёрос. Валентина Емельянова | Спорт |
Виталий Пронин 100 ар«Известия Удмуртской Республики» газет 13-тӥзэ радъяз «Арлэн адямиосыз но учыръёсыз» проектсэ. Март пумын лэсьтэмын луозы кылем арлы йылпумъянъёс.Кин вань сюлмысьтыз тыршиз гуртэзлэсь, ёросэзлэсь, шаермылэсь данзэ ӝутыны? Нош кыӵе ужрад тужгес вунонтэм кылиз? Ӵапак устоосыз пӧлысь устооссэ быръёнлы но премиен пусъёнлы сӥземын та ӵошатскон.«Гуртлэн адямиез» номинацие, кылсярысь, ӵек-тэмын Красногорск ёросысь тракторист-машинист Александр Князев, Вавож ёросысь «Удмуртия» СПК-ысь Вадим Зарецких, чорыг будэтонъя «Пихтовка» предприятилэн кивалтӥсез Георгий Крылов, Алнаш ёросысь токарь Иван Чумаков, Вавож ёросысь «Колос» хозяйстволэн кивалтӥсез Владимир Красильников. Таиз 2014-тӥ арын вормисе потӥз «Удмурт дунне» газетмылэн «Гурт адями» конкурсаз.«Арлэн юбилеез» люкетын висъямын «Удмурт дунне» газетлэн 100 аръем юбилеез, П. Чайковскийлэн вордскемез дырысен 175 ар, Быдӟым Вормонлы 70 ар тырмон.Ӧм бабе, куара сётонэ мыло-кыдо пыриськимы ке, озьыен, вормисе потыны быгатозы удмурт эшъёсмы. Куара сётон мытэмын ни. Кыстӥськоз со март пумозь. Мылкыдзэ вераны быгатэ котькуд адями, со понна пыроно «Известия Удмуртской Республики» газетлэн сайтаз яке жингыртоно (3412) 902-138 номеръя.Елена Тугашова Теги: 100ар удмуртдунне | Иворъёс |
Виталий Пронин Удмурт Республикалэн Президентэз Александр Волков алигес пумиськылӥз Ижысь ветеран огазеяськонъёслэн ёзчиосынызы. Соос огымысь пусйизы: Президентлэн кемалась ик ӧвӧл ӵектэм «Азьлань, Удмуртия!» проектэз Удмурт шаерын улӥсьёс понна номырин воштонтэм. Со калыклы юрттоз мылкыдъёссэ-малпанъёссэ кивалтӥсьёс дӥнёзь вуттыны.А. Волковлы ветеран огазеяськонъёсы пырисьёс сюлмаськытӥсь ужпумъёссэс шараязы. Кылсярысь, Ижысь ульчаосты шулдыртон но сюресъёсты выльдон, ЖКХ удысысь тыриськонъёсты серметан. Со сяна, ветеранъёс сюлмаськемзэс веразы туала егитъёс пумысен. Соосты зэмос патриот луыны дышетоно, кудӟытӥсь юонъёсты вузан дырез кулэстоно, наркоманиен нюръяськонэз эшшо но паськыт радъяно. Ветеран огазеяськонъёсы пырисьёс А. Волковлы оскемзэс веразы: ӵектонъёссы, оло, пыртэмын луозы «Азьлань, Удмуртия!» проектэ.Люкаськемъёслэн юанъёссылы Президент тыро-пыдо валэктонъёс сётӥз. Со пусйиз: Россиысь Правительстволэн Тӧроез Владимир Путин чурытэсь куронъёс пуктӥз калыклы чагыр эстӥськон, ву, шуныт сётӥсь огазеяськонъёс азе - тыриськонъёс ӝутскыны кулэ ӧвӧл вуоно арын гужемозь. А. Волков чакламъя тарифъёслэн будэмзы инфляцилэн ӝутскемезлэсь вылӥын луыны кулэ ӧвӧл. Со сяна, ЖКХ удысъя льгота басьтӥсьёслэсь лыдзэс паськытатоно.Ветеран огазеяськонъёсы пырисьёс А. Волковлы тау каризы тунсыко пумиськон радъямез понна. Соос вылӥ дунъязы Президентлэсь Ижысь автозаводэз ӝутонын тыршемзэ, дурвайизы уй клубъёсты рос-прос чакланы кутскемезлы, шуныт мылкыдын пумитазы нылпи садъёс борды басьтӥськемзэ - вуоно 2-3 ар ӵоже детсадъёсы черодъёс быдтэмын луозы.Елена Никитина. | Иворъёс |
Виталий Пронин В. ПутинКызьы утёно калыклэсь осконзэ? Россиын улӥсьёслэн Президентэн Владимир Путинэн 13-тӥез кенешонзы ортчиз.Меӵак эфир радъяськиз Москваысь Гостиной дворын: отчы 300 пала адямиос люкаськизы, юанъёссэс Президентлы синмысь синме сётыны быгатӥзы. 9-тӥ апрельысен 3 миллион пала вазиськонъёс люкаськизы - та лыдпус эфир ӵоже син куспын ӝутскиз на. Туэ рекорд пуктэмын: кылем арын Президентэн кенешонын 2 но ӝыны миллион юан люкаськиз вал меӵак эфир йылпумъяськем бере гинэ.Котьку сямен ик, туэ но кенешон усьтӥськиз ортчем арлы йылпумъянъёс лэсьтонэн. Кунмы понна со капчиен ӧз сётскы: мувӧйлы дунъёс усизы, экономикаын шуг-секытъёс кылдӥзы, та вылэ санкциос ватсаськизы, Украинаын но югдур буйганы уг вала на. Но меӵак эфирез нуись Мария Ситтель пусйиӟ озьы ке но калыклэн мылкыдыз ӧз усьы.Нырысетӥ юан чузъяськиз Приморск улосысь Наталья Воронцовалэсь: улон дуноя, нош уждун кулэсме. Кӧня кыстӥськоз таӵе югдур?- Зэм, калыклэн доходэз, инфляциен ӵошатыса - кылем арлэн пумаз со 11,4 процентозь тэтчиз - шӧдскымон кулэсмиз, - шуиз В. Путин. - Тае ми лыдэ басьтытэк ум кельтӥське, социальной политикаез радъяку. Тужгес но бадӟым саклык висъяно луоз секыт югдуре шедемъёслы. Туннэ нуналлы валтӥсь ужпум - утёно ужан интыосты. Со понна бюджетын чакламы 82 миллиард манет - кулэ луиз ке, со ваньмыз келямын луоз улосъёсы. Со вакытэ ик осконэ нуналмысь юнма: инфляция кулэсмоз, манет эшшо но юнмалоз.Вуэм юанъёс пӧлысь уноез санкциосын герӟаськемын вал. Сиён-юон поттӥсьёс, кылсярысь, Президентлы кышканзэс шараяллям: али гинэ производствомес паськытатыны но вузмес вӧлмытыны кутскимы - медаз гинэ быре вал со санкциоссы. Владимир Владимирович шуиз:- Экономикаын шуг-секытъёсты санкциосын гинэ герӟаны уг луы. Дыр вуиз Россилэсь экономиказэ выль сюрес вылэ пуктыны: угось та дырозь Россиын уждун ӝоггес ӝутскиз, ужазинлыкен (производительность) ӵошатыса. Соин ик асьмелэн экономикамы амалтэк вуиз таӵе шуг-секытэ. Ваньзэ воштоно, выль сямен радъяно. Валамон, талы дыр кулэ луоз. Но ӵапак та учырын, малпасько, Россилы пумит санкциос туж инаӟ асьме вуз поттӥсьёслы луонлык усьтӥське азинскыны, таин валче экономикамес пыд вылаз султытыны. Мон малпамъя, асьмелы нокыӵе шуг-секытъёс кышкыт ӧвӧл, тазьы ик огъя, дэмен луыны быгатӥмы ке. Тазэ но пусйыны кулэ: власть азьын сылӥсь валтӥсь ужпум - калыклэсь кунлы осконзэ утён. Адямиос оско ке кунлы, озьыен, ваньмыз ӟеч радъяськоз. Со сяна, Правительство та дырлы йылозяз-пумозяз вуттӥз ни кризисысь потонъя планзэ. Отын одӥг удыслы но саклык висъятэк кельтэмын ӧвӧл. В. Путин журналистъёслэн юанъёссылы валэктон сётъя.* * *Трос юанъёс герӟаськемын вал Украинаен. Калык тунсыкъяське: малы та кунлы капчиятэм дунын чагыр эстӥськон, эгыр висъяськомы, нош президентсы уг ик малпа со азьын пуктэм куронъёсты быдэстыны но вир кисьтонлы пум поныны? Нош Ростов улосысь Гуково городысь беженецъёсты интыянъя юртын тыршисьёс меӵак юазы: кунъёсмы куспын, иське, война пуромоз? Таӵе малпанъёс, зэмзэ вераса, паськыт вӧлмемын. Президент чутрак шуиз уз!- Тодӥсько Гуково сылэ Украинаен кунгож вылын, бомбаос но вылаз огпол гинэ ӧз усьылэ, но со уг вера, кунъёсмы куспын война ӝутскоз шуыса. Нош Киевысь власть пумысен ке, со ас киыныз ӵогыса куштэ бадӟым пайда сётыны быгатӥсь люкетсэс - Донбассэз. Мар ватонэӟ со али зэмос блокадаын. Киев пумит калыклы уждун, пенсия тырыны. Но мон понна нырысетӥ интыын огшоры калык: малпасько, номыр уродэз ӧвӧл чагыр эстӥськонэз дунтэматэм дунын келян бордын. Огшоры калык сярысь сюлмаськыса ик, Украина шуг-секытъёссэ мед вормоз кадь потэ.* * *В. Путинлы юанъёсынызы вазиськизы Быдӟым ожысь ветеранъёс но. Сталинград оже 19 аресказ пыриськем ветеран Виталий Колесов вераз мон тушмонэз жугыку - бер ке но - усьтӥськиз кыкетӥ фронт, вуизы союзникъёс. Нош туннэ нуналлы вань-а Россилэн фашизмен нюръяськыны эшъёсыз? Владимир Путин тодаз вайиз Александр III эксэйлэсь кылъёссэ: «Россилэн кык союзникъёсыз - армия но флот». Ватсаз на: дуннеысь троссэ кунъёсты кышкатэ Россилэн бадӟым кужмо луэмез. Терроризмен, ксенофобиен, йыружъёсын нюръяськон понна асьмелэн союзникъёсмы ичи ӧвӧл, кылсярысь, БРИКС-э, ШОС-э пырись кунъёс.Быдӟым ожысь мукетыз ветеран Василий Ерохин тунсыкъяськиз ветеранъёслы улон интыен юрттон сярысь. Та дырлы улон сэреген юрттэмын ни 281 сюрс ветеранлы, та понна бюджетысь висъямын 308 миллиард манет. Матысь дыре инты я коньдон висъяськоз эшшо 10 сюрсэзлы, бӧрысь - эшшо 5 сюрсэзлы, шуиз Президент.Чузъяськиз пенсиос пумысен юан но туж ӵем вошъяське пенсиез тырон система - умой-а со?- Мон ӧй шуысал, та удысын воштӥськонъёс ӵем ортчо шуыса, - вераз В. Путин. - Мукет удысъёс сямен ик, таиз но тупатӥське улонлэн куронъёсызъя. Басьтом тани адямилэсь улон даурзэ, туннэ нуналлы со кузёмиз ни 71 но ӝыны аресозь. Та герӟаськемын тазалыкез утёнлэн ӝутскеменыз, курытэныз кушласькисьёслэн, кыскисьёслэн кулэсмеменызы. Таин валче ужась, доход поттӥсь адямиослэн лыдзы кулэсме, нош пенсие потон вакытазы вуэмъёс йыло. Кунлэн бюджетэзлы, валамон, та ныпъет секыт но секыт луэ. Но соглаш-а мон пенсие потон арлыдэз будэтыны? Меӵак шуиськӧ мон пумит. Но туала егитъёслы пыӵатыны кулэ валан: куке-соку таӵе решение кутоно луоз. Но эшшо огпол вераськӧ та ужпум эскериськыны кулэ шара но дэмен.Владимир Путинэн меӵак эфирын кенешон мынӥз 4 часлэсь ятыр. Котьку сямен ик, Президентэн вераськон ӟечезлы осконэз юнматӥз.Елена Никитина Туспуктэмъёс: Азьмуртлэн пресс-центрез Теги: конференция политика Путин экономика | Иворъёс |
Виталий Пронин Cовето Союз куашкам бере кызьлэсь ятыр ар ортчиз ини. Та дыр куспын улонамы трос гинэ воштӥськонъёс луизы. Туннэ тодамы ваёмы «Удмурт дуннелэсь» ортчем сюрессэ: мар гожъяз газет 1992-тӥ арын. Асьмеос нош ик нырысетӥ интыынЛенин мавзолейысьтыз султысал ке, туж шумпотысал. Солэн вордскем городаз, мукет областьёсын но ёросъёсын ӵошатыса, коммунизм лэсьтэмын ини. Ульяновск городын та нуналъёсы 1 килограмм скал сӥль сылэ 51 манет, скал вӧй 70 манет, 500 грамм чабей нянь - 2 манет но 35 копейка. Та дунъёс Россиысь самой пичиесь.Урал регионэз ке басьтоно, Удмуртия туннэ чемпион луэ бадӟым дунъёсъя. Ижкарын одӥг арня куспын гинэ сиён-юонъёслы дун будӥз 28 процентлы. Туж дуно сыло курегпуз, сакыр, йӧлвыл, магазинысь нош чиптэм-чаптэм ышизы скал вӧй, кузятэм, уг окмы чабей нянь, йӧл.Социологъёс шуо: асьме городын самой ичи уждун тыро рабочийёслы, культура удысын ужасьёслы (Сибирьын, Чита областьын шоро-куспо уждунзы луэ 25-35 сюрс манет).Йыружъёс сярысь ке верано, татын но Ижкар нырысетӥ интыын. Лыдпусъёс куд-ог нуналъёсы ортчо Москваез но.Е. Огнева. Мар каром со ваучеръёсынызы?Нырысетӥосыз приватизационной ваучеръёс вуизы Красногорск районэ но. Соосты ваньзылэсь вазь басьтӥзы Дёбы сельсоветын улӥсьёс.Кызьы пумита ваучеръёсыз огшоры гурт калык? Шумпоттон мылкыдзы уг шӧдӥськы: мар, пе, каромы со ваучеръёсынызы? Районын одӥг гинэ приватизировать кароно предприятизы - Валамазысь пияла поттон завод. Таиз но куашкан калэ вуэмын.Тӥни озьы: эрик сёто асьмелы кузё луыны, нош калык шугъяське - кинэн-маин кузёяськоно ини меда?О. Иванова. Вузасько ужан интыосЭкономика удысын реформаос сюрсъёсын адямиосты асьме республикаын но ужтэк кельтӥзы. Ӟеч-а улод ужтэк кылемъёслы пособие чотын? Государство туннэ уг быгаты ваньмызлы тырмыт юрттыны.Соин ик Вотка городын та ужпумъёслэсь пичи люкетсэс коть асьсэ вылэ басьтӥзы выль кылдытэм структураос, кудъёсыз шуге-леке сюрем адямиослы дасяло выль ужан интыос.Кылсярысь, сентябре выль ужан интыос ӵектэмын вал 7 муртлы. Та адямиос мылкыд каризы «Бурда моден» журналэз адямиослы сётъяны, кунгож сьӧрысь ваем телефонъёсты тупатъяны, электронной печатлан машинкаосын текстъёс бичаны, компьютерен астрологической гороскопъёс дасяны.Эскеронъёс возьматӥзы: оборудованилы но материалъёслы 20 сюрс манет но быдтыса, нуналаз 100 манетозь уждун поттыны луэ. Азьланяз малпамын таӵе ужан интыосты вис карытэк вузалляны. Ӧжыт коть кулэсмоз ужтэк кылем адямиослэн лыдзы.Н. Кукин. «Узыръёслы» - кык юбка«Узыръёс но бӧрдо» («Богатые тоже плачут») телесериаллэн сценариез ӟуч кылэ берыктэмын.Табере со книгаен поттэмын. Книга вуиз Татарстанысь Балтась гуртэ но. Со туж чебер пӧръямын, вылаз муспотон Марианналэн тусыз пуктэмын. Сое басьтыны мылкыд карисез но трос гинэ вылэм, но... буш киын кошко.- Книгалэн дуныз кык юбка басьтымон ук! - паймытскиз одӥгез нылаш.Зэм но, одӥг экземплярез 600 манет сылэ. Озьы ке но кӧня ке мурт «Узыръёсты» басьтӥз ик. Котькудӥз юбка сярысь гинэ уг сюлмаськы вылэм.А. Михалев. | Улон-вылон |
Виталий Пронин Якшур-Бӧдья администрациысь валтӥсь специалист И. Вахрушева.Котькуд гуртлэн аслаз улонэз. Кыӵе сюлэмшугъяськонъёсыз но шумпотонъёсыз Якшур-Бӧдья муниципал кылдытэтлэн, тодӥмы администрациысь валтӥсь специалистлэсь Ирина Вахрушевалэсь.Администрациын котькуд арлы план куто, соя ик удысъёс куспын коньдон но люкиське. Тужгес но трос уксё сюресъёсты возёнлы, тупатъянлы кошке. Та ужъёслы коньдон ёрослэн Сюрес фондысьтыз вуэ.- Гужем куспын трос иськем сюресъёсты грейдерен тупатъялом. Коньдон вуэмъя куд-ог интыосты кышъяны но быгатом шуыса, оскисько, - вера И. Вахрушева.Куинетӥ арзэ черкогуртын нимысьтыз программа ужа. Соя сюрес лэсьтон-тупатъян ужъёсы калык но пыриськыны быгатэ. Дэмен люкам коньдон Сюрес фонд борды итӥське. Администрация ужъёсты быдэсъясь подрядчикез шедьтэ. Собере ни сюрес тупатъян ужъёс кутско.- Калык мыло-кыдо та программае пыриське. Тросэз валало уга, поселенилэн луонлыкъёсыз бадӟымесь ӧвӧл шуыса. Кылем арын та амалэн черкогуртысь ог 10 ульчаез тупатъямы, - валэктэ специалист.Якшур-Бӧдьяын ульчаосты уйин югдытон понна но трос лэсьтӥське: светильникъёсты вошъяло, электрокужымез шыръясь лампочкаос пуктыло.Гужем сяська мерттонлы но черкогуртэз чеберманлы трос коньдон висъяське. 80 сюрс манетлы удъёс басьтэмын ни. Матысь нуналъёсы сяськаосын убоос черкогуртлэн пӧртэм ульчаосаз кылдозы.- Лыктэм куноос котьку но верало, ми дорын туж сяськаё шуыса. Со чеберез быдэс гужем возьыны выриськомы. Озьы ке но йыртэмасьёс шедё. Кылем арня вискын выль пуктэм аркамес тус-тас кариллям. Йыртэмасьёс ӧз шеде на, сьӧд ужзэс уйин лэсьто, - сюлэмшугъяськонзэ вера Ирина Вахрушева.Черкогуртлэн шор ульчаосаз 7 арка пуктэмын луоз. Соосты пӧртэм куакъёсын, сяськаосын чеберъяны малпало.Бадӟым уж нуиське нылпиослы шудон интыос кылдытон понна. Ог 10 ар талэсь азьло ёрос центрын сертифицировать карем тӥрлыкен одӥг площадка но вылымтэ. Та дырлы пӧртэм интыосын 13 площадка кылдытэмын.- Гудырикошконлэн кутсконаз черкогуртлэсь нуналзэ пусйиськом. Со дырлы котькуд ар одӥг ке но выль нылпи площадка пуктыны сюлмаськиськомы. Туэ но ужъёс мытэмын ни. Со сяна, 2 площадкае выль тӥрлык басьтом на, - веранзэ азьланьтэ кышномурт.Арысь аре Якшур-Бӧдья паськыта. Гуртысь яке городысь лыктэмъёс черкогуртлэн выль ульчаосаз пуктӥсько. Берпуметӥ аръёсы улон юртъёс тужгес но ӝог Школьной но Западной микрорайонъёсын ӝутӥсько. Соин сэрен тросэз коркаос та дырлы газтэк но вутэк пуко.- Кылем арысен «Гуртэз азинтон» программае пырыса, 26 миллион манет басьтӥм Школьной микрорайонын ву кыскыны. Кылем арын 11 миллион манет тыр ужъёсты быдэстӥм, туэ йылаз-пумаз вуттом. Гужем пумозь газ но, ву но быдэс микрорайонын луозы, - оскытӥз И. Вахрушева.Та дырлы Школьной микрорайонын ог 300 коркаос дорозь ву гумыос ӧз вуэ на. Отын улӥсьёслэн котькудӥзлэн аслаз ву скважинаез вань.Западной микрорайонын югдур секытгес. Татысь ульчаос программае ӧз шеде. Ву но газ кыскон поселенилэн кужыменыз нуиське. Молодёжной урамын ог 10 выль юртъёсы газ вуымтэ на. Татын улӥсьёслы, сюрес лэсьтонэз сямен ик, софинансирование амалэн газ кыскыны ӵекто.- Малпасько, проект лэсьтонэн шуг-секытъёс уз кылдэ. Бӧдьялась газовой участокмы но ужъёсты ӵуказе ик кутскыны дась. Коньдон гинэ ӧвӧл. Калыкен котькуд пумиськонын вераськиськом газэз огъя кужымен кыскон амал сярысь, - шуиз Ирина Вахрушева.Куашкам калэ вуэм юртъёс Якшур-Бӧдьяын ӧвӧл ни. Кылем арын Школьной микрорайонын 26 квартираем выль юрт пуктэмын. Отчы куашкам калэ вуэм 3 юртъёсысь семьяосты выжтӥзы.Павел Вахрушев Теги: ужпум Якшур-Бодья | Улон-вылон |
Виталий Пронин Киужъёсъя элькун центрын, Россиысь калыкъёслэсь лулчеберетсэс, сям-йылолъёссэс, узырлыксэс утён арлы сӥзьыса, «Кибашлыослэсь мадёс» адӟытон усьтӥськиз. Пичи Пурга ёросысь Баграш-Биграысь Мария Чибышевалэн нылъёсыз Светлана Чибышева но Ольга Николаева анайзылэсь киужъёссэ утьыса возё. Туспуктӥз Максим ЕгоровКиужъёсъя юртлэн кивалтӥсез Наталья Прокопьева верамъя, таӵе нимын ик кылдытэмын нимысьтыз программа, соя кибашлыослэн центразы быдэс ар ӵоже ортчылозы шаерысьтымы усточиослы но соослэн ужъёссылы, калык киужъёслы сӥзем адӟытонъёс. Озьы 10-тӥ тулыспалозь мылкыд карисьёс тодматскыны быгато Пичи Пурга ёросысь Баграш-Бигра гуртысь Мария Чибышевалэн куэм ковёръёсыныз, ӵушконъёсыныз. Мария Петровнаез Удмуртиын тодо вал куиськись шуыса. Солэн выж лёгетъёсыз но ковёръёсыз Ижын но Москваын ортчылэм адӟытонъёсын пусйылэмын грамотаосын но дипломъёсмын. Киужъёсъя центрысь методист Марина Орлова адӟытонэ люкаськем калыкез тодматӥз Мария Чибышевалэн улэм-вылэменыз: — Та синмаськымон кышномуртэз гуртамы Акан Марьяпай шуо вал. Вордӥськиз со 1934-тӥ арын. Пичи дырыз секыт война аръёсы ортчиз. 7 классэз йылпумъяса, дышетскиз комбайнёре. Марьяпай гуртамы тодмо вал кибашлы луэменыз. Кузпалыныз Алексей Петровичен 7 нылпи будэтӥзы. Нылпи вордӥське ке, мар нырысь ик кулэ вал? Ныпъет. Озьы Марьяпай нырысетӥ ныпъетсэ куиз, собере нырысетӥ ковёрзэ куыны пуксиз. Но тужгес трос куиськиз ини со, шутэтскыны потыса. Аслэсьтыз та быгатонлыксэ Марьяпай сётӥз Ольга нылызлы но, — шуэМ. Орлова. Та адӟытонэ Алнаш ёросын улӥсь Ольга Николаева анаезлэн куэм айшетэныз лыктэм. — Нэнэелэсь мыным синпельлы кылизы 3 куэм айшетъёсыз, туннэ одӥгзэ дӥсяса лыктӥ, — веранзэ мытэ Ольга Алексеевна. — Тодам лыктэ ай, кызьы тятя нэнэелы куиськон станок лэсьтӥз. Тятялы шуисько: мон но куисько. Озьы со мыным но станок лэсьтӥз. Куиськыны дышетӥз нэнэе. Мон лушкемен гинэ нырысь пуксьылӥ, со адӟымтэ дыръя, тышкаськоз шуыса курдасько вал. Ма, половикъёслэсь дуръёссэ тупатэме уг луы вал ай. Собере дыши, аслам нылпиосы но, вӧзам пукыса ик, куиськыны кутскизы. Алексей Чибышевлэн вынызлэн кышноез Тамара Иосифовна туж шунытэн тодаз вае Мария Петровнаен тодматскемзэ. — Мон соос доры пыри но пайми: корказы музей кадь. Мария Петровна котьку пальпотӥсь, ӟеч мылкыдо адями вал. Нош сандыксэс усьтӥзы но, маиз гинэ отын ӧвӧл: куэм ӝӧккышетъёс, ӵушконъёс, ковёръёс… Кибашлы кенакмы Ленинлэсь тусбуйзэ но куэм, Москваысь Кремль но ковёрын вань. Воксё пайми, туж кибашлы адями вал со. Али но Баграш-Биграысь корказы трос киужъёсыз утисько. Пужыосыз но, учке ай, кыӵе аспӧртэмесь. Вашкала дыръя пужъятэм ӵушкон ог-огзылы кузьмало вал ук, Мария Петровна ӵушконысь пужыез ковёре выжтэ вал. Таӵе чеберлыкез кылдытон понна адямилэн пушкыз но сяська кадь ик чебер луыны кулэ. Йыркуро, лек муртлэн киужъёсыз таӵе шунытэсь уз пӧрме. Мария Петровналэн ковёръёсыз, аспӧртэм пужыосын сяна, яркыт буёлъёсын но висъясько. М. Чибышевалэн ӵыжы-выжыосыз верамъя, буёл басьтыны со ветлэ вылэм Огырчи базаре. Галина СЕМЁНОВА Теги: адытон | Лулчеберет |
Виталий Пронин Фото: udmurt.ruВ. Газзаев 2002-тӥ -2003-тӥ аръёсы Россиысь футболэн шудонъя сборной командалэн валтӥсь тренерез луыса ужаз. Нырысь ик эскериз футболэн шудон интыосты. Соос выльдэмын «Демография» нацпроект чотын. Кылем арын ноябрь толэзе школалэн выльдэм пичи залэз усьтӥськиз,. Та вакытэ но лэсьтӥськон ужъёс мыно, футбол бусыос выльдӥсько-тупатъясько, со шунтӥськоз. Пиналъёс отын футболэн шудыны быгатозы быдэс ар ӵоже. Лэсьтӥськон ужъёс 36 миллион манет тыр, азьланяз трибунаосты, судейской но технической кабинетъёсты выльдыны, электрон табло пуктыны чакламын. Озьы ик куноос пыразы спортъя школалэн интернатаз. Спортсменъёслэн улон интыенызы но тазалыкез юнматон центрлэн ужаменыз тодматскизы. Та нуналэ спортъя школаын дышетскисьёс но шаерысьтымы нылпи юртысь пиналъёс футболэн шудӥзы. Соослы капчи мылкыд но спортын выль вормонъёс сӥзиз Валерий Газзаев: ужез яратоно, тыршоно, сюлмын со понна висёно, соку гинэ малпанъёсты быдэстыны луэ. 2 ар талэсь азьло Россиын ортчиз футболэн шудонъя дуннелэн чемпионатэз, со шудонъёсты трос пиналъёс учкизы, соослэн но дано спортсменъёслэн кадь золгес но ӟечгес шудэмзы потыны кутскиз. Москваысь кунолы пиналъёс пӧртэм юанъёс сётӥзы. Валерий Газзаев ӧз ваты, футболэн шудыны кутскиз азбараз, бӧрысь сое тренер синйылтӥз но спортъя школае ӧтиз. Отӥяз мастеръёслэн командаязы шедиз, Москвае вуиз, тренерын ужаз. Пусйыны кулэ, «Зенит-Ижевск» школаын та вакытэ Удмуртиысь но солэн палэнысьтыз 750 пиналъёс дышетско, тодон-валанзэс будэто 82 номеро лицейын, палэнысь вуэмъёс понна интернат ужа. Ижысь футболэн шудонъя клуб спортсменъёслы азьлань вамыш лэсьтыны юрттӥз, кылсярысь, тросэз соос премьер-лигаын шудонзэс азинто. Валентина Емельянова | Спорт |
Виталий Пронин 9-тӥ Майлы сӥзем ужрадъёс Ижысь пӧртэм площадкаосын радъяськозы. Соослы кутскон сётоз Ялан ӝуась тыл доры сяська понон. Котькуд площадкаын нунал ӵоже ужалоз «Мон лыдӟисько войнаез» акция - эрико микрофон доры котькуд адями султыны но вань мылкыдзэ вераны быгатоз. Нунал пумын Иж тымет дурын бадӟым гала-концерт радъяськоз. 22 часын салют гудыртоз. Шор площадьын 10 часын кутскоз Вормон Парад. Парадлэн сюресэз туэ кузьгес каремын - машинаос но расчётъёс, Шор площадьысен кутскыса, мынозы Иж городлэн администрациез дорозь. Парадын вамышъяны трос калык куриське - мылкыд карисьёс 1 сюрс 865 адями ини. Калыклы 50-лэсь трос пумо техника возьматозы. Соос пӧлын ретроавтомобильёс но, ТОР комплексъёс но. Парад пумын строен ортчозы, пыӵал тӥрлыкен приёмъёсты возьматозы кадет классъёсы ветлӥсь пиналъёс. 11 часын «Вунонтэм полк» вамыштоз. Шаерамы со 6-тӥ ползэ радъяськоз ни. Оже ветлэмъёсты буре ваён сюрес кыстӥськоз город администрация дорозь. «Вунонтэм полке» люкаськыны кутскозы 10 часын Бородин ульчаын (Данъян пул но 2 номеро город больница вискын). 12 час 30 минутэ дышем сямъя возьма «Тупаса улонлы сӥзем эстафета». Со ортчоз 70-тӥ ползэ. Ӵошатскон кыстӥськоз 15 час 30 минутозь. 16 часысен сцена вылын - праздниклы сӥзем «Вормон сярысь кыл» бадӟым программа. Удмуртиысь театръёс Быдӟым ожлы сӥзем тужгес усто постановкаоссэс возьматозы. Та программае пыриськозы Драмая ӟуч театр, Удмурт театр, Операя но балетъя театр. Вӧзазы итӥськозы эстрадая «Шулдыр ӝыт» ансамбль, «Италмас» кун ансамбль, «Айкай» театр. Возьматонъёс татын кыстӥськозы 20 час котырозь. 19 час 55 минутэ - чус улон минут. Ялан ӝуась тыл дорын 9 часын - монумент доры сяська понон. 10 часысен 20 часозь «Мон лыдӟисько войнаез» акция ужалоз. Шара микрофонэ оже ветлэм муртъёс сярысь вераны, ветеранъёслы тау шуыны быгатозы вань мылкыд карисьёс. Нунал ӵоже ужалоз шер пумиськылӥсь документъёсын но туспуктэмъёсын адӟытон. Та скверын ик кунояськыны луоз ӝукен. Правительстволэн юртэз дорын 10 часысен 15 часозь - обороная предприятиосын поттэм техникаен, пыӵал тӥрлыкен тодматскон. Татын Калашниковлэсь автоматсэ сэрттыны-бичаны луоз. Адӟытонэ ваёзы противотанковой пушкаез но. Сое война вакытэ поттӥзы Воткаысь машзаводын. Наговицын ульчаын 10 часысен 15 часозь арган шудэм улсын кырӟан-эктонъёс ортчозы. Татчы ӧтемын быдэс республикаысь кырӟась-верась коллективъёс. Нош ульчалэн мыд-мыд палъёсаз калык киужъёсын вуз карон-ярмарка ужалоз, мастер-классъёс радъяськозы. Йӧскалык музей котырын фотосалон луоз - мылкыд карисьёс ож вакытысь дӥськутэн фотое пуксьыны быгатозы. Кун Кенешлэн юртэз азьын 10 часысен 15 часозь концертэн программа но викторинаос-ӵошатсконъёс ортчозы. Артистъёсын ӵош вальс берганы, арган шудэмъя кырӟаны луоз. Озьы ик солдат ӝукен куноятозы. Город администрацилэн юртэз азьын 11 часысен 15 часозь «Семья альбом» площадка ужалоз. Дышетозы портрет суреданы, синпель кузьым лэсьтыны. Кырӟам, ӵошатскем, фотое пуксем сяна, солдат ӝук веръяны луоз на. Администрацилэн юртэз сьӧрын интыяськем «Усьтэм сад» площадка озьы ик нырысьсэ ужалоз. Татын 11 часысен 17 часозь ужрадъёс радъямын. Тужгес тунсыкоез - тирын ыбылӥськон. Со понна пневматика пистолетъёс, пукыӵъёс но арбалетъёс поттэмын луозы. Иж тыметлэн ярдураз 13 часысен 17 часозь егитъёслы чаклам ужрадъёс луозы. Пинал калык понна радъяськозы стритболъя, армрестлингъя, автоматэз бичан-сэрттонъя, штанга ӝутъянъя но мукет площадкаос. Озьы ик ГТО-лэсь куронъёссэ быдэстыны луоз. Нош сцена вылын радъяськоз концерт. Ижысь музейёсын 9 часысен ӧсъёссэ усьтоз Йӧскалык музей. Татын «Вормон Нунал Арсеналын» программа ужалоз. Музейчиос возьмало «Победа ковалась в тылу» но «Треугольники судьбы» экскурсиосы но турлы мастер-классъёсы. 10 часын ужрадъёссэ кутскоз Суредан искусствоосъя музей. Булат Окуджавалэн кылбуръёсызъя но кырӟанъёсызъя концерт радъяськоз, бадӟымъёслы но пиналъёслы мастер-классъёс усьтӥськозы. Мылкыд карисьёсты ӧтё «Вормонлэн буёлэз» огазеям панно лэсьтонэ пыриськыны. Праздниклэсь пыр-поч программазэ учкыны луоз 9may.izh.ru сайтысь. УД | Иворъёс |
Виталий Пронин Пекинын тол Олимпиада толон гинэ усьтӥськиз, нош туннэ тодмо ни нырысетӥ медаль басьтӥсьёслэн кузёоссы. Россиысь сборной понна со умой кутскиз. Туспуктэм Ульяна Нигматуллиналэн "ВКонтакте" бамысьтыз Нырысь ик стартэ потӥзы куасэн бызьылӥсь нылъёс – 15 иськемез ортчизы скиалтон амалъя (7,5 классика но 7,5 эркын). Россиысь Наталья Непряева азвесь медаль басьтӥз. 1-тӥ луиз Норвегиысь спортсмен, нош 3-тӥ интые потӥз Австриысь куасэн бызьылӥсь. Отӥяз медаль понна нюръяськонзэс мынӥзы биатлонистъёс. Туннэ вал суро эстафета: Ульяна Нигматуллина, Кристина Резцова, Александр Логинов но Эдуард Лытапов. Кезьыт но тӧло куазь спортсменъёсты трос курадӟытӥз, нош учкисьёсты сюлмаськытӥз. Азьпалан мынӥсьес ялан вошъяськизы, тросэз спортсменъёс штрафной кругъёсы кожазы. Вормисе потӥзы Норвегиысь но Франциысь биатлонистъёс, соос быдэн 3 круг мултэссэ ортчизы. Россиысь спортсменъёс, 1 круг ортчизы, финише куинетӥ вуизы. Тужгес но шумпотоно Можгаысь нылаш понна. Ульяна Нигматуллина ас этапсэ умой бызиз. Ӵошатсконъёс азьланьтӥсько. Хоккеен шудӥсь нылъёс пӧлын Россилэсь данзэ уте Ижын будэм нылаш Мария Печникова. Толон соос Швейцариысь командаез 5:2 лыдын вормизы. Нош туннэ Америкаысь шудӥсьёслы 5:0 келязы. Висёно экран азьын гинэ, ваньмызлы юн тазалык. Валентина Емельянова Теги: медал Олимпиада пекин тол | Спорт |
Виталий Пронин Бигер эктон13-тӥ феврале Ижысь «Пепелац» клубе республикаысьтымы эшъяськыса улӥсь егитъёс люкаськозы. Татын ортчоз шулдыр эктон-позыръяськон ӝыт.Егитъёсты огазьын шулдыръяськыны ӧте «Вместе» ассоциация. Нош пӧртэм выжыысь нылъёслы но пиослы мӧзмыт уз луы. Котькудзылы сюлмаськоно номер быдэстон пумысен. Нош кырӟан-веран огшоры гинэ ӧвӧл. Поръёслы быдэстоно луоз бигер эктонэз, нош ӟучъёслы удмурт кырӟан дышетоно, мукетъёсты но сыӵе ик воштӥськонъёс витё. Со сяна, ӝыт ӵоже шараялозы тужгес зол эктӥсь кузъёсты.Елена Скворцова Теги: ассоциацияВместе Пепелац Эшъяськонюрт | Иворъёс |
Виталий Пронин Фото: ru.freepik.comВалэктон сётэ Социальной страхованиея фондлэн Удмурт ёзысьтыз СМИ-осын кусып возёнъя группалэн кивалтӥсез Татьяна Скутина: Кӧня ке ар талэсь азьло индивидуальной предприниматель (ИП) кариськи, йырси ӵышкисько. Азьланяз нылпи вайыны чакласько. Соин ик тодэме потэ, нимаз ужбергатӥсьёслы кызьы тыриське нуны витем но ваем понна пособие? Мон тодэмъя, индивидуальной предпринимательёслы со уг сётӥськы. Кыкетӥ юанэ: нылпиен 1,5 аресозь пукыку, яра-а ИП-лы обязательной взносъёсты тырытэк? Наталья К. Пичи Пурга черкогурт — ИП-ос тыро асьсэ понна гинэ взносъёсты: Пенсиосъя, Медицинаын страхованиея фондъёсы. Таоссэ соос одно ик сётыны кулэ. Нош больничнойёс, декретнойёс социальной страхованиен герӟаськемын, та понна взносъёсты ужбергатӥсьтырыны быгатэ ас мылкыд каремезъя. Шуом, кышномурт Социальной страхованиея фондэ взносъёс ӧз тыры ке, висьыны усиз я декретэ потӥз ке, солы нокыӵе выплатаос уз луэ. Нуны витем но ваем понна пособие (декретной) но уз сётӥськы. Но мукет ужпум, ужбергатонэн вырись нылкышно социальной взносъёсты ас мылкыд каремезъя тыриз ке. Та учырын солы нуны витем но ваем понна пособие висъяськоз. Кылсярысь, декретэ дасяськись кышномурт социальной взноссэ тыриз ке (солэн быдэс арлы быдӟалаез ог 4 сюрс манет) — декретной басьтоз 57 сюрс манет котыр: таизлэсь быдӟалазэ лыдъяло, ичизэ тупатэм уждун (МРОТ) вылэ пыкъяськыса. Нялтас вераса, та взносэз пытсаны луэ люкетэн-люкетэн. Но лыдэ басьтэ: декретной пособиез туэ басьтон понна та взносэз тыроно вал ортчем 2020-тӥ арын, нош 2022-тӥ арын басьтон понна — туэ ар ӵоже. Со понна вазиськоноСоциальной страхованиея фондэ яке многофункциональной центре. Та ужез лэсьтыны луоз, дорысь потатэк но — кун услугаосъя огъя портал пыр. Отысь шедьтоно «добровольное социальное страхование» шуыса гожтэмез. Жаляса верано, ужбергатонэн вырись нылкышноос пӧлысь уноез та сярысь уг тодо, кунэн сётӥськись юрттэтэз басьтытэк кылё. Нимаз вераны кулэ нылпи ваем понна одӥг пол сётӥськись пособие сярысь. Таиз вань нылкышноослы висъяське: ужасьёслы но, ИП кариськемъёслы но, ужтэк кылемъёслы но. Юаськоды, нылпиен пукыку, быгатэ-а нимаз ужбергатӥсь обязательной взносъёсты тырытэк. Быгатэ, но со понна тӥ официально декретын луыны кулэ. Со понна вытъёсъя кун ёзъёсы куриськон гожтоно. Но лыдэ басьтэ: та учырын лэземын ӧвӧл ужбергатонэныды вырыны, табыш поттыны. УД | Иворъёс |